
CUVÂNT ÎNAINTE 


Cu bucurie mulțumesc Bunului Dumnezeu că a 
binecuvântat şi a rânduit să formulez acest „Cuvânt 
Înminte”, la volumul 2 din lucrarea Ne vorbeşte 
Părintele Cleopa. 

liste o adevărată bincuvântare a Tatălui Ceresc, 
tansmısă credincioşilor noştri şi celor ce vor urma 
după noi, că a fost rânduit de pronia divină Părintele 
Arhimandrit Cleopa Ilie, ca să ne hrănească 
duhovniceşte din frumoasele sale învățături şi 
cuvinte ziditoare de suflet, adunate cu multă 
ostencală din experienţa plină de roade a vieţii sale. 

Părintele Cleopa este şi rămâne un tezaur al 
spiritualității şi Ortodoxiei româneşti. Cu aceeaşi 
sensibilitate sufletească şi profunzime teologică, pe 
fond biblic şi patristic, vorbeşte şi filosofilor şi 
marilor teologi, purtându-i în cele mai profunde 
taine ale energiilor necreate, precum şi credincioşilor 
de rând, veniți ca adevărați pelerini din toate 
colțurile țării, pe care-i hrăneşte cu cuvântul lui 
Dumnezeu şi-i adapă din izvorul învățăturii despre 
viața şi fericirea veşnică. 

Acest mare duhovnic nu este numai un trăitor în 
liristos, ci şi un mare apărător al adevărului 
evanghelic şi ortodox. 

Ncoprotestanţii şi sectanţii rămân fără de răspuns 
in faţa acestui mare dascăl al Ortodoxiei, iar lucrarea 
cxepetică Călăuză în credința Ortodoxă, realizată 
prin dialog între „preot şi învățăcel”, rămâne un 


6 CUVÂNT ÎNAINTE 


tratat de mare utilitate în activitatea pastoral- 
misionară a preotului. 

Lucrarea de față este extrasă de pe casete, 
înregistrate de credincioşi cu ani de zile în urmă, pe 
care le dăm la lumină spre folosul tuturor. 

Conţinutul ei constituie un scurt tratat dogmatic şi 
moral prin care se reflectă curăția sufletească a 
fiecărui creştin, ce se realizează prin lacrimi în 
Sfintele Taine ale Spovedaniei şi Impărtăşaniei, 
oferindu-ne exemplu de pocăință pe regele Manase, 
urcându-ne pe scara desăvârşirii, prin prezentarea 
celor cinci feluri de împărtăşire, care ne conduc la 
mântuire. 

Părintele Cleopa, în această scurtă lucrare, 
oscilează în modul cel mai inteligent între teză şi 
antiteză, când ne vorbeşte despre viață şi moarte, 
despre rai şi iad — urmare firească a Judecăţii de 
apoi —, precum şi despre contrastul dintre iubirea de 
argint şi dragostea față de Dumnezeu. 

Rugăm pe Bunul Dumnezeu să încununeze cu 
sănătate deplină şi îndelungare de zile pe Părintele 
Arhimandrit Cleopa, cu dorința ca acest izvor 
duhovnicesc să continue la adăparea sufletelor 
însetate de credinţă, de adevăr şi de mântuire. 

Binecuvântăm tipărirea acestei lucrări şi o 
recomandăm tuturor celor ce doresc să vorbească cu 
Părintele Cleopa, despre calea care conduce spre 
desăvârşire, spre împărăţia lui Dumnezeu, spre viața 
Şi fericirea veşnică. 


P. S. IOACHIM VASLUIANUL 


SFÂNTA SPOVEDANIE 


În cele ce urmează, m-am gândit să vorbesc câte 
ceva despre taina Sfintei Spovedanii. 

Una dintre marile datorii duhovniceşti, atât ale 
monahilor, cât şi ale creştinilor, este mărturisirea 
păcatelor. Trebuie să ştim mai întâi că toți greşim 
înaintea lui Dumnezeu, unii mai mult, alții mai puţin, 
şi numeni nu este fără de păcat. 

Acest lucru ni-l arată Sfânta Scriptură care zice: 
lofi multe greşim. Iar de vom zice că păcat nu avem, 
pe noi înşine ne înşelăm şi adevărul nu este în noi, 
iar ducă ne vom mărturisi păcatele, credincios şi 
drept este Dumnezeu, ca să ne ierte nouă păcatele şi 
să ne curățească pe noi de toată întinăciunea şi 
nedreptatea. 

Dacă mi-am mărturisit cu căință păcatele cele 
trupceşti şi cele sufleteşti şi m-am spovedit curat, 
preotul, numai dacă a pus mâna pe cap şi a zis 
iupăciunea de dezlegare, păcatele mele s-au ridicat. 

lar dacă nu m-am dus cu căință şi cu pregătire 
cuvenită şi n-am ştiut să mă mărturisesc curat, să 
descopăr toate păcatele mele, să primesc canon 
pentru ele şi să le părăsesc, pot să fac o mie de 
de/legări la cel mai iscusit duhovnic, că păcatul, 
otiava, a rămas tot în mine. 

De aceea folosul, valoarea cea scumpă a Sfintei 
Spovedanii nu ţine de preot, ci de mine. Eu, dacă mă 
due cu toată sfințenia, cu toată convingerea în faţa 

lui Dumnezeu — că, atunci când mă duc în fața 
preotului, înaintea lui Dumnezeu mă duc, că preotul 
este numai un martor —, trebuie să-i spun toate 
păcatele mele. 

Altfel crezi că în ziua judecății preotul poate 
să-ți ajute ceva, dacă n-ai spus drept? Doamne 
fereşte! Preotul n-a putut dezlega la spovedanie 
decât ce i-ai spus tu. Iar dacă tu ai avut vreo rezervă 
şi ai ţinut vreun păcat nespus, toate păcatele le ai 
îndoite. Aşa spun Sfinţii Părinți, pentru că ai crezut 
că Dumnezeu nu ştie ce ai făcut tu. 

lată care sunt condiţiile pe care trebuie să le 
împlinească spovedania: 

1. Spovedania trebuie să se facă înaintea 
duhovnicului. Deci, eu când mă duc la spovedanie 
înaintea preotului, mă duc în fața lui Dumnezeu. 
Preotul este un simplu martor. În ziua judecății el 
atât poate spune, cât i-am spus eu. Ce nu i-am spus, 
nu-i dezlegat nici pe pământ, nici în cer. Dar eu, 
dacă m-am dus la spovedanie şi i-am spus toate şi 
preotul mi-a făcut dezlegare cu mâinile pe cap, eu 
sunt dezlegat. 

2. Spovedania trebuie să fie completă şi să nu 
se ascundă nimic din cele făptuite, cum am spus 
mai înainte. Ai auzit ce spune Sfântul Apostol 
Pavel? Cuvântul lui Dumnezeu este mai ascuțit decât 
toată sabia cea cu două tăișuri şi străbate până la 
despărțirea trupului de a duhului, cea mai înaltă 
unire între om şi Dumnezeu. 

3. Spovedania trebuie făcută de bună voie, 
după mărturia Duhului Sfânt, Care zice: şi din voia 
mea mă voi mărturisi Lui. 

4. Spovedania să fie făcută cu umilință, căci 
una înfrântă şi smerită Dumnezeu nu o va urgisi. 

5. Spovedania să nu fie prihănitoare, adică să 
nu dăm vina pe nimeni, nici pe oameni, nici pe vreo 
altă zidire a lui Dumnezeu, nici chiar pe diavoli. La 
spovedanie numai pe noi să ne învinuim şi să ne 
prihănim, cum zice Sfântul loan Scărarul: „A mea 
este buba, a mea este rana; dintru a mea lenevire s-a 
făcut, iar nu dintr-a altuia”. 

6. Spovedania se cuvine să fie dreaptă, adică 
să spui adevărul; spune cum ai făcut toate, fără 
ruşine. Isus Sirah spune: Este ruşine care aduce 
păcat şi este ruşine care aduce slavă şi har. 

Ruşinea aceasta pe care o suferi la spovedanie te 
scuteşte pe tine de ruşinea aceea pe care o vom 
suferi cu toţii la ziua cea înfricoşată a Judecăţii lui 
Dumnezeu. 

7. Spovedania să fie hotărâtoare. Să luăm 
înaintea duhovnicului o mare hotărâre de a nu mai 
păcătui, ajutându-ne nouă dumnezeiescul har, şi să 
voim mai bine a muri de mii de ori decât a mai 
păcătui de acum înainte cu voința noastră. 

Sfântul Vasile cel Mare zice: „Nu se folosește 
de mărturisire, nici se mărturiseşte, cel ce zice la 
spovedanie numai că a greșit, însă rămâne iarăşi 
în păcat şi nu-l urăște”. Toată pocăinţa ta întru 
aceasta constă, să te hotărăști a-ţi schimba viaţa. 

Când te duci la mărturisire cu părere de rău şi cu 
căinţă şi îți recunoşti greşelile, îi spui preotului câte 
(i minte. Dar ca să ţii minte şi să faci o mărturisire 
întreagă, nu te duce cu ochii legaţi la preot, căci 
diavolul îți ia mintea şi uiţi. Cu o săptămână sau 

două înainte, stai liniştit într-o cameră, ia-ţi un caiet 
şi scrie toate păcatele tale din copilărie, sau de la 
ultima spovedanie. 

Ce păcate ai pe conştiinţă, de când erai copil 
mic; când erai de cinci ani, când erai de şapte ani, 
când erai în clasa întâi la şcoală, când erai în clasa a 
doua, când erai într-a noua, când erai fată mare sau 
flăcău, înainte de căsătorie sau după căsătorie, când 
erai militar. 

Scrie, că şi diavolul a scris. Avem contabil bun, 
îngerul rău pe umărul stâng, care scrie tot, şi îngerul 
cel bun pe umărul drept, care scrie şi el faptele cele 
bune ale omului. 

Şi atunci uite ce-i. Ştii că nimic necurat nu va 
intra întru Împărăţia cerurilor? De aceea, cel mai 
mare bine pe care poţi să-l faci unui om este acesta. 
Dacă vezi că s-a îmbolnăvit în casă la tine tata sau 
mama sau ginerele sau nora sau fata sau băiatul sau 
fratele, care a slăbit de boală şi se apropie de moarte, 
nu se poate un bine mai mare decât să-i aduci preotul 
repede. Nu doctorul. Doctorul este un bolovan de 
pământ ca şi tine! Preotul a luat dar de la Dumnezeu. 
Nu aţi auzit în Evanghelie? Ce veți lega voi pe 
pământ, va fi legat şi în ceruri şi ce veţi dezlega voi 
pe pământ, va fi dezlegat şi în ceruri! 

Dacă ai reuşit să-l spovedeşti curat înainte de 
moarte, i-ai salvat sufletul. Când se duce la vămi, 
sufletul care a avut păcate, dacă le-a dezlegat preotul 
aici, Duhul Sfânt a şters tot de pe tabelele lor. Crapă, 
mor de ciudă diavolii: „la uită-te, domnule! L-am 
avut în mână!” Duhul Sfânt i-a şters păcatele. 
Această putere le-a dat Dumnezeu preoților, că dacă 

nu dădea Dumnezeu această putere preoților, nimeni 
din oameni nu s-ar fi mântuit. 

Dar Dumnezeu, Cel ce a făcut cerul şi pământul, 
a ştiut cum să facă pentru a mântui lumea. Când a 
înviat Hristos le-a dat această putere Apostolilor. Ce 
le-a spus? A suflat asupra lor şi le-a zis: Luaţi Duh 
Sfant; cărora le veţi ţine păcatele, ținute vor fi şi 
cărora le veţi ierta, iertate vor fi, şi orice veți 
«dezlega voi pe pământ, va fi dezlegat şi în cer... Ce, 
fraților, voi n-aţi citit? N-aţi auzit Evanghelia? 

Deci, când vezi că eşti bolnav de moarte, nu 
alerga la doctor, că poate te omoară acela şi mori 
ncmărturisit. Întâi spovedeşte-te şi apoi du-te şi la 
doctor, dacă este cazul, dar tu să fii mărturisit. Dacă 
ai murit, gata, te-ai uşurat! Că vei muri în mâinile 
doctorului, că vei muri acasă, tu să fii mărturisit. 
Însă întâi doctorul sufletelor, că el te va scoate din 
iad. Aşa. Şi nu te gândi că n-are dar. 

După o spovedanie curată, trebuie să primim un 
canon, pe care trebuie să-l ţinem. Cel ce se 
spovedeşte are mare datorie de a-și face canonul dat 
pentru a scăpa de chinul cel veşnic al iadului. 

Vedem în Sfânta Scriptură că prin canon s-au 
curățit toți cei ce au păcătuit înaintea Domnului. 
Altfel, cel ce a primit canon şi nu-l face, nu se poate 
curăţi de lepra păcatului şi nici sufletul său nu este 
slobozit din robia dracilor. 

Este bine de ştiut că cel ce se pocăieşte cu 
adevărat, nu numai că primeşte canonul dat de 
duhovnicul său, ci singur cere mai mult canon, ştiind 
că ori aici vremelnic, ori dincolo veşnic, păcătoşii 
trebuie să-şi facă canonul. 

Iar canonul să fie după măsura puterii fiecăruia. 
Ai auzit ce spune Sfântul Marcu Ascetul? Câtă 
deosebire are arama de fier şi fierul de găteje — 
adică de vreascuri —, atâta deosebire este între un 
trup și altul. Unul este din fire sănătos şi tare şi 
poate să postească şi să nu mănânce până seara; iar 
altul, săracul, dacă n-a mâncat de două-trei ori pe zi, 
cade jos. În toate acestea se caută scopul. De aceea 
dreapta socoteală este împărăteasa faptelor bune. 
Tu crezi că pe dracul îl întreci la fugă? El într-o 
clipă este la marginea pământului. Numai cu asta îl 
întreci: dacă te smereşti şi te socoteşti a fi praf şi 
cenuşă şi păcătos şi neputincios şi nevrednic de a trăi 
pe pământ. Numai de smerenie se teme diavolul! De 
alta nu se teme el. Poţi să fii tu nevoitor cât îi lumea, 
dacă nu ştii să ceri iertare, eşti batjocorit de diavoli. 
De aceea, fraţilor, să ne ajute mila Domnului să 
câştigăm oleacă de smerenie şi dreaptă socoteală, 
fiindcă în lumea aceasta sunt curse şi ispite şi fel de 
fel de nedumeriri pământeşti şi duhovniceşti. Dar să 
avem în toate dreapta socoteală. Că pădurea nu se 
teme de cel care încarcă o dată mult pe o căruţă. Ştie 
că mai la vale se rupe osia şi se strică carul. Ea se 
teme de acela care ia mereu câte un lemnişor şi-l 
duce acasă. Aşa şi vrăjmaşul, nu se teme de cel care 
începe cu multă nevoință, că oboseşte şi rămâne, ci 
se teme de cel care ia câte oleacă aşa, încet, încet. 
Sfântul Teodosie spune: „De lucrează cineva 
puțin câte puţin, se îmbogățește şi la cele trupeşti 
şi la cele duhovniceşti”. Câte oleacă! Aşa să luaţi 

fapta bună, câte oleacă şi să vă pară rău că n-aţi făcut 
mar mult. 

- Când se face spovedania generală? au 
întrebat unii credincioşi. 

O dată pe an trebuie să faci spovedania 
penerală din mica copilărie. Sfântul Nicodim 
Aghioritul spune: „O dată pe an, în Postul Mare, este 
bine să faci spovedania generală”. Ştii de ce? Pentru 
smerenie. Te ajută mult să-ți aduci aminte păcatele. 
lu mă mărturisesc, dar dracul mă face să uit păcatele 
mele cu care am mâniat pe Dumnezeu. 

Dar eu, când fac spovedania generală, mi le face 
îngerul cât muntele în fața mea. „Vezi cine eşti?” 
Smerenia! Şi atunci, mai mult se apropie Dumnezeu 
de noi, când noi ne smerim din adâncul sufletului. 

— Dar ce încredere avem că ni s-au iertat toate 
păcatele prin spovedanie? 

— Dar dumneata dacă ai spălat o rufă bine şi dacă 
se mai murdăreşte, nu o mai speli din nou? Nu pui 
sodă şi leşie şi o speli şi o pui la uscat? Precum 
cămaşa trebuie spălată, aşa şi sufletul trebuie spălat 
mercu prin deasa spovedanie. 

Dar Sfinții Părinţi şi mai ales Sfântul Nicodim 
Aghioritul avea o învățătură pentru duhovnic: 
„Sfătuieşte-i, o, duhovnice, la spovedanie deasă şi 
curată pe toţi”. O dată în an se face spovedania 
generală din nou. Şi asta-i şi pentru smerenie şi 
pentru ca omul să nu uite neputințele lui, cu care a 
supărat pe Dumnezeu. Aşa este. 

De aceea trebuie să ne pocăim, să ne pară rău. 
Pentru că Dumnezeu este atât de milostiv şi de bun, 

că nu mai ține minte răul ce-am făcut, dacă noi ne 
întoarcem din toată inima şi ne mărturisim. 

Aţi văzut ce spune proorocul Isaia: Întoarceți-vă 
către Mine şi Mă voi întoarce către voi, fiii oameni- 
lor. De vor fi păcatele voastre ca mohorâciunea, ca 
zăpada le voi albi, şi de vor fi ca roşeala, ca lâna le 
voi face albe şi nu voi mai pomeni cele dintâi ale 
voastre. 

În bunătatea Lui cea fără de margini, El ştie 
neputința noastră, că greşim cu voie şi fără voie, cu 
ştiinţă şi cu neştiință. Nu este clipă când nu greşim 
înaintea Domnului. Dar nimeni nu ştie firea omului 
mai mult ca Dumnezeu, căci El ne-a făcut din nimic. 

De aceea, cum ne întoarcem către El cu lacrimi, 
cu părere de rău, cu spovedanie curată, ne şi iartă. 
Cine are păcate mai grele trebuie să facă oleacă de 
canon, că Dumnezeu totdeauna este gata să ne 
primească şi să ne ierte, căci suntem zidirea Lui. 

Nimeni nu L-a făcut pe Hristos să coboare din 
cer, decât mila Lui, dragostea Lui pentru oameni. I-a 
fost milă de neamul omenesc. Că atât de multă 
dragoste are față de neamul omenesc, încât, auzi ce 
spune Sfântul loan Evanghelistul: Atât de mult a iu- 
bit Dumnezeu lumea, încât pe Unul născut, Fiul Său, 
L-a trimis în lume să mântuiască neamul omenesc. 

A venit Mântuitorul Hristos, nu numai să ne 
înveţe ce trebuie să facem, ci pentru ca să sufere 
pentru noi batjocoriri, scuipări, bătăi şi moarte pe 
Cruce, pentru ca să scoată neamul lui Adam din iad, 
care stătea acolo de 5508 ani, cât au fost de la primul 
Adam până la venirea Noului Adam — Hristos. 

Deci să avem către Dumnezeu inimă de fiu, şi 
să-L iubim din toată inima. Iar când am greșit ceva, 
îndată să cerem iertare şi să alergăm la mărturisire, 
ca să-L împăcăm pe Dumnezeu, căci L-am supărat, 
că Domnul niciodată nu ține minte răul. Dacă vede 
că ne-am întors, se întoarce şi El către noi. 

Să avem către noi inimă de judecător. Adică 
cum? Să ne judecăm. Oare ce gândim noi îi place lui 
Dumnezeu? Ce vorbim noi, oare îi place lui Dumne- 
zcu? Ce fac eu acum, oare îi place lui Dumnezeu? 

Şi îndată conştiinţa ne spune da sau nu. Căci de 
se va judeca omul pe sine, nu va cădea în judecata 
lui Dumnezeu! Să ne facem judecători nouă înşine: 
„Măi, aceasta nu-i bun ce fac; aceasta nu-i bun ce 
vorbesc; aceasta nu-i bun ce intenţionez eu să fac!” 

Şi către aproapele să avem inimă de mamă. 
Ai văzut o mamă bună? Chiar dacă are copii mai 
mulți şi dacă unul o supără, o necăjeşte în fel şi chip, 
ca are milă de toți. Dacă vede că un copil de-al ei a 
căzut în apă şi se îneacă, sau în foc, şi strigă: „Mamă, 
nu mă lăsa!”, ea uită tot. Uită că a supărat-o şi se 
duce după dânsul şi-l scapă, chiar cu riscul vieţii. 

Că aşa este mama! Adevărata mamă nu mai ţine 
minte răul. Atât iubeşte pe copii. Iată, aşa trebuie să 
avem şi noi inima noastră faţă de toți. Să ne fie milă 
de toţi, şi de străini şi de ai noştri. Aşa cere 
Dumnezeu în Sfânta Evanghelie. 

N-ai văzut cloşca? Are atâţia pui şi dacă i-ai luat 
numai unul, îţi sare în cap, măcar că are mulţi. Așa şi 
mama cea bună îşi pune sufletul pentru copii. 
Această inimă de mamă o cere Dumnezeu de la noi. 
S-o avem față de toți. Când va fi unul, care chiar de 

ne-a făcut rău, chiar de ne-a supărat, însă, când îl 
vom vedea că este la necaz, să sărim să-l ajutăm, ca 
să vadă el că noi avem dragoste şi nu ţinem minte 
răul pe care ni l-a făcut el. Numai aşa vom fi fii ai lui 
Dumnezeu după dar. 


FOLOSUL DESEI SPOVEDANII 


Acum să spunem pe scurt despre cele cinci 
foloase ale desei spovedanii. 

Preabunul Dumnezeu a pus în lume Taina 
aceasta a Spovedaniei, căci dacă n-ar fi fost aceasta, 
după Botez, nimeni nu s-ar putea mântui. Cine 
reuşeşte să facă o spovedanie curată, reuşeşte să facă 
al doilea Botez, după cum aţi văzut că zice preotul la 
molitfă: „De vreme ce cu al doilea botez te-ai 
botezat, după rânduiala tainelor creştineşti”. 

Taina Mărturisirii sau a Spovedaniei este una din 
cele şapte Taine şi cuprinde patru părți: 

Prima parte este durerea inimii pentru 
păcate. Să-i pară rău și să plângă pentru păcatul prin 
care a supărat pe Dumnezeu. 

A doua este spovedania prin grai viu la 
duhovnic. 

A treia este facerea canonului, prin hotărârea 
în faţa preotului că-l va face. 

A patra parte, cheia Sfintei Spoyedanii, este 
dezlegarea păcatelor, prin punerea mâinilor 
preotului pe capul credinciosului. Aceasta, după 
canonul 8 al Sinodului I ecumenic, se numeşte 
epicleza duhovniciei, adică venirea Duhului Sfânt 


PĂRINTELE CLEOPA 17 


peste capul celui ce s-a mărturisit curat. Că nu se 
poate încheia Taina Sfintei Spovedanii decât atunci 
când a pus preotul mâna pe capul celui ce se 
mărturiseşte, după cum arhiereul pune mâna pe 
capul diaconului sau al preotului, când îl hirotoneşte 
şi vine Duhul Sfânt prin succesiune apostolică. 

Deci, la fel şi aici, Duhul Sfânt vine prin mâna 
preotului să dezlege sufletul care s-a spovedit. 

Dar spovedania, fiind o spălare sau un botez 
duhovnicesc al sufletului, după Botezul cel dintâi, 
este o taină prin care se iartă păcatele omului prin 
dezlegare de la duhovnic şi este bine să se facă cât 
mai des. 

Dumnezeiescul părinte loan Gură de Aur zice 
aşa în cartea care se numește „Puţul” sau „Fântâna” 
pe româneşte: „De este cu putinţă, o, creştine, şi în 
ficcare ceas să te mărturisești la duhovnic”. 

De ce? Pentru că nu este clipă şi minut când nu 
preşim lui Dumnezeu. Deci, dacă greşim în fiecare 
clipă lui Dumnezeu, este prea de nevoie să se facă 
deasa spovedanie, să spălăm sufletul prin mărturisire 
curată cu căință şi canon, pentru că se înnegrește 
haina sufletului nostru cea curăţită la Botez, prin tot 
felul de păcate, din ceas în ceas şi din minut în 
minut. 

In vremea veche a creştinismului patristic, 
creştinii se mărturiseau în fiecare zi la duhovnici. 
Dar pe vremea aceea se şi împărtăşeau în fiecare zi, 
cum arată la Fapte: ...şi erau toți în biserică, când s-a 
întemeiat Biserica, şi stăruiau în învățătura Aposto- 
lilor şi în împărtăşire, în frângerea pâinii şi în 
rugăciune. ...lar toți cei ce credeau erau laolaltă şi 

aveau toate de obşte. Astfel s-a întemeiat prima 
obşte apostolică. 

Toate le dădeau Bisericii şi pe ei înşişi se dădeau 
lui Hristos. Pe vremea aceea, după terminarea sluj- 
bei, şi masa se dădea în biserică, mesele agape. Mai 
târziu s-au scos în pridvorul bisericii şi pe urmă acasă 
la creştini, fiind binecuvântate de Sfinţii Apostoli. 

Spovedania se făcea la început în fiecare zi. Mai 
târziu oamenii, rărind cu Sfânta Impărtăşanie, au 
rărit-o şi cu Sfânta Spovedanie. Şi vedeţi acum de- 
abia se mai spovedesc în cele patru posturi. Atâta s-a 
răcit credinţa şi evlavia, mai ales față de Spovedanie, 
şi chiar de împărtășirea cu Preacuratele Taine, care 
aduc cel mai mare folos şi putere de creştere duhov- 
nicească a sufletelor noastre prin harul Duhului 
Sfânt, ce vine peste noi prin aceste Sfinte Taine. 

Aici vom vorbi nu numai despre Spovedanie, ci 
şi despre foloasele desei spovedanii. 

Foloasele desei spovedanii sunt cinci. 

Primul folos al desei spovedanii este acela că 
păcatul nu prinde rădăcini în noi şi se strică din 
suflet cuibul satanei. 

Diavolul, văzând că te spovedeşti des, te căieşti, 
te rogi şi-l pârăşti mereu, zice aşa: „Degeaba mă 
ostenesc cu dânsul, că se duce mereu la preot şi se 
spovedeşte, şi-l dezleagă, şi eu nu câştig nimic. Mai 
bine mă duc la cei care dorm, care n-au grijă de 
mântuire, care nu se spovedesc cu anii, că aceia nu 
mi se mai împotrivesc!” 

Cine se spovedeşte des, ştie ce a greşit, că ţine 
minte. Dacă nu s-a spovedit de câteva zile: „Măi, 
ce-am făcut?” El îndată îşi aduce aminte, iar dacă 

lusă să treacă o lună sau două sau poate şi un an, de 
unde să țină el minte? 

Că într-o zi dacă te-ai ispiti pe tine, să stai 
undeva într-un unghi de casă, într-un colț şi să-ți 
pândceşti gândurile, numai timp de două ceasuri, să 
vezi în câte feluri umblă mintea. Și la câte păcate se 
«duce dacă n-o struneşti cu rugăciunea şi cu frica de 
Dumnezeu. Dar într-o zi sau două? Dar umblând în 
socictate cu lumea şi vorbind cu lumea şi văzând şi 
auzind, cât se încarcă sufletul nostru pe conştiinţă în 
fiecare ceas? 

Deci primul folos al desei spovedanii este acesta. 
$: să ţineţi minte că prin mărturisire deasă, păcatele 
nu pot prinde rădăcini adânci în inima celui ce se 
mărturiseşte. 

Al doilea folos al desei spovedanii este că omul 
ține minte uşor greşelile făcute de la ultima 
spovedanie; pe când cel ce se mărturiseşte rar, cu 
ancvoie poate să-şi aducă aminte de toate câte a 
făcut. Astfel, multe din păcate rămân nespovedite şi, 
prin urmare, neiertate. Pentru aceea diavolul i le 
aduce aminte în ceasul morții, dar fără de folos, căci 
1 sc lcagă limba şi nu le mai poate mărturisi. 

Vai de acela care se duce la mărturisire și 
spune o seamă de păcate şi o seamă nu le spune; 
sau le spune şi pe acelea, dar nu sincer cum le-a 
făcut. Caută cuvinte de acoperire, aşa de ici de colo. 
L1 crede că trebuie să-i spună duhovnicului câteva 
păcate şi, dacă l-a dezlegat, este iertat. Crede el că 
poate minţi pe Dumnezeu, că nu ştie Dumnezeu cum 
s-a făcut păcatul şi în ce fel? 

Duhovnicul dezleagă numai ce aude; celelalte 
păcate rămân legate, că acela n-a fost sincer și 
nicidecum nu reuşeşte să se uşureze. Deci a doua 
pricină ca spovedania să fie bună, trebuie să fie 
sinceră şi curată. Tot ce ţine minte omul să spună, că 
nu-i spune preotului, ci lui Dumnezeu. Preotul este 
un om de țărână ca şi noi. El a primit puterea de a 
lega şi dezlega păcatele, prin lucrarea Duhului Sfânt. 

Al treilea folos al celui ce se mărturiseşte des 
este acela că, şi dacă i s-ar întâmpla să cadă într-un 
păcat de moarte, îndată aleargă şi se mărturiseşte şi 
intră în harul lui Dumnezeu, şi nu suferă să aibă 
pe conștiință greutatea păcatului, fiind deprins a 
se curăţi des prin spovedanie. 

Al patrulea folos al desei spovedanii este că pe 
unul ca acesta îl află moartea curățit şi în harul lui 
Dumnezeu, având mare nădejde de mântuire. 

După mărturia Sfântului Vasile cel Mare, 
diavolul merge totdeauna la moartea drepţilor şi a 
păcătoşilor, căutând să afle pe om în păcate pentru 
a-i lua sufletul. Dar la cei ce se mărturisesc des şi 
curat nu poate afla nimic, deoarece s-au mărturisit 
luând dezlegare pentru păcate. 

Al cincilea folos al desei spovedanii este că 
unul ca acesta se opreşte şi se înfrânează de la 
păcate, aducându-şi aminte că după puţine zile se va 
mărturisi din nou şi va primi canon de la duhovnic, 
acesta mustrându-l pentru cele făcute. 

Acesta care se spovedeşte des, când îşi aduce 
aminte de ruşinea ce-o s-o aibă la duhovnic, de 
canonul pe care o să-l primească, se opreşte de la 
păcat. Omul are atâta putere împotriva păcatului, că 

topt «havolii din iad, dacă ar veni, n-au ce-i face, dacă 
vrea să nu facă păcatul; căci i-a dat Dumnezeu o pu- 
terc mare, de la Botez, să biruiască ispitele diavolilor. 

Dacă n-ar avea puterea aceasta, n-ar fi nici iad şi 
suc pedeapsă pentru păcat. Voi nu auziţi în Psaltire 
ce spune Duhul Sfânt? Doamne, căci cu arma 
buneivoiri ne-ai încununat pe noi. Şi iarăşi spune 
Solomon: Dumnezeu l-a zidit pe om şi l-a lăsat în 
måna Sfatului său. 

Dacă vrea să facă păcatul îl face, dacă nu, nu. 
Diavolul numai îi dă în gând, iar el, dacă este prost şi 
se amăgeşte, îl face. Poţi să spui tu în ziua judecății: 
„Doamne, diavolul m-a dus la crâşmă; diavolul m-a 
dus la muierea cutare; diavolul m-a dus la furat; 
diavolul m-a dus beţie; diavolul la avort, la toate”? 
Diavolul va spune atunci: „Doamne, să-mi arate 
martori, că m-a văzut când îl duceam de mână la 
crâşmă, la desfrâu sau la avort!” 

Apoi va zice omului: „Vezi că eşti prost? Eu 
ţi-am dat în gând să faci păcatul. Dacă ai fost prost, 
te-ai dus tu singur! Nu te-am dus eu de mână! Dacă 
m-ai ascultat ești al meu!” 

Deci prin deasa spovedanie se strică cuibul 
satanei. Ai văzut cocostârcul? Face cuib pe casă la 
tne; şi-i o pasăre foarte fină. Dacă i-ai stricat cuibul 
o dată, de două ori, nu-ți mai vine acolo. Ştie că-i 
ești dușman. Aşa și noi, dacă-i stricăm cuibul 
satanei, el nu mai vine repede. Și aşa este un om care 
tme sufletul curat, că nu poate suferi păcatele. 

Deci al cincilea folos al sfintei spovedanii este 
îndoit. Mai întâi că stricăm cuibul satanei din suflet 
şi al doilea că nu ne găseşte moartea nespovediţi. 

Cel ce are obicei să se mărturisească des, nu lasă 
rugina păcatului să se prindă de mintea şi inima lui; 
cine îşi pliveşte ogorul lui des, simte când încolţeşte 
păcatul şi îndată îl smulge din suflet prin spovedanie. 
Pe acela moartea nu-l găseşte nepregătit. 

Uite acum a murit un părinte la noi, duhovnicul 
Natanail. A venit la mine vineri, s-a spovedit după 
îndreptarul de spovedanie pe care îl au duhovnicii, s-a 
împărtăşit cu Preacuratele Taine, iar peste câteva zile 
s-a dus la Domnul, zicând rugăciuni. 

Acest suflet, deşi s-a dus repede, era pregătit. A 
fost om înțelept. Dar noi ce zicem? „Lasă că m-oi 
spovedi la anu'!” Nu! Să nu amânăm, că nu ştim 
când ne cheamă Hristos! Părintele Natanail n-a ştiut 
că moare. Dar îngerul Domnului l-a ajutat, fiindcă el 
avea obicei în fiecare săptămână să vină la 
mărturisit. Nu a avut când să se strângă răutatea, că 
au fost dezlegate la spovedanie toate păcatele, până 
Şi cele mai mici. 

Să nu credeţi dumneavoastră că păcatele mici nu 
sunt grave! Şi pe acelea trebuie să le mărturisim, că 
auzi ce spune Evanghelia: Nimic necurat nu va intra 
întru împărăția cerurilor. 


SFÂNTA ÎMPĂRTĂŞANIE 


Sfânta Împărtășanie este de mare folos omului, 
dacă se împărtăşeşte cu adevărat cu credință, cu 
pregătire şi dezlegarea duhovnicului. Că cel ce se 
apropie cu nevrednicie, osândă își ia, că este foc care 


PĂRINTELE CLEOPA 23 


mde pe cei nevrednici — ai văzut ce spune în 
iupciumle dinainte de împărtășanie. 

Cine se poate împărtăşi? 

Cmc are viață curată, neprihănită, cine are 
stnnfa gândului său curată, cine nu are impedimente 
canonice şi este dezlegat de duhovnic, poate să se 
înpărtăşcască, iar cine nu este mărturisit şi dezlegat 
de duhovnic şi n-a făcut canonul dat, nici nu se poate 
apropia de împărtăşanie. Că şi o dată în an de se va 
împărtăşi, ca luda este, care o dată s-a împărtăşit şi 
atunci a intrat satana în el şi l-a vândut pe Domnul. 

Dacă nu-i vrednic cineva, nici o dată pe an să nu 
se împărtăşească. Ai văzut ce zice în Cuvântul 53, 
Sfântul loan Gură de Aur: „...Și voi, preoților, care 
dați Preacuratele Taine, nu mică muncă zace asupra 
voastră, dacă ştiţi pe cineva nevrednic, de-l veţi 
împărtăşi cu aceste preaînfricoşate şi preasfinte şi 
dumnezeieşti Taine. Şi dacă te temi tu, o, preotule, 
că cel ce vine la tine este sachelar, adică general, sau 
pat, adică prefect, 'sau voievod sau cel ce este cu 
coroana pe cap, adică împărat, şi te temi că se va 
supăra că nu-i dai Împărtășania, dacă te temi tu, adu-l 
la mine! Tot trupul meu îl voi da să-l ardă mai 
înainte de a da Trupul cel Preasfânt şi Preacurat celui 
nevrednic. Tot sângele meu îl voi vărsa mai înainte 
de a da Sângele atât de înfricoşat şi Preasfânt la cel 
care nu-i vrednic”. 

lar dacă s-a curățit şi dacă s-a pregătit după 
rânduiala canonică a Bisericii lui Hristos prin 
mărturisire, şi a făcut canonul cuvenit, să se apropie 
cu frică şi cu cutremur. 

— Ce ne puteţi spune de împărtăşirea copiilor 
până la vârsta de şapte ani? Necesită spovedanie? 

— Copiii cei nevinovaţi până la vârsta de cinci 
ani este bine să-i împărtăşiţi, dacă se poate, şi în 
fiecare Duminică. lar copiii de 6-7 ani, mai ales 
acum, este bine să fie spovediţi şi apoi împărtăşiţi, că 
astăzi copiii văd şi aud multe sminteli, în casă, la 
televizor şi peste tot, nefiind supravegheați de 
părinți. 

La fel şi despre cei bătrâni şi bolnavi zice 
Sfântul Simeon al Tesalonicului: „Cei bătrâni şi 
bolnavi, care nu au impedimente canonice, este bine 
să se împărtășească mai des şi în sărbătorile mari”. 

Totdeauna, înainte de a te împărtăși, după ce ţi-ai 
făcut metaniile, după ce ai părăsit păcatul şi ţi-ai 
făcut canonul dat de preot, înainte de a te împărtăşi 
trei zile cel puţin n-ai voie să bei vin, nici să mănânci 
de dulce sau cu untdelemn. Iar în afara postului, fără 
spovedanie, fără canon şi fără o săptămână de post 
sau măcar trei zile, nu te poţi împărtăşi. Cel puţin 
trei zile înainte de a te împărtăşi să nu mănânci cu 
untdelemn şi să nu bei vin; numai mâncare uscată. 
Aşa este rânduiala cu Sfânta Împărtășanie, fraţilor. 

— Spuneţi-ne ceva despre împărtășirea călu- 
gărilor, despre deasa împărtăşire. 

— Călugării din mănăstiri, dacă au duhovnic bun, 
să se spovedească cât mai des. La noi spovedania, 
cum vedeţi, este o dată pe săptămână, vinerea. Dar 
am călugări foarte treji, care vin de două-trei ori pe 
săptămână la mărturisire: „Părinte, n-am fost la 
Utrenie; părinte, am rămas în urmă cu canonul; 
părinte, am mâncat înainte de masă”, sau te miri ce. 

Dacă îl mustră conştiinţa, el vine, îi pui mâna pe cap, 
il dezlegi şi se ușurează. 

Aşa că şi călugării bătrâni şi bolnavi se pot 
unpărtăşi o dată pe săptămână; ceilalți, dacă le dă 
voe duhovnicul, se pot împărtăşi, cel mai rar, la 
putu zeci de zile, cel mai potrivit, o dată pe lună. 

Dar avem vreun temei la Sfinţii Părinţi 
pentru împărtăşania la patruzeci de zile? 

Da, avem la Sfântul Simeon al Tesalonicului. 
l1 zice că o dată la patruzeci de zile fiecare să se 
pregătească şi să se împărtășească, dacă n-are vreo 
opuire canonică. Este păcat care te opreşte douăzeci 
de an: de la împărtăşanie. 

In caz de moarte, dacă vezi că omul este gata, îi 
dian împărtăşania. Nu-l mai poţi opri în caz de 
moarte; iar dacă nu moare şi mai trăiește, face în 
continuare canonul dat. Aşa să ştiţi. 

- Se poate împărtăşi cineva fără să se 
spovedească? 

- Nu. Niciodată. Nici în caz de moarte şi de 
altceva, nu. Întâi spovedania şi apoi să se împărtă- 
Şcască. 


CELE CINCI FELURI DE ÎMPĂRTĂŞIRE 


— Dar de câte feluri este Sfânta Împărtăşanie? 
În câte feluri ne putem împărtăși? 

— Impărtăşirea cu Preacuratele Taine, a te împărtăşi 
cu Trupul şi Sângele Domnului, este cea mai 
in(ricoşată, cea mai bună şi cea mai sfântă taină, că 
pice Mântuitorul: Cine mănâncă Trupul Meu şi bea 
Scingele Meu, întru Mine petrece şi Eu întru dânsul. 


26 NE VORBEŞTE 


Ne putem împărtăşi cu adevărat în cinci feluri, în 
Biserica lui Hristos. 

Prima împărtăşire şi cea mai importantă este 
cea cu Trupul și Sângele Domnului. 

A doua cale de împărtăşire, după Marele 
Vasile, este împărtăşirea duhovnicească pe calea 
rugăciunii celei gânditoare a inimii. Poţi să vii în 
biserică şi, chiar dacă eşti oprit de preot să te 
împărtăşeşti pe câţiva ani, te poţi împărtăși de o mie 
de ori pe zi şi mai mult, pe altă cale, pe calea 
rugăciunii. Dacă vii în biserică şi zici rugăciunea 
„Doamne, lisuse Hristoase, Fiul lui Dumnezeu, 
miluieşte-mă pe mine păcătosul”, cu toată inima, de 
câte ori ai suspinat după numele lui lisus, de atâtea 
ori te-ai împărtăşit, ca şi cel ce a luat cu lingurița 
Sfintele Taine. 

Aceasta este împărtăşirea pe calea rugăciunii 
celei gânditoare a inimii, cu care omul poate reuşi să 
se împărtăşească de multe ori pe zi, nu numai o dată. 

Al treilea fel de împărtășşire este pe calea 
lucrării poruncilor lui Hristos. Mântuitorul a spus 
să postim, ne-a arătat cum să postim; a zis să ne 
rugăm, ne-a arătat cum să ne rugăm; a spus să 
primim pe cel străin, să adăpăm pe cel însetat, să 
hrănim pe cel flămând, să cercetăm pe cei închişi şi 
să iertăm pe cei ce ne greşesc. 

Când facem aceste porunci, ne împărtăşim pe 
calea lucrării poruncilor lui Hristos. Acesta este al 
treilea fel de împărtăşire. Şi cu aceasta te poți 
împărtăşi de multe ori pe zi, de câte ori ai lucrat 
poruncile lui Hristos. 

Auzi ce spune dumnezeiescul Maxim în 
j-iocabie: „Hristos stă ascuns în poruncile Sale. Cine 
tace o poruncă îl primeşte pe Hristos. Şi nu numai pe 
|liistos, ci toată Sfânta Treime”. Şi auzi ce spune 
Sunptura: Cela ce mă iubeşte pe Mine şi are 
poruncile Mele, şi le păzeşte pe ele, Eu şi Tatăl vom 
veni şi lăcaş la dânsul vom face. 

Clar! Nu numai Fiul, ci şi Tatăl vine. Şi unde-i 
Lutăl şı Fiul pe toată Sfânta Treime o primeşte acela 
cme lucrează poruncile lui Dumnezeu, măcar de ar fi 
oprit de a lua Sfânta Împărtăşanie de vreun preot. 
Înţelepeţi? Acesta-i al treilea chip de împărtăşire pe 
calea lucrării poruncilor. 

A patra împărtășire este prin auz. Cum? Eu 
«unt oprit de preot atâţia ani de la împărtăşire, fie că 
“unt femeie sau bărbat. Dar merg la biserică şi ascult 
cu evlavie Sfânta Liturghie, Apostolul, Evanghelia, 
Ileruvicul, Axionul și predica preotului. Dacă ascult 
cu evlavie cuvântul Domnului, de câte ori am luat un 
înţeles duhovnicesc prin auz, de atâtea ori m-am 
uupârtăşit cu Hristos. 

Accasta este împărtăşirea prin urechi, al patrulea 
Iei de împărtăşire. Și Apostolul spune clar: Credinţa 
vine prin auz şi auzul prin cuvântul lui Dumnezeu. 
lu primeşti cu linguriţa pe Hristos; eu îl primesc 
prin urechi, când ascult cu evlavie Sfânta Liturghie, 
cntie şi predica preotului. Și mă împărtăşesc de 
mu de ori pe zi, fără să ştii tu. 

| u poate, dacă nu te-ai pregătit bine, spre osândă 
pinueşti Sfânta Împărtăşanie. Iar eu, dacă stau cu 
utcedinţă, ca vameşul, în Biserică şi ascult cu evlavie 
aluyba, mă împărtăşesc prin urechi. 

Al cincilea fel de împărtăşire este pe calea 
miridelor, a părticelelor ce se scot pentru noi la 
Sfânta Liturghie. De aceea nu putem pune la Sfânta 
Liturghie pe cei beţivi, pe cei ce înjură, pe cei ce 
trăiesc necununaţi, pe sectari, pe cei ce se sinucid. 
Pentru că acea părticică care se scoate reprezintă faţa 
acelui suflet. 

Aceste părticele se sfințesc la Sfânta Epicleză, 
prin invocarea Duhului Sfânt şi, la sfârşitul slujbei, 
după ce s-a pus în potir partea cu lisus, se zic 
cuvintele:  „Plinirea potirului credinţei Duhului 
Sfânt”, apoi se pun şi părticelele ce se scot pentru 
credincioși. În Sfântul Potir este Trupul şi Sângele 
lui Hristos viu. 

Din prescura a patra se scot părticele pentru vii, 
din a cincea pentru morţi şi le pune în Sfântul Potir. 
Din aceste părticele ca făina, ce s-au adăpat cu 
dumnezeiescul Sânge în Potir, atâtea mii şi milioane 
de suflete au primit împărtăşirea şi comuniunea 
direct cu Iisus Hristos, cu Trupul şi Sângele Lui. 

Acestea patru din urmă sunt căi de împărtăşire 
pe calea lucrării faptelor bune, dar nu înlocuieşte pe 
cea dintâi. Numai o împărtăşire temporară şi în caz 
de ceva, tot trebuie să se împărtăşească cu Trupul şi 
Sângele Domnului, cu Preacuratele Taine. 

lată aşa ne putem împărtăşi în cinci feluri în 
Biserica Universală. 

— Dacă un neoprotestant se împărtăşeşte pe 
cele patru căi, dar nu se împărtăşeşte cu Trupul 
şi Sângele Mântuitorului, poate avea nădejde de 
mântuire? 

— Nu! Nu are nici o valoare, pentru că este rupt 
de Biserica lui Hristos şi la ei nu este darul preoţiei. 
Acela e sectar, om rătăcit. Aşa-i, măi băiete! Nu 
putem noi schimba ceea ce a întemeiat Hristos 
pentru toată lumea. El a zis: Luaţi, mâncaţi, acesta 
este Trupul Meu; beţi dintru acesta toţi, acesta este 
Sângele Meu... (loan 6, 53). 

De ce v-am spus despre Sfânta Împărtășanie? 
Este bine să vă pregătiți, mamă. Frăţiile voastre de la 
țară, măcar în posturi şi măcar o dată la patruzeci de 
zile să vă împărtășiţi. 


SFÂNTA CRUCE 


Cuvântul Crucii, pentru cei ce pier, este 
nebunie, iar pentru noi, cei ce ne mântuim, este 
puterea lui Dumnezeu. 

De câte ori auziți cuvântul „Cruce”, să nu 
înțelegeți ca  sectarii cei nebuni, ca baptiştii, 
adventiștii, evangheliştii, penticostalii, nazarinenii, 
pocăiţii, secerătorii, tudoriştii, martorii lui Iehova şi 
toţi ceilalți sectari, care bântuie lumea; gurile sectare 
cele hulitoare, care au umplut lumea și care vatămă 
țarina lui Dumnezeu-Cuvântul. 

Să nu gândiţi despre Sfânta Cruce ca ei, ci aşa să 
înțelegeţi şi să ţineţi minte că, cuvântul „Cruce” are 
îndoită putere și îndoită taină. Îndoită este Crucea, 
îndoite sunt înțelesurile Crucii. 

Să nu înţelegeţi despre Sfânta Cruce aşa ca cei 
scurți la minte şi neînțelepți, care nu vor să se 

închine mântuitoarei Cruci a lui Hristos, cum zice 
Sfântul Apostol Pavel. 

Lasă-i să hulească, pentru că i-a întunecat satana, 
le-a pus pecetea pe frunte mai întâi, adică unde stă 
creierul mare, ca să nu creadă. Le-a pus pecetea pe 
mâna dreaptă, ca să nu o ridice la frunte să facă 
semnul cel mântuitor al preacinstitei şi de viaţă 
făcătoarei Cruci a lui Hristos. 

Deci să ştiţi că îndoit este omul, îndoită este și 
Sfânta Cruce. Nu vezi la om un ipostas în două firi? 
O parte se vede, adică trupul, una nu se vede, adică 
sufletul, pentru că este de natură nevăzută. Așa şi 
Crucea să o înțelegem. 

Una este Crucea materială, văzută, şi alta cea 
tainică, mistică şi nevăzută, pe care o purtăm în 
inima noastră. În Sfânta Evanghelie auzim zicând 
aşa: Și stătea lângă crucea Lui mama Lui, Maria lui 
Cleopa şi Maria Magdalena. 

Auzi? Stăteau lângă crucea Lui. Deci înțelege că 
a sta lângă crucea Lui nu înseamnă a sta lângă 
crucea spirituală, ci lângă una materială, Crucea de 
lemn a lui Hristos, lângă care stătea Maica 
Domnului, Maria lui Cleopa şi Maria Magdalena. 

Când veţi auzi: Pogoară-te de pe cruce, se 
înțelege Crucea lui Hristos cea de lemn pe care era 
răstignit. Și când veţi auzi: Și L-au dus şi L-au scos 
afară din cetate, ducându-şi Crucea Lui până la 
locul Căpățânii, ce se cheamă pe evreieşte Golgota, 
înțelegem crucea materială. Pe aceasta o purta 
Mântuitorul în spate. 

Şi când veţi auzi că s-au dus evreii la Pilat şi l-au 
rugat: „Ne rugăm ție, zdrobeşte fluierele picioarelor 

celor răstigniți, ca să-i dăm jos de pe cruce, să nu-i 
apuce ziua sâmbetei”, că mare era ziua sâmbetei 
aceleia la iudei, şi aici înțelegem tot crucea cea de 
lemn, nu cea spirituală. 

lar când auzi în Sfânta Evanghelie pe Hristos, 
zicând: Cel ce voiește să vină după Mine, să se lepede 
de sine — adică de iubirea de sine, care ne leagă 
foarte mult pe toţi —, să-și ia crucea şi să-Mi urmeze 
Mie, aici înțelegem crucea spirituală, crucea duhov- 
nicească, pe care a purtat-o mai întâi Mântuitorul 
nostru Iisus Hristos, nu pe umeri, ci în suflet. 

Când veţi auzi la Evanghelistul Marcu: Cel ce 
nu-şi ia Crucea și nu-Mi urmează Mie, nu este 
vrednic de Mine, să nu înţelegeţi crucea cea de lemn, 
ci crucea spirituală, nevăzută. 

Deci, băgaţi de seamă, că Hristos îndoită cruce a 
purtat. Una în suflet: suferința, răbdarea, usturimea, 
durerea, rușinea, scuipările, mâhnirile şi întristarea; 
şi toate câte le ducea în suflet formau crucea cea 
spirituală a Domnului Dumnezeului şi Mântuitorului 
nostru lisus Hristos. Iar a doua cruce, cea de lemn, a 
purtat-o pe umerii Săi şi S-a răstignit de bunăvoie pe 
ea, pentru mântuirea lumii. 

Și Sfântul Apostol Pavel a purtat două cruci: Mie 
să nu-mi fie a mă lăuda decât în Crucea Domnului 
nostru lisus Hristos. Dar el a dus şi cealaltă cruce, 
cum singur spune: În bătăi, în suferinţe, în posturi, 
în friguri, în primejdii de la neamuri, în primejdii pe 
mare, în primejdii pe uscat, în primejdii de la 
neamul meu, în primejdii de la fraţii cei mincinoşi. 

Deci să ştiţi, când vă atacă sectarii pentru Sfânta 
Cruce, ei o iau numai pe cea de a doua, numai crucea 

suferințelor, nu şi pe cea materială. Noi o luăm şi pe 
cea dintâi, că aşa a dus-o Hristos. El a dus o cruce de 
lemn în spate şi o cruce a suferințelor în sufletul său, 
până la moarte şi moarte pe cruce. 

Crucea este biruință, Crucea este steagul lui 
Hristos, Crucea este arma cu care Hristos a biruit 
puterile iadului şi ale morţii. Deci, vai şi amar şi 
blestemat şi de trei ori blestemat este acela care nu 
se închină cinstitei şi de viață făcătoarei Cruci a lui 
Hristos! 

Îndoit este omul, şi îndoită cruce trebuie să 
poarte, cum arată Sfântul Efrem Sirul și Sfântul 
Chiril al Ierusalimului, care zice: 

O, creştine, nici un lucru să nu faci, până nu 
faci semnul Sfintei Cruci, când pleci în călătorie, 
când începi lucrul, când te duci să înveţi carte, 
când ești singur şi când eşti cu mai mulţi; 
pecetluieşte-ți cu Sfânta Cruce fruntea ta, trupul 
tău, pieptul tău, inima ta, buzele tale, ochii tăi, 
urechile tale și toate ale tale să fie pecetluite cu 
semnul biruinţei lui Hristos asupra iadului. Și nu 
te vei mai teme atunci de farmece sau de 
descântece sau de vrăji. Că acelea se topesc de 
puterea Crucii, ca ceara de la fața focului și ca 
praful în faţa vântului. 

Așadar, ne-am adus aminte mai întâi de 
simbolurile crucii, apoi de îndoita cruce — cea 
materială şi cea spirituală. 


DESPRE DRAGOSTEA DE DUMNEZEU 


Sfântul Efrem Sirul arată că aproape de chilia lui 
era un pustnic cu numele Iulian. 

Acest pustnic îşi făcuse o chilie în formă de 
mormânt într-o piatră şi stătea acolo şi pururea se 
ruga şi postea. Dormea pe piatră jos, căci nu avea 
pat. Dar avea umilinţă şi lacrimi în rugăciune, încât, 
când citea la Psaltire sau în Sfânta Scriptură, unde 
vedea scris cuvântul Doamne”, „Dumnezeule” sau 
„lisus Hristos”, stătea şi vărsa multe lacrimi pe 
numele Mântuitorului. 

Sfântul Efrem spunea: M-am dus odată la dânsul 
şi când m-am uitat în cărţile lui, acolo unde era scris 
„Dumnezeu” sau „lisus Hristos”, acolo nu se mai 
cunoşteau slovele. 

N-am cunoscut lucrarea lui. Atunci l-am 
întrebat: 

— Părinte, de ce în cărţile sfinţiei tale, unde stă 
scris numele lui Dumnezeu este şters? 

Sfântul Efrem îi era un fel de duhovnic al lui. 

— Pentru Dumnezeu, Părinte Efrem, îţi voi 
spune: Femeia aceea păcătoasă din Evanghelie a 
spălat picioarele Mântuitorului şi le-a şters cu părul 
capului ei, iar eu, când văd scris numele Mântuito- 
rului, parcă Îl văd pe El, şi atunci curg multe lacrimi 
din ochii mei. Măcar că nu văd picioarele Lui, îi văd 
numele Lui de pe cărți. 

Vezi câtă umilință era în acest suflet? Câtă 
pătrundere și simțire dumnezeiască în el? A zis 
Sfântul Efrem: 

— Bună este lucrarea ta, părinte, dar, pentru 
Dumnezeu, te rog să cruţi cărțile. Că dacă ai să mai 
plângi mult, nu se va mai cunoaște nimic pe ele. 

Așa multă umilință avea. 

Apoi l-a întrebat Sfântul Efrem: 

— Cum ai atâta umilinţă? 

— Eu, când îmi aduc aminte că Dumnezeu m-a 
adus la ființă din ce nu am fost şi că mă rabdă în 
toate zilele vieţii mele şi în toate clipele pentru 
neputințele şi păcatele care le fac cu gândul, cu voie 
sau fără voie, cu ştiinţă sau cu neştiință, mă gândesc 
cât de bun este Dumnezeu şi cât sunt eu de rău, că 
sunt un izvor de păcate. Cugetând aşa, nu pot să nu 
plâng, rugând pe Dumnezeu să facă milă cu mine, 
cum a făcut altădată cu femeia cea păcătoasă. 

La urmă a spus Sfântul Efrem: „Ai văzut un om 
care iubea pe Dumnezeu din toată inima? Unde 
vedea numele lui Dumnezeu, îl uda cu lacrimi. 
Această dragoste de Dumnezeu, cine o are cu 
adevărat, se mântuieşte”. 

Noi citim cărţi, în plus, ne rugăm ceasuri întregi 
fără umilință, fără zdrobire, fără lacrimi şi 
rugăciunea noastră este seacă, o rugăciune cu secetă, 
cu uscăciune, cu răceală, cu părăsirea darurilor. Şi de 
ce? Pentru că ne rugăm doar cu gura; nici cu inima şi 
nici cu mintea nu ne rugăm. 

Cine vrea să iubească pe Dumnezeu, trebuie să 
înveţe ca pururea să verse lacrimi pentru păcatele lui. 


DESPRE FELUL LACRIMILOR 


Diavolul se amestecă în toată fapta bună. Ai 
văzut buruiana aceea numită hamei? Ea se prinde de 
orice găseşte în cale: de gard, de stâlp, de poartă, de 
copac, de par. Numai vezi că se ridică. Așa face şi 
diavolul cu toată fapta bună. Se încolăceşte în jurul 
ci pentru a o face zadarnică, să nu mai fie bună. 

Cât de mare este darul lacrimilor! Dar şi aici 
diavolul aduce ispită. Şi în felurile lacrimilor se bagă 
vrăjmașul, ca să facă zadarnică lacrima omului în 
rugăciune, să nu fie primită la Dumnezeu. 

Lacrimile cele adevărate, care izvorăsc din 
dragostea de Dumnezeu, atâta putere au — spune 
Sfântul Grigorie de Nazianz — încât izvorul lacri- 
milor de după Botez este mai mare decât însuși 
Botezul. El zice: „Știu şi al cincilea botez, care se 
naşte din lacrimi, din pocăință cu lacrimi, şi atâta 
putere are botezul acela, încât este mai mare decât 
cel dintâi. Pentru că Botezul cel dintâi ne şterge 
păcatele, dar nu ne dă putere de a nu mai păcătui”. 

Dacă am vrea noi se poate, dar voința omului 
este lăsată liberă după Botez să aleagă: să 
păcătuiască sau nu. Iar lacrimile de după Botez 
şterg şi păcatele pe care le facem. Lacrimile de 
umilință sunt mai bune decât Botezul, că șterg 
toate păcatele care s-au făcut de la Botez până 
atunci și te lasă curat. 

Sunt mai multe feluri de lacrimi. Dacă ai lacrimi, 
să iei aminte care sunt bune, care sunt mijlocii şi 
care sunt de la satana. 

Lacrimile cele bune sunt cele din dragoste 
pentru Dumnezeu. Acestea îngraşă pe om, dau 
bucurii mari sufletului — ori de mănâncă, ori de nu 
mănâncă —, dacă plânge, el este sătul. Aceste lacrimi 
țin şi de foame şi de sete, şi omul nu are supărare pe 
nimeni. Sufletul lui pururea se bucură, pentru că are 
dragoste de Dumnezeu. 

Auzi ce spune Sfântul Apostol Pavel: Bucura- 
ți-vă, fraţilor, şi iarăşi zic, bucuraţi-vă! 

Al doilea fel de lacrimi bune sunt cele care vin 
din frica lui Dumnezeu, dar acestea usucă pe om. 
Lacrimile care se nasc din frica lui Dumnezeu nu 
îngraşă, ci usucă pe om. Deci lacrimile cele mai bune 
sunt lacrimile care vin din dragostea de Dumnezeu. 

Omul plânge şi tot slăbeşte pentru că lacrimile 
de acest fel se nasc din frică. El se teme de muncile 
iadului, se teme de Dumnezeu şi din această cauză 
plânge mereu, şi se usucă trupul lui chiar dacă ar 
mânca sau n-ar mânca, de ar dormi sau de n-ar 
dormi. Aceste lacrimi au putere să usuce firea 
omenească, din cauza scârbei pentru păcat, cum se 
usucă lemnul la foc. 

Al treilea fel de lacrimi bune sunt cele care se 
nasc din frica morţii și din frica judecății, când 
cugetă omul cum va fi la moarte, cum are să se 
chinuiască, cât de greu are să se despartă de trup, cât 
dc greu va fi în ziua judecății, când va sta în faţa a 
milioane de îngeri să primească răspunsul hotărârii, 
unde să meargă, la bine ori la rău şi, Doamne fereşte, 

să primească osânda veşnică. Deci şi aceste lacrimi 
sunt bune. 

Mai sunt lacrimi mijlocii, adică fireşti, care 
nu-s nici bune, nici rele. Vezi că mama plânge după 
copil, copilul plânge după mamă, tata plânge după 
băieţi, sau plânge unul după prietenul lui, ori plânge 
soția după soț. Lacrimi fireşti sunt şi cele din boală, 
din suferinţă şi din tristeţe. 

Sunt şi lacrimi care se nasc din slavă deşartă. 
Acestea sunt lacrimi rele. 

Unul are darul umilinţei, dar plânge pentru că-i 
place să-l vadă altul. Mai bine n-ar mai plânge, că 
satana i-a furat aceste lacrimi. 

Este bine ca omul să ascundă darul umilinţei, 
dacă-l are de la Dumnezeu. Dar şi diavolul pune pe 
om să plângă, când îl văd alţii. Dacă nu poți opri 
aceste lacrimi, nu eşti vinovat. 

Dacă omul plânge cu scop să-l vadă cineva sau îi 
place să ştie cineva că-i plângăreţ, acele lacrimi sunt 
din slavă deşartă şi sunt rele şi chiar păgubitoare. 

Mai sunt lacrimi venite din mânie. Ai văzut 
om, când nu se poate răzbuna pe altul, plânge de 
ciudă. Atâta îi este de necaz că nu poate să se 
răzbune pe celălalt, şi plânge de amărăciune. Acestea 
sunt şi mai rele ca cele din slavă deşartă. Acestea 
sunt lacrimi ucigaşe şi rele, pentru că el plânge şi 
nima-i stoarsă de satana, încât izvorăşte lacrimi de 
ură. Acestea sunt lacrimi foarte grele, foarte 
păcătoase, sataniceşti. 

Altul plânge din dezmierdare. A avut prietenie 
cu o femeie sau cu altcineva şi, când îşi aduce 
aminte de dânsa, plânge. Acestea sunt aduse de 
dracul desfrânării. 

Mai sunt lacrimi rele, care se nasc din 
pagube. A pierdut omul bani sau casă; i-a luat 
pământul şi plânge după avere. Aceste lacrimi sunt 
tot de la vrăjmașul, pentru că omul crede că 
Dumnezeu nu are să aibă grijă de el. 

Deci, iată de câte feluri sunt lacrimile şi nu toate 
sunt bune. Numai lacrimile din dragostea lui 
Dumnezeu, din frica lui Dumnezeu, din frica de 
moarte sau de muncile iadului îl curăţă, îl luminează, 
îl apropie de Dumnezeu. Celelalte sunt sau fireşti sau 
lacrimi rele şi osânditoare. 

Sfântul Dionisie Areopagitul spune că răul adus 
de satana în aceasta constă: în poftă fără de minte, 
mânie fără judecată şi închipuire sau nălucire 
pripită. Ai văzut care-i răul din satana şi din toate 
slugile lui? Poftă fără de minte, că au pofiit să fie 
asemenea lui Dumnezeu; mânie fără de judecată, 
căci se pornesc fără rațiune să omoare pe oricine, să 
se răzbune, să facă rău oricărei zidiri a lui Dumnezeu, 
şi nălucire pripită, că îşi închipuiesc să fie întocmai 
cu Dumnezeu, uitând că sunt făcuți de Dumnezeu. 

Dacă ai lua de la diavoli aceste trei patimi, ei 
s-ar face înapoi îngeri. Dar aceste trei răutăți îi fac 
pe ei draci. Iar dacă ai scoate din fiinţa lor acestea, ei 
ar rămâne curaţi ca îngerii, cum au fost întâi. 


HARUL MÂNTUIRII 


— Câtă vreme este harul cu noi? a întrebat un 
credincios pe Părintele Cleopa. Iar el a răspuns: 

— Cât trăim. Numai dacă îl căutăm. Dar dacă nu-l 
căutăm, după ce am murit, nu mai este cu noi. 

— Cum putem câştiga harul lui Dumnezeu? 

— Harul lui Dumnezeu îl primim de la Botez şi îl 
păstrăm în noi prin Sfintele Taine şi prin toate 
faptele bune. Adică prin post, rugăciune, spovedanie, 
împărtăşanie, citirea cărților sfinte, priveghere, 
milostenie, smerenie, naşterea şi creşterea copiilor în 
frica lui Dumnezeu şi toate celelalte. 

Harul vine la noi, dar nu-i spărgător de uşi. 
Dumnezeu nu forțează uşa inimii nimănui ca să 
intre. Ai auzit ce spune la Apocalipsă? Jată stau la 
uşă şi bat. De va auzi cineva glasul Meu şi va 
deschide, Eu şi Tatăl vom veni la el şi lăcaş la el 
vom face... 

Harul vine numai atunci când îi deschidem noi 
uşa inimii. El bate la ușă şi dacă suntem împietriţi şi 
nu ne silim să facem voia Domnului, harul nu vine 
cu sila. Pentru că Dumnezeu i-a dat omului voie de 
sine stăpânitoare să primească harul sau nu. Harul nu 
vine cu sila la noi. Nu! Că iată ce zice Duhul Sfânt: 
De veți vrea şi de mă veți asculta, bunătăţile 
pământului veţi mânca; iar de nu veți vrea şi nu mă 
veți asculta, sabia cea cu două tăișuri vă va mânca 
pe voi, că gura Domnului a grăit acestea. 

Auzi ce spune iarăşi Scriptura: Dumnezeu l-a 
făcut pe om şi l-a lăsat în mâna sfatului său. Şi iar 
zice în Psaltire: Doamne, căci cu arma buneivoiri 
ne-ai încununat pe noi. Harul îți dă în gând: 
„Posteşte, omule, roagă-te, păzeşte-ți mintea, fă 
milostenie, mergi la biserică, lasă şi urăște păcatul, 
spovedeşte-te curat!” Iată ce trebuie să faci. 

Harul îți dă în gând. Dacă vrei, îl asculţi; dacă 
nu, Dumnezeu cu sila nu mântuieşte pe nimeni. 
Atunci n-ar mai fi iad şi Rai, dacă fapta bună am 
face-o siliți de puterea lui Dumnezeu, ci toate le face 
omul de bună voie. Că zice iarăși Duhul Sfânt: Pe 
dătătorul de bunăvoie îl iubeşte Dumnezeu. 

Aşa că siliţi-vă cu dragostea lui Dumnezeu să 
faceţi ce este bine. Că după moarte nu mai este 
pocăință pentru nimeni. După moarte s-a închis 
uşa. Tot ce putem, să facem cât mai avem o scânteie 
de viaţă, căci după moarte nu mai este lucrare pentru 
fapta bună. In ce te găseşte moartea într-aceea te ia. 

Zice la Ecclesiast: De va cădea lemn în austru, 
de va cădea lemn în crivăţ, unde va cădea, acolo va 
rămâne. lar Sfântul loan Gură de Aur tâlcuieşte aşa: 
„Când zice proorocul: De va cădea lemn în crivă..., 
oare de lemne se îngrijește Domnul? Aici de suflet 
grăieşte”. Apoi zice: „Crivăţul este nepocăinţa care 
l-a apucat şi austrul este milostenia şi pocăința. Căci 
unde va cădea sufletul după moarte, acolo va 
rămâne...”. 

Cum te-a apucat sfârşitul. Că până în minutul cel 
mai de pe urmă al vieţii tale, Mântuitorul, Care S-a 
răstignit, aşteaptă împreună cu îngerii din ceruri şi cu 
toţi sfinţii mântuirea sufletului tău. 


PĂRINTELE CLEOPA 41 


Să ne rugăm lui Dumnezeu să ne dea sfârşit bun, 
să nu ne apuce moartea nespovediți. Căci dacă l-a 
apucat pe cineva moartea nespovedit, este ca şi cum 
ar fi murit nebotezat, dacă a avut păcate de moarte. 
Nu-l mai poate ajuta nimic. Nici Biserica nu-l poate 
scoate cu rugăciunile ei. Pentru că nu s-a îngrijit din 
vreme să-şi curețe sufletul său cu pocăința cea 
adevărată, cu rugăciunea sinceră şi cu celelalte fapte 
bune. 

— Desăvârșirea are continuitate după moarte? 

— Pentru cei desăvârşiţi are. Că ai auzit ce zice 
Duhul Sfânt: Merge-vor din putere în putere. Arăta- 
se-va Dumnezeul dumnezeilor în Sion. Şi sufletele 
drepţilor şi îngerii merg în veacul veacului dintr-o 
treaptă a fericirii duhovniceşti în alta mai înaltă, mai 
sus, cu vederi duhovniceşti tot mai înalte. 
___ Fiindcă Dumnezeu nu are margini întru înălțime. 
In veacul veacului merg şi drepţii şi îngerii tot mai 
sus, din treaptă în treaptă, dacă a pornit sufletul spre 
veşnicie, spre bine. lar dacă moare omul nespovedit 
şi în grele păcate, coboară spre rău până ajunge în 
fundul iadului, de care să ne izbăvească Dumnezeu 
pe toți. Amin. 


DESPRE IUBIREA DE ARGINT 


Precum dragostea creştină este rădăcina tuturor 
faptelor bune, aşa şi iubirea de argint este rădăcina 
tuturor răutăţilor. Vezi că Apostolul Pavel n-a numit 
altă faptă rea rădăcină a tuturor răutăților, decât 
numai iubirea de argint. Aceasta se porneşte din ură 

şi dispreţ față de fratele tău, iar dragostea care este 
cea mai mare dintre toate virtuțile şi legătura desă- 
vârşirii, a numit-o maică şi izvor a toată fapta bună. 

Pentru aceasta Mântuitorul a spus: Cea mai mare 
poruncă din Lege şi cea dintâi este să iubeşti pe 
Domnul Dumnezeul tău din toată inima ta, din tot 
cugetul tău şi din toată puterea ta. Zicând „inimă”, 
„cuget” şi „putere”, Mântuitorul a cuprins deodată 
cele trei părți ale omului. 

Prin inimă a cuprins sufletul, prin cugetare a 
cuprins mintea, iar prin virtute (putere) a cuprins 
trupul. Deci toată ființa omului trebuie să se 
contopească în dragostea lui Dumnezeu. 

Iar când a fost vorba de dragostea de aproapele, 
a zis a doua poruncă asemenea cu cea dintâi: Să 
iubeşti pe aproapele tău ca pe tine însuţi. 

Dragostea lui Dumnezeu nu are limite, adică din 
toată puterea, din tot cugetul, din toată virtutea; iar 
iubirii de aproapele i-a pus margine: să-l iubeşti atât 
cât te iubeşti pe tine. Pentru că aceasta este ce 
spune altă Evanghelie: Cine iubeşte pe tată sau pe 
mamă sau soră sau frate mai mult decât pe Mine, nu 
este vrednic de Mine. Nu a spus că nu-i voie să 
iubeşti, ci dacă iubeşti pe aproapele mai mult decât 
pe Dumnezeu. 


POCĂINŢA REGELUI MANASE 


Manase, regele evreilor din Vechiul Testament, a 
făcut atâtea păcate înaintea lui Dumnezeu, cum nu a 
mai făcut nimeni asemenea lui. Timp de 52 de ani a 

făcut cu sila un popor întreg să se închine la idoli şi 
la diavoli, silindu-l să se lepede de Dumnezeu. Și 
s-au depărtat de Dumnezeu şi el şi copiii lui şi toată 
familia. 

Iar pe cei care nu voiau să se închine la idoli şi 
să aducă jertfă dracilor, îi omora cu cele mai 
crâncene chinuri. 

Deci acest rege a făcut atâtea păcate, încât nu se 
poate spune. Dar, Preasfântul Dumnezeu, ca să-şi 
arate adâncul milostivirii Lui şi mila Lui care nu are 
margini, l-a adus pe Manase la pocăință prin 
judecăţile Sale. Cum? 

Acest rege, deşi era aşa de rău, se trăgea din 
neam bun. Tată] său, lezechia, rege plăcut lui 
Dumnezeu, a trăit în timpul Proorocului Isaia. Cred 
că el s-a rugat la Dumnezeu să-l întoarcă pe fiul său, 
care se îndepărtase de Făcătorul cerului şi al 
pământului. Și cum l-a întors Dumnezeu? Iată cum. 

Văzând Dumnezeu răutatea şi necredința lui 
Manase şi atâta întunecare de minte, încât nu numai 
cl s-a îndepărtat de Dumnezeu, ci şi un popor întreg 
a fost dus în calea pierzării, silit să se lepede de 
Dumnezeu, atunci El, Care ştie cum să aducă pe 
fiecare la pocăință, i-a pus zăbală şi frâu, cum spune 
în Psaltire: Cu zăbală şi cu frâu, fălcile lor vei 
strânge, ale celor ce nu voiesc să se apropie de Tine. 

Aşa a pățit şi acel rege. Căci dacă îl lăsa 
Dumnezeu așa, niciodată nu se pocăia. Dar a trimis 
Dumnezeu pe boierii împăratului Asud din Babilon 
cu mare oştire şi au robit Ierusalimul, luând pe 
tegele Manase rob. L-au legat şi l-au pus într-o cuşcă 
în care nu putea sta în picioare. Era legat ca un 

bclciug, cu capul la picioare, cu două lanțuri de 
aramă. Şi l-au băgat în cuşca aceea, în care nu putea 
să ridice capul, decât să stea numai aşa, legat în 
formă de belciug rotund. 

Impăratul Asud a crezut că va trăi o săptămână 
sau câteva zile şi îi dădea mâncare de două ori pe 
săptămână, numai pâine de tărâţă şi apă. 

Impăratul Babilonului tot întreba pe slugile lui: 

— Nu a murit regele Manase? 

Iar ei răspundeau: 

— N-a murit, măria ta. Este încă viu şi se mişcă în 
cuşca aceea! Mare lucru! 

Şi a trăit regele în acea cuşcă, legat cu lanţuri, nu 
o săptămână, nu o lună, nu zece luni, ci şapte ani şi 
ceva. 

Şi era înfricoşată minune să vezi un om legat cu 
capul la picioare, să-i dai puţină apă şi pâine de 
tărâță de două ori pe săptămână şi încă să mai 
supravieţuiască. 

Acest rege, de la care Dumnezeu nu a voit să ia 
scânteia de viaţă din el, după atâtea chinuri şi necaz 
şi canon ce avea acolo în aceste scârbe mari, 
rămăsese numai pielea şi oasele. Gândiţi-vă ce era 
acolo. Atunci el şi-a adus aminte de Dumnezeu şi a 
zis: „M-a adus Dumnezeu în acest chin şi canon 
pentru că L-am mâniat şi m-am întors de la El şi am 
silit şi poporul lui Dumnezeu să jertfească la idoli!” 

Se gândea în inima lui: „Dacă m-a ţinut 
Dumnezeu cu zile până acum, oare ce vrea El de la 
mine? Sigur că vrea mântuirea mea!” 

Atunci din adâncul inimii a început să suspine, 
să verse lacrimi şi cu văpaie de foc se ruga lui 

Dumnezeu: „Doamne, Dumnezeul lui Avraam, al lui 
Isaac şi al lui Iacov, Dumnezeul cerului şi al 
pământului! Doamne, Dumnezeule, dacă Tu ai făcut 
milă cu mine să nu mor eu atâţia ani şi să stau în 
lanţurile acestea grele şi să mai fie viață în mine, se 
vede că Tu aştepţi să mă întorc la Tine. 

Deci, Doamne Dumnezeul meu, nu pot pleca 
genunchii mei, nu pot să plec fruntea la pământ 
pentru că sunt împilat de lanţuri grele de fier şi de 
aramă, care mă trag şi mă ţin ca un belciug, cu capul 
la picioare şi nu pot să mă rog ie. 

Nu pot să fac metanii, nu pot să cad cu fața la 
pământ, pentru că sunt aşa legat. Ci, Te rog, 
Doamne, Dumnezeule, şi îmi plec genunchii inimii 
mele; adu-Ţi aminte, Doamne, că dacă Tu vei face 
milă cu cei drepți, nu-i nici o minune. Tu nu ai pus 
pocăință lui Avraam, lui Isaac, lui Iacov şi seminţiei 
lui celei drepte, ci ai pus pocăință asupra păcătoşilor. 

Deci, Doamne, Dumnezeule, dacă ai să faci milă 
cu mine, dacă ai să cauţi Tu în inimi, dacă ai să mă 
întorci pe mine la pocăință, dacă ai să mă ierți pe 
mine pentru păcatele care covârşesc nisipul de pe 
malul mării, atunci are să se cunoască, Doamne, cât 
de negrăită este mila Ta şi cât este de neajunsă de 
minte bunătatea Ta...”. 

Aşa rugându-se el din adâncul inimii lui şi 
vărsând şiroaie de lacrimi cu durere mare în acel 
chin în care era, Preasfântul Dumnezeu şi-a adus 
aminte de dânsul şi a dat în gând acelui împărat, pe 
nume Asud, să-i dezlege acele lanţuri şi să-l scoată 
din cuşcă, din acea carceră. 

Când l-a scos, din cauză că a stat legat cu lanţuri 
de picioare, l-au dat de-a dura şi mergea ca un cerc. 
Oasele se făcuseră rotunde şi nu se putea întinde 
deloc. Gândiţi-vă ce jale era acolo să vezi un om 
făcut în formă de cerc, numai pielea şi oasele, şi să-ți 
fie milă de el. Gândiţi-vă ce jale era acolo! 

Şi au început a plânge păgânii din Babilon, 
zicând: „Mai există viață în omul acesta? Este ființă 
de om aceasta?” 

Atunci l-au lăsat liber şi au început să-l 
hrănească câte puţin, să-l îngrijească, şi în timp de 
câteva luni s-a ridicat pe picioare. Şi nu numai că s-a 
ridicat şi s-a făcut sănătos, dar împăratul Babilonului 
a spus: „Dumnezeul lui, Căruia i se închină, l-a iertat 
pentru aşa de mare pocăință”. Și l-a trimis înapoi 
rege în Ierusalim! 

Manase a venit iar rege şi a adus pe tot poporul 
la închinarea lui Dumnezeu, făcând fapte bune, pe 
cât a putut până la sfârşitul vieţii şi apoi a scris 
rugăciunea aceea mare, pe care o zicem la 
Pavecerița Mare, numită rugăciunea lui Manase, 
regele iudeilor. 

Aţi văzut înţelepciunea lui Dumnezeu? Aţi auzit 
ce face Dumnezeu? Dintr-un rege păgân, ale cărui 
păcate covârşiseră stelele cerului şi nisipul mării, a 
făcut iarăși rege şi sfânt, pentru că s-a pocăit din 
adâncul inimii, a vărsat lacrimi de foc şi a fost 
chinuit atâţia ani, cu atâta post şi cu atâta chinuire şi 
durere! Totuşi el nu şi-a pierdut nădejdea în mila lui 
Dumnezeu. 


CUGETAREA LA MOARTE 


Totdeauna să fii cu gândul la moarte, la judecată, 
la gheenă, la ultimul moment din viaţă, la Împărăţia 
cerurilor, la slava drepţilor, la hotărârea cea din ziua 
judecății, pentru că acestea ne ţin treji. Dacă gândesc 
că am să mor şi nu ştiu când, câtă pregătire ne 
trebuie? 

Cine ne poate spune nouă că mâine ne mai 
întâlnim când răsare soarele? Ia să vedem? Ne putem 
pune garanți că ajungem până mâine? Iaca nu pot să 
mă pun garant; că viața nu-i în mâna mea. Mă ia o 
durere, un junghi şi gata. Asta-i. Că dacă ai cugeta la 
moarte, te ajută foarte mult ca să nu preșești. 

Cel mai mare sfetnic, cel mai bun sfetnic, cel 
mai înţelept sfetnic, dacă vrei să ţi-l iei în viaţă, să 
t-o iei pe moarte! Aşa spun Sfinţii Părinţi. Filosoful 
lubul, marele profesor al Alexandriei, l-a întrebat pe 
Sfântul Vasile: 

— Vasile, care-i firea filosofiei? Care-i cea mai 
înaltă filosofie? 

— De-a pururea să cugetăm la moarte. 

Ce suntem noi, fraţilor? Praf şi cenuşă! Viermi 
împuțiți ai pământului! Ţărână! „O mână de pământ 
în fundul unui mormânt”, asta suntem noi. Ce ne 
lăudăm? Ce ne încăpățânăm? Ce, am făcut noi alt 
soare pe cer, alte stele, alte ceruri? Cea mai mare 
ncbunie e să se înalțe omul în sine. Cea mai mare 
nebunie e să nu-şi cunoască omul neputinţa sa. 

Te ia un junghi de cu seară şi până dimineaţa eşti 
gata! Te-ai dus, ai murit fără pocăință, te-ai prăpădit! 

Unde sunt tiranii? Unde-s împărații lumii? Unde-s 
puternicii veacului? Unde-s şahinşahii Persiei? 
Unde-s împărații Chinei? Unde sunt sultanii turcilor? 
Unde-s faraonii Egiptului? Unde-s  napoleonii 
Franţei? Unde-s țarii ruşilor? Unde-s cezarii Romei? 
Unde-s kKaiserii şi împărații Germaniei? Unde-s, 
măi? Unde-s? 

În fundul iadului, dacă n-au făcut bine! Şi dacă 
au făcut bine, ferice de ei că au plecat de la o 
împărăție la alta. 

Dumnezeu judecă pe toţi acuşi. Potopul atomic 
este pe clanţa uşii. Intr-o clipeală de ochi ne putem 
topi. Şi atunci o să vadă omul pe cine a mâniat şi pe 
cine a supărat. Dacă Dumnezeu aşa-i de bun, ţi-a dat 
ție viață, minte, vedere, auz, miros, gust, pipăire, 
hrană, aer, lumină, simţiri. Ţi-a dat toate, toate şi te 
ține şi porunceşte pământului să scoată atâtea feluri 
de hrană, de fructe, de dulceţi. 

Ce n-a făcut El pentru noi? Şi să-nchizi ochii şi 
să spui: „Păi, dar n-am ştiut!” la gândiţi-vă câtă 
nebunie e aici! Câtă hulă! Pus-au asupra cerului 
gura lor — cum spune în Psaltire. 

Vai de noi! Mai bine nu ne mai nășteam pe faţa 
pământului, decât să zicem una ca asta. Vai de noi şi 
de toţi aceia care cred vreodată că fără Dumnezeu 
pot face ceva. Vai de noi! Mântuitorul a spus: 
Rămâneţi întru Mine şi Eu întru voi, că fără Mine nu 
puteți face nimic. Ce putem face noi? lată acum 
vine-o săgeată şi gata! 

Dar unde te duci? Că dac-ar fi iadul două sute de 
mii de ani, ar fi tare puţin. Că ai crede: „Măi, după 
două sute de mii de ani tot am să scap!” Dar acolo-i 
veşnicie. 

Sfântul Antonie le spunea ucenicilor: „Pururea 
uduceţi-vă aminte de veșnicie. Pururea să gândiţi că, 
dacă seara te-a apucat asfinţitul soarelui, nu eşti sigur 
că ajungi până dimineaţă. Și dacă dimineaţa ţi-a 
răsărit soarele, nu eşti sigur dacă mai apuci apusul. 
Că nu este viaţa în mâna noastră”. 

Vai de mine! Nu spune în Psaltire: Doamne, Tu 
ai pus cu palme măsurate zilele mele? 

Că ce n-ar da omul să mai trăiască un ceas, când 
vine moartea? Să vă zic o istorioară. 

Era un împărat al Persiei. Acesta a fost foarte 
iubitor de aur. Şi-a făcut mobila de aur, şi-a făcut 
case şi totul a spoit în aur — și mobila din casă a 
făcut-o din lemn de caspias, un lemn pe care nu-l 
urde focul, mai frumos se face în foc. Dar era atât de 
iubitor de aur, că a adunat şaptezeci şi cinci de lăzi 
de aur — bani de aur, monezi —, fiind zgârcit; şi a pus 
bır mare pe popor și a asuprit lumea în tot chipul. 
l'cmeia lui era o femeie înţeleaptă: 

- Măi omule, dar cât o să trăim noi de aduni 
ntâta aur? 

- Taci! Aurul este mai puternic decât toate. 

Şi s-a îmbolnăvit de moarte împăratul. Atunci a 
ndunat toți înțelepții Persiei să-i întrebe cât mai are 
de trăit. Şi avea un preaînţelept filosof şi doctor, pe 
«mce îl chema Sindonie. 

Acela îi spunea numai adevărul în față. Şi 
iupăratul avea ciudă pe el, că nu-l măgulea. Sunt şi 

oameni fățarnici, vicleni, care măgulesc: „Măria ta în 
veac ai să trăieşti!” Dar acela îi spunea adevărul: 
„Uite aşa trebuie să faci”. 

Împăratul l-ar fi pierdut, că putea să-l piardă ca 
împărat, dar zicea mai târziu, când se trezea: „Măi, 
ăsta are dreptate, că totdeauna îmi spune cam ce-i 
drept!” Alteori îl ura, că totdeauna adevărul este 
urât. Mântuitorul a spus: Dacă Mă urăsc pe Mine şi 
pe voi vă vor uri. 

Şi chemă împăratul doctori şi filosofi, care-i 
ziceau: „Măria ta, ai să mai trăieşti atâţia ani!” 

— la chemaţi pe Sindonie! a zis împăratul. 
Sindonie, ce zici tu, mai trăiesc? 

Acela i-a pus mâna la puls. 

— Nu răsare soarele mâine dimineaţă şi ești gata! 

— Aşa spui? 

— Da! Dacă nu, capul meu să fie jos. Lasă-mă să 
trăiesc până mâine! 

Ii chemă pe ceilalţi: 

— Da, măria ta, ziceau ei, eşti bine, ai să mai 
trăieşti! 

— Eu dacă mai trăiesc mai mult de cât a zis 
Sindonie, pentru fiecare ceas dau câte o ladă cu aur, 
care îmi mai dă un ceas de viață! Cu cele 75 de lăzi 
de aur, tot mai am şaptezeci şi cinci de ceasuri de 
trăit! a zis împăratul. 

Şi ei toţi ziceau: 

— Măria ta, ai să trăieşti! Eu îţi fac injecții; da, eu 
îţi fac frecţie; da, eu îți dau medicamente; da, eu te 
trag de picioare... — numai ca să capete o ladă de aur! 

Il chemă iar pe Sindonie: 

— Ce zici tu, Sindonie? Îți dau şi ţie o ladă cu aur, 
dacă mai trăiesc un ceas. 

— Mie dacă mi le dai pe toate, nu-ţi pot da, nu 
numai un ceas, dar nici măcar o clipă, că nu-i viaţa 
de la noi, este de la Dumnezeu. 

— Şi ce zici? 

— Cum ţi-am spus: nu-ţi răsare soarele. Când va 
mai fi o jumătate de ceas până atunci, te-ai dus. 

Iar ceilalți ziceau: 

— Măria ta, lasă-l pe Sindonie; dă paralele încoa- 
ce că facem noi ce facem. Aducem medicamente, 
din nu ştiu care țară... 

Împăratul era gata să dea și cele șaptezeci şi 
cinci de lăzi pentru a mai trăi: 

— Măi, dau o ladă pe ceas! Numai să nu fie cum 
a zis Sindonie. 

Şi parcă ce mai erau 75 de ceasuri? Nebunie. Să 
se lege omul de viaţa asta! 

Uite ce-i, frate, când este vorba de adevăr, să 
spui numai adevărul. Că viaţa nu-i la noi, că mai dai 
tu o ladă de aur să mai trăieşti un ceas. 

Dar eu, cât n-aş mai da când mor, să-mi mai dea 
Dumnezeu un ceas să mă pocăiesc! Vezi cât este de 
scumpă viața? Dar dacă vrei să trăieşti în vecii 
vecilor, fă voia lui Dumnezeu, întoarce-te la 
pocăință şi fă fapte bune şi vei trăi în vecii vecilor, 
lar dacă nu, te aşteaptă muncă şi chin în vecii 
vecilor. 

Ferească Dumnezeu de asta! Ferească Dumne- 
zeu! De aceea am spus să nu punem bază în oameni, 
Doamne fereşte, şi în cuvintele lor. Fiecare este o 
mână de ţărână întinată, în fundul unui mormânt. 

Du-te la cimitir să-mi arăţi care-i împăratul şi 
care-i ostașul; care-i ministrul şi care-i generalul. 
Du-te acolo, la cei care-au murit de 50-60 de ani. 
Acolo să-mi arăţi tu unde-i mitra arhiereului, unde-i 
coroana împăratului, unde-i bastonul filosofului, 
unde-s galoanele generalului; arată-mi mie acolo, să 
vedem! Suntem egali cu toţii acolo. Suntem țărână 
cu toții acolo. Și poți să spui că nu-i un adevăr? Nu 
poți spune, în veacul veacului. 

Iată ce suntem! Să nu nădăjduim în viaţa asta. Că 
pe toți îi înșală viața asta şi își bate joc de toţi. Te 
duci în fundul iadului, dacă pui bază pe dânsa. Iar 
dacă în această puţină viață pe care-o mai avem, 
facem ceva pentru mântuirea sufletului, apoi cel care 
face aşa este cel mai înțelept om din lume. In puţină 
vreme, cât ține viaţa — că-i o trecere, o vizită pe 
pământ — putem câştiga veşnicia, viaţa veşnică. 

De aceea nu trebuie să-ți pui nădejdea în 
putregaiul ăsta de trup, sau în bani, sau în dregătorii, 
sau în cinste, sau în palate, sau în bogăţie, sau în 
ştiinţă, sau în meșteșug, sau în frumuseţe, sau în 
orice vrei; că toate-s nălucire. 

N-auzi ce cântă Sfântul loan Damaschin? Mare 
înţelepciune! 

Toate sunt mai neputincioase decât umbra, 
toate sunt decât visurile mai înşelătoare, într-o 
clipeală pe toate acestea moartea le apucă. Ci 
veniți, iubiții mei fraţi, răposatului să-i cerem 
odihnă de la Hristos și sufletelor noastre mare 
milă. 

Asta-i stihoavna ce se cântă când mergi şi duci 
mortul la groapă. Ai auzit ce spune? „Toate sunt mai 

neputincioase decât umbra. Toate sunt decât visurile 
mai înșelătoare. Într-o clipeală pe toate acestea 
moartea le apucă”. Că de ce au plâns Sfinţii Părinţi 
toată viața lor? De ce li s-au uscat şi le-au căzut 
genele de la ochi de lacrimi, ca Sfântului Arsenie cel 
Mare? Purta o basma în sân şi atâtea lacrimi vărsa, 
că pururea îşi ştergea ochii. Mintea îi era la cer! I-au 
căzut genele de la ochi şi a fost şaptezeci de ani 
numai în pustie. Pentru ce? Pentru că cugeta la 
veșnicie. 

Vine unul la mine, nu se lăsa de un păcat şi încă 
era om bătrân, şi-mi zice: 

— Părinte, să-mi dai canon aspru, că nu mă pot 
lăsa de fumat. 

— Moşule, lasă ţigara, că te duci în fundul 
iadului! 

— Părinte, m-am obişnuit şi n-o pot lăsa. 

— Moşule, eşti bătrân şi nu știi când vine 
moartea! 

— Vreau să scap de ea, dar nu ştiu cum! 

— Dacă nu te poţi lăsa de păcat, cum ai să rabzi 
focul iadului? 

— Mi-e frică de iad, dar de fumat nu mă pot lăsa! 

Aveam un sfeșnic cu o lumânare mai groasă şi-i 
zic: 

— Ia vino încoace! Ia ține degetul la lumânare! 

— Văleu! Nu pot! 

— Ţine-l acolo! 

Şi-i iau mâna şi i-o ţin eu. 

— Nu pot, părinte, mă arde! 

— Ţine-o acolo, frate! Când ţi-o veni dracul cu 
pofta, pune-o lumânare şi ţine mâna. Vrei să te duci 


54 NE VORBEŞTE 


în iad? Acolo nu-i o lumânare. Cuptoare cu foc, de 
miliarde de ori mai tare ca ăsta. Pune mâna în foc şi 
vezi! Stai până ce arde, până ce-o curge sângele, 
până ce-or cădea ciolanele! Să vezi, mai vine pofta? 

— Bine zici, părinte, aşa am să fac! De-acum 
nu-mi mai trebuie să pun ţigara în gură câte zile voi 
avea. 

— Şi dacă te mai robeşte vreo patimă să ţii mâna 
în foc şi să n-o iei de-acolo până nu-ţi vei aduce 
aminte de focul iadului. Și acesta ţi-i canonul: să zici 
„Doamne Iisuse...” şi să pui mâna la foc. Să vedem, 
o să-ți mai trebuiască spurcăciuni? 

Eheee, păi dacă uităm de focul acesta, de cel 
veşnic nu scăpăm! 

Vai de noi, căci degeaba am mai văzut soarele pe 
pământ. Ce, crezi că-i glumă, frate? Îţi spune 
Hristos, ţi-au spus proorocii, ţi-au spus patriarhii, 
ți-au spus drepții şi vine Dumnezeu din cer şi-ţi 
spune că este foc veşnic. Unde focul lor nu se stinge 
şi viermele lor nu doarme. 

Vine Dumnezeu să-ți spună că este foc veşnic! 
Cine trebuia să ne mai spună, fraţilor, de ziua 
judecății? Ţi-a spus: Legaţi-i mâinile şi picioarele, 
aruncați-l în întunericul cel mai dinafară. Acolo va 
fi plângerea şi scrâşnirea dinților. Este glumă asta? 

Dumnezeu spune! Ţi-a spus că este gheena, foc 
negru fără lumină, de miliarde de ori mai fierbinte ca 
acesta şi n-are fund şi n-are margini în veacul 
veacului, unde se chinuiesc dracii şi cei mai 
păcătoşi. 

Ai văzut istoria aceea cu călugărul Andrei? Care 
a stat un ceas în gheena şi i s-a părut mai mult de trei 

sute de ani. Este scrisă în „Viaţa Repausaţilor”. Ai 
văzut ce minuni! Ei, gândiţi-vă! Ce, e glumă? 

„Dac-am venit Eu din cer să sufăr pentru tine, 
să-Mi vărs sângele cel preasfânt şi preacurat, să-mi 
pun viaţa şi sufletul pentru tine şi ţi-am spus că este 
muncă veşnică! Ce mai poţi să spui acum? Când îţi 
spun: Ducefţi-vă de la mine, blestemaţilor, în focul cel 
veşnic!” Câtă dreptate are El! Şi: Veniși, binecuvân- 
taţii Părintelui Meu, moşteniți Împărăţia cerurilor, 
cea gătită vouă de la întemeierea lumii! — 

Ai văzut? Pentru unii este gătită Impărăția şi 
pentru alții munca cea veșnică. Ferească Dumnezeu! 
Să stăm bine, să luăm aminte! Că ne înşală ticăloasa 
asta de viaţă, şi hoitul ăsta de trup ne trage numai la 
moarte. Numai la moarte. 

El este cel mai bun prieten cu dracul; cel mai 
bun dintre toți. El te trage la mâncare multă, la 
băutură multă, la somn mult, la curvie, la distracţie, 
la lene, la dezmierdare, la iubire de bani, la iubire de 
averi. 

Uite dracul cum te trage la păcat! Tovarăș rău şi 
viclean, care pururea ne înrobeşte, pururea ne spurcă 
Şi pururea ne îngrozeşte şi desparte îngerul 
Domnului de la noi. Cel mai mare dușman care trage 
la moarte și la munca veșnică; fire stricată din Rai, 
coruptă, care ne luptăm atâta cu el să-l tragem la 
bine şi el iar la rău se duce. 

Dar Dumnezeu a venit cu darul Lui şi ne-a dat 
Botezul și atâtea arme; şi pocăința şi mărturisirea ca 
să ne putem îndrepta, să ne putem mântui. 


DESPRE MOARTE 


Cine poate să fie sigur că vom ajunge până 
mâine sau peste un ceas? De aceea, pentru că viața 
noastră este nesigură pe pământ şi toate se opresc la 
mormânt, în cele ce urmează vom vorbi despre două 
lucruri: despre moarte și conştiinţă. 

Mai întâi, după dreptate, să vorbim despre 
moarte. Porunca cea dintâi a lui Dumnezeu, după 
greşeala protopărinţilor noştri, a fost aceasta: Cu 
moarte veți muri. Şi, într-adevăr, după călcarea 
poruncii, două morți au venit asupra neamului 
omenesc. Adam, după 930 de ani, şi Eva, după 950 
de ani, au primit moartea trupească, iar moartea 
duhovnicească a fost lungă de 5508 ani, până la 
venirea în trup a Noului Adam — Hristos, Dumnezeul 
şi Mântuitorul nostru. 

Dar oare din care pricină Adam a numit-o Eva, 
adică „viaţă”, deşi se cuvenea s-o numească moarte, 
că prin ea a venit moartea în lume? Așa era cu 
dreptate. Dar în loc s-o numească moarte, o numeşte 
viață, că zice: Și a pus Adam numele femeii sale Eva, 
ce se tâlcuieşte viaţă. 

Deci cum prin Eva vine moartea şi Adam o 
numeşte viață? Care-i pricina? Care-i taina dezle- 
gării aici? lată care! Să auzim ce spune Sfântul 
Grigorie de Nyssa: „Pentru două pricini Adam a pus 
numele femeii sale Eva, adică viață. Mai întâi că ea 
trebuia să fie maica tuturor celor vii după trup, că ea 

a născut primul copil, pe Cain, şi a adus în viaţă 
prima ființă omenească. A doua, că prin Eva cea 
tainică, prin strănepoata Evei celei dintâi, adică prin 
Preasfânta, Preacurata Născătoarea de Dumnezeu şi 
Pururea Fecioara Maria, avea să vină în lume viața, 
adică Hristos. 

Iată pentru care pricină Adam, fiind prooroc şi 
făptura cea dintâi a lui Dumnezeu, a proorocit ca 
Evei să i se pună numele acesta, pentru aceste două 
pricini. Mai întâi, că va fi maica tuturor celor vii, 
cum arată Scriptura — deci o tâlcuire o avem în 
Scriptură şi una în Tradiţie, de la Sfinţii Părinţi —, iar 
a doua, că deși moartea a venit prin femeie, tot prin 
femeie va trebui să vină la plinirea vremii şi viaţa. 

A luat satana în Rai trei lucruri, pentru a dărâma 
neamul omenesc: femeia, lemnul şi neascultarea. La 
plinirea vremii, Noul Adam — Hristos — tot cu aceste 
trei arme l-a biruit pe satana: femeia, lemnul şi 
ascultarea. Cu cele împotrivă pe cele împotrivă le-a 
surpat. 

Cu ascultarea lui Hristos de Părintele ceresc 
până la moarte și cu moartea pe Cruce, a vindecat 
neascultarea lui Adam și a noastră; cu lemnul Crucii 
s-a vindecat rana cea venită prin lemn; gustarea din 
lemnul oprit, prin gustarea fierii şi a oţetului; și prin 
Preasfânta, Preacurata Fecioară Maria, Eva cea 
tainică, s-a vindecat păcatul Evei și moartea care a 
venit în lume. 

Dar cuvântul nostru priveşte în altă parte. Au 
trecut de la Adam până la potop 2642 de ani. În acest 
timp n-a scăzut din viața omului nimic. 

A trăit Adam 930 de ani şi Eva 950 de ani, iar 
Noe, alt Adam al omenirii, a trăit 950 de ani. Noe, 
fiind mare prooroc şi plăcut lui Dumnezeu din 
neamul său, a avut mare grijă să păzească în toată 
vremea lui, de când s-a născut, un mare dar: oasele 
lui Adam, corpul lui Adam, strămoșul lui. 

Cele mai scumpe moaște din lume le păstra el şi 
până la dânsul le-au păstrat alți patriarhi mai vechi 
decât dânsul. Noe a fost al optulea de la Adam, iar 
Matusalem, al şaselea. Și le-au dat unul la altul, ca 
pe un dar preascump, prima zidire ieşită din mâna lui 
Dumnezeu: oasele lui Adam. 

Noe, când era de 500 de ani, ați auzit Scriptura, 
s-a căsătorit şi, 100 de ani trăind, a avut pe cei trei 
fii: pe Sim, Ham şi lafet. Şi când era Noe de 600 de 
ani a început potopul şi a ţinut un an de zile furia 
potopului. 

A plouat 40 de zile şi 40 de nopți, iar corabia de- 
abia la un an de zile s-a oprit, pentru că ai auzit ce 
spune la Facere: Jar din luna a zecea până în luna a 
şasea au scăzut apele, trei luni de zile, şi de-abia au 
începul să se vadă vârfurile munţilor celor mai mari 
din lume. 

Să fi fost atunci cu corabia lângă Noe, să vezi în 
toată România de-abia vârful Ceahlăului sau al 
Negoiului, sau Moldoveanul, sau vârful Ineului din 
Maramureș, sau, dacă erai în Asia, vârful Himalaia 
sau alți munţi. Abia se zăreau atunci numai vârfurile 
munților, iar vuietul apelor şi tulburarea văzduhului 
nu încetase. 

Din luna a şaptea până în luna a patra mai 
scăzând apele, a dat drumul Noe porumbelului 

celuilalt. Când a ieşit Noe din corabie, lângă Munţii 
Ararat, azi în Armenia, pustiu era pământul, plin de 
mâl, plin de furia și urgia lui Dumnezeu, că se 
inecase tot ce era viu, afară de cei ce erau în 
pântecele corabiei. Au ieşit în câmpia Senar şi au 
adus jertfă lui Dumnezeu. 

Apoi s-a arătat curcubeul, după cum ştiţi, semn 
de legătură veşnică între om şi Dumnezeu, că nu va 
mai fi potop cu apă. Și au ieşit fiii lui Noe — Sim, 
llam şi lafet. Lui Sim i-a dat Asia, lui Ham i-a dat 
Africa — de aceea sunt negri acolo, că Ham a fost 
blestemat —, iar lui Iafet i-a dat Europa. 

Dar a avut grijă mare Noe, când a despărțit pe 
fi săi, că au plecat fiecare în altă direcţie, după ce 
s-au înmulțit, să le dea un mare odor nepreţuit pe 
care îl purtase în corabie și de care avusese grijă mai 
mult decât de tot aurul. Era trupul lui Adam, aşa cum 
l-a făcut Dumnezeu. Era scheletul lui Adam. Și le-a 
as Noe: „Dragii mei, pământul este înaintea voastră; 
de acum creșteţi şi vă înmulțiţi şi umpleți pământul, 
că aşa a zis Dumnezeu”, că a doua oară a 
binecuvântat pe om cu acelaşi cuvânt dintâi, cum 
este scris în Biblie. 

„Eu nu vă dau aur, eu nu vă dau argint, eu nu vă 
dau pietre scumpe. Acestea le veți găsi voi pe 
pământ şi prin munți şi oriunde. Vă dau un lucru mai 
scump decât toate: vă dau trupul protopărintelui 
nostru Adam, primul om din lume”. 

Şi le-a împărţit lor oasele lui Adam. Capul l-a 
dat lui Sim, în Asia, mijlocul l-a dat lui Iafet, înspre 
I-uropa, iar picioarele le-a dat lui Ham. lar fiii lui 
Noc l-au întrebat: 

— Dar ce ne folosesc nouă acestea așa de mult? 

— Mare folos veţi lua de câte ori veţi privi la 
dânsele! 

— Care folos? 

— Când veţi vedea capul lui Adam, vă veţi aduce 
aminte că sufletul lui este în chinurile iadului, pentru 
că a greşit lui Dumnezeu și vă veţi trezi şi veţi zice: 
„Doamne, fereşte! Să nu ajungem ca strămoșul 
nostru! Să nu mâniem pe făcătorul nostru, că iată, 
oasele lui Adam sunt aici și sufletul lui se chinuie în 
muncile iadului, pentru că a călcat porunca lui 
Dumnezeu”. 

lată filosofia cea mai înaltă pe care a dat-o Noe 
feciorilor săi: să nu uite că vor muri. Să vadă oasele 
lui Adam şi să-și aducă aminte că şi ei sunt praf și 
cenuşă şi îndată după moarte urmează judecata și vai 
de acela care calcă porunca lui Dumnezeu. 

Cea mai înaltă filosofie de sub cer este 
cugetarea la moarte. Marele Vasile a fost întrebat 
de marele filosof din Alexandria, Eubul: 

— Spune-mi mie, o, minunatule! — că făcuseră 
şcoala împreună la Atena, pe vremea aceea fiind şi la 
Alexandria mare cetate de cultură creştină și păgână —, 
spune-ne nouă care este cea mai înaltă filosofie a 
creștinului? 

Și a zis marele Vasile: 

— Cea mai înaltă filosofie de sub cer este să avem 
de-a pururea moartea înaintea ochilor noştri. 

Pentru că strămoșii noştri, atâta vreme cât au 
avut moartea în față, n-au greșit. De câte ori în Rai le 
dădea satana în minte: „la duceţi-vă la pom și 
mâncaţi!” — căci era frumos la vedere și bun la gust 

rodul ce l-a omorât —, dar când se apropia, Adam 
zicea: „Nu mă duc”. „Dar de ce?” „A spus Dumnezeu 
că în ziua când voi mânca din pomul acesta, cu moar- 
te voi muri”. Şi de frica morții nu se apuca să mănânce. 

Văzând satana că sunt înarmaţi strămoşii noştri 
cu această armă puternică, adică cugetarea morţii, 
de către Făcătorul lor, ce-a gândit întâi? Să le 
smulgă din minte moartea. S-a băgat în şarpe, cum 
zice marele Vasile, că în Rai vorbeau toate 
animalele şi şarpele avea picioare înalte, nu mergea 
târâş. După ce l-a amăgit pe Adam, Dumnezeu l-a 
blestemat să se târască pe pântece, i s-au luat 
picioarele. Picioarele şarpelui sunt în pântece şi 
astăzi. Şi asta ca să se împlinească porunca să 
meargă numai pe piept, să mănânce pământ şi să fie 
blestemat pentru că prin şarpe a reuşit satana să 
intre şi să vorbească cu Adam. 

— Ce-a zis Dumnezeu? a întrebat șarpele. 

— lată ce a zis, a răspuns Adam: „Toţi pomii 
Raiului, toate grădinile, desfătarea asta negrăită este 
a noastră, dar din cutare pom să nu mâncăm”. 

— Dar de ce? a întrebat şarpele viclean. 

— A spus că oricând vom mânca, cu moarte vom 
muri. 

— Nu-i adevărat! — zice satana prin şarpe —, nu 
veţi muri cu moarte. 

— Cum se poate? Dar de ce? 

— Ştiţi de ce v-a spus Dumnezeu aşa? Se teme 
foarte tare că, dacă veți mânca din pomul acela, vă 
veţi face dumnezei ca și Dânsul şi veţi fi asemenea 
Lui, Şi, din marea răutate ce are pe voi, ca sănu vă 
înălțați ca El, v-a oprit să mâncaţi de acolo; că în 

orice zi veţi mânca, ochii voştri se vor deschide şi 
veţi fi ca nişte dumnezei! 

Auzi? Dumnezeu spune lui Adam că va muri şi 
şarpele îi spune că nu va muri! Și Adam lasă pe 
Ziditorul său şi ascultă pe şarpe, adică pe satana, 
care vorbea prin gura șarpelui. Și crezând acestea, 
calcă porunca şi moşteneşte îndoită moarte: şi pe cea 
trupească şi pe cea duhovnicească! 

Părinților, iubiţi credincioşi, maicilor și surorilor, 
câteva suflete sunteți aici. Eu în viaţa mea, mi-a 
ajutat mila Domnului, am vorbit la mii de oameni pe 
la hramuri și ori aş vorbi la două urechi, ori la două 
mii, tot atât mă costă. Dar suntem câteva suflete aici. 
Dacă n-am uita noi învățătura cea preascumpă a 
Sfinţilor Părinţi şi a Sfintei Scripturi, noi n-am mai 
greşi lui Dumnezeu. 

Auzi ce spune dumnezeiescul şi preaînţeleptul 
Isus, fiul lui Sirah: Fiu/e, adu-ți aminte de cele mai 
de pe urmă ale tale şi în veac nu vei greşi. 

Pentru ce? Dacă cuget la moarte, moartea mă 
opreşte şi de a gândi răul, nu numai de a-l vorbi sau 
a-l face. Eu ştiu că Dumnezeu o să-mi cântărească şi 
gândurile şi cuvintele şi lucrurile vieții mele, când 
îmi voi da sufletul. 

Deci, dacă cuget la moarte, mă feresc de toate. 
Auzi ce spune în „Ușa pocăinței”? Acea carte 
tratează patru lucruri: moarte, judecată, Rai şi iad. 
Eu cred că acea carte dacă ar fi tipărită în zeci de mii 
de exemplare și dacă lumea ar înţelege-o, toți ar 
merge în Rai. Atât de mult folosește pentru creștini 
cugetarea la moarte, că ne arată ce-i omul şi unde se 
duce şi ce va fi în ziua morții sau a judecății. 

Acolo spune că cel mai mare sfetnic în viață nu 
este nici filosoful, nici îngerii, ci moartea: „a-ţi 
sfetnic, omule, pe moarte, şi atâta înțelepciune are să 
te înveţe, încât nici Solomon în toată înțelepciunea 
sa, nici îngerii, nici filosofii lumii, nimeni nu te va 
folosi pe tine ca moartea”. Pentru ce? Moartea te 
sfătuieşte: „Omule, nu gândi rău, că ai să mori! Nu 
fura, că ai să mori! Nu vorbi rău, că ai să mori! Nu 
urî pe fratele tău, că ai să mori! Nu fi desfrânat, că ai 
să mori! Nu înjura, că ai să mori! Nu fuma, că ai să 
mori! Nu fi beţiv, că ai să mori! Nu te judeca cu 
altul, nu intenţiona să faci rău nimănui, ia seama de 
sufletul tău, că ai să mori!” 

Câtă filosofie ne aduce moartea! Auzi ce spune 
Sfântul loan Damaschin: „O, moarte, moarte, mai 
bine te-am numi pe tine viaţă, că cel ce pururea 
cugetă la tine, pururea viază”. Vrei să ştii că nici 
Solomon nu poate învăța atâta înțelepciune ca 
moartea? Zice marele Vasile: „Și Solomon acela, 
iubitorul de înțelepciune, dacă n-ar fi uitat moartea, 
nu-l biruiau femeile, să ajungă de batjocura lor, să le 
facă şi capişte, să se lepede de Dumnezeu şi să se 
închine la idoli”. 

lată, Solomon cel preaînțelept, cel plin de darul 
înțelepciunii, a ajuns închinător la idoli şi a zidit 
capişte zeilor, lepădându-se de Dumnezeu după 40 
de ani de domnie. Pentru ce? A uitat că va muri. Pe 
el îl mustră cartea înțelepciunii lui Isus, fiul lui 
Sirah: Te-ai întărit în trup, te-ai întărit în păcat şi ai 
uitat pe Ziditorul, Care ţi-a dat înţelepciunea, cu 
care ai condus poporul acesta 40 de ani. 

Vai de noi şi de noi, că nu greşim până nu uităm 
de moarte. Nici un păcat nu trece de la minte la 
simțire, nici prin imaginația noastră, dacă avem 
înaintea ochilor moartea. Dacă uităm moartea, 
murim, dacă nu uităm moartea, trăim, suntem vii cu 
sufletul în vecii vecilor. 

Cine a gândit vreodată la moarte, şi-a nălucit-o 
cu mintea şi a greşit lui Dumnezeu vreodată? Deci 
prea bun tovarăș de drum, prea bună prietenă și prea 
mare sfetnic ne este nouă moartea. Să nu ne temem 
de ea. 

Cel mai mare filosof în viață să avem moartea. 
Niciodată moartea nu te va învăţa de rău. Totdeauna 
îți va spune: păzeşte-te de păcate, omule, că ai să 
mori! Şi-ți spune cel mai mare adevăr. Pentru ce? 
Pentru că-ți spune negreșit că eşti trecător, vei muri 
şi vei sta înaintea lui Dumnezeu, ca să dai seama de 
tot ce ai gândit, tot ce ai lucrat, tot ce ai făcut. 

Ce zicea Alexandru Macedon, mare filosof — 
învățase filosofia despre suflet şi moarte de la acel 
mare filosof din antichitate, Aristotel — când a luat 
împărăţia Persiei şi a bătut pe Darius şi împărăţia 
Egiptului şi a luat împărăţiile de lângă Eufrat şi 
împărăţiile lui Boz şi celelalte? Veneau filosofii şi îi 
spuneau: 

— Măria Ta, aur mult, pietre scumpe, palate are 
Darius şi sabia lui Darius este făcută în formă de 
octogon cu opt muchii şi are mânerul împodobit cu 
două kilograme jumătate de pietre nestemate şi 
poleită cu aur curat. Vino s-o vezi măcar! 

Iar el le-a răspuns: 

— Dacă-i moarte, nu-i nimic! Ce-am să fac eu cu 
sabia lui Darius în război? Uite, am sabia asta ca 
fulgerul în mâna mea, uşoară. Aceea-i paradă. S-o 
iau s-o leg la curea s-o ducă calul, să vadă lumea că 
străluceşte la brâu? 

— Vino, împărate, şi ia pe soția lui Darius, că el a 
fugit şi l-au spânzurat doi oşteni. 

— Cine l-a spânzurat pe Darius? Cine le-a dat 
voie? Să-i spânzurați pe aceia, căci nu am dat eu 
ordin să omori omul! Am spus să iei împărăţia şi să-l 
laşi să trăiască — că el cucerea toate împărăţiile și 
trecea mai departe. Alţii îi ziceau: 

— Ia una din fetele lui Darius, căci are cele mai 
frumoase fete de pe lume! Două fete are. 

Și Macedon le-a zis: 

— Să nu le aduci să le văd, că-ţi tai capul. Eu, 
care am cucerit atâtea popoare cu puterea lui 
Dumnezeu, mă biruiesc de frumuseţea unei femei? 

Acest împărat a murit la 35 de ani necăsătorit şi 
otrăvit — ştiţi istoria lui —, dar totdeauna se gândea la 
moarte, cum îi spuneau Ptolomeu Filadelful şi 
Seneca, secretarul lui, şi Antioh şi Nicanor și 
Vizantie şi ceilalți şi Chir cu toată suita lui: 

— Măria Ta, nu-ți pasă de nimic; nici de aur, nici 
de frumuseţe! 

— Nu! Dacă-i moarte, nu-i nimic! 

De aceea şi când murea, după ce a bătut toate 
împărăţiile, când a văzut că-i dăduseră otravă dulce 
nepoții lui, a zis: 

— Astăzi am băut pahar dulce şi amar! 

— Ce este, măria ta? 

— Mor! 

Se adunaseră filosofii, generalii, împărații, care 
pe unde îi pusese. Iar el le-a zis: 

— Eu nu mă tem de moarte! Eu cred întru unul 
singur Dumnezeu, cum m-a învățat arhiereul evre- 
ilor, când am cucerit Palestina. Acela mi-a spus că 
este un singur Dumnezeu. 

— Cum îl cheamă pe Dumnezeul vostru? l-am 
întrebat pe arhiereu. 

— Unul este Dumnezeu, Care a făcut cerul și 
pământul. Îl cheamă Savaot! 

— Ce înseamnă Savaot? 

— Dumnezeul oştirilor. 

— Nu cumva conduce oștirile de jos? 

— N-ai grijă, măria ta! El conduce oştirile cele 
din cer. Cu acelea nu te poţi măsura! 

— Aceluia mă închin şi eu. 

Aşa a cunoscut Alexandru Macedon pe 
Dumnezeu şi a început să fie un om foarte milostiv. 
Când era să moară, l-au întrebat generalii lui: 

— Măria ta, din ce să-ți facem mormântul? Din 
marmură? De aur? De pietre scumpe, de iachint, de 
hrisolit, de onix, de ametist sau de rubin? 

Toate pietrele scumpe i le-au spus. 

Iar el le-a răspuns: 

— Dacă-i moarte, nu-i nimic! Să nu-mi faceţi 
mormântul meu din aur şi din alte pietre scumpe. Ci 
să-mi faceți mormântul şi sicriul de granit și să nu 
cumva să mă îmbrăcaţi în haine aurite. Ci simplu, ca 
un simplu om. Şi să lăsaţi la sicriu două găuri: una în 
stânga și una în dreapta. 

— Da de ce asta? 

— Pe acolo să-mi scoateţi mâinile mele și să le 
lăsaţi goale, ca să vadă toți că nimic n-am luat cu 
mine după moarte. 

Vedeţi, fraților, înțelepciunea împăratului 
Alexandru Macedon? Să nu creadă cineva că, după 
moarte, va lua ceva cu dânsul. Ce-au folosit faraonii 
Egiptului că au pus în piramide atâta aur și argint şi 
au făcut căruțe cu cai de aur? Le găsesc alții şi se 
îmbogăţesc la muzee. Ce le-a folosit? Le-au luat cu 
ci? Nu. Ştii ce-au luat cu ei? Fapta bună! Dacă au 
făcut-o, au fost înţelepţi. 

Și faraonii Egiptului aveau mare filosofie despre 
moarte. 

Ei aveau un mare dregător, care era plătit la 
curtea împărătească, numit omul morţii. Și când bea 
împăratul și mânca și cânta muzica şi se veselea, 
venea acest slujitor cu o căpățână de mort și i-o 
punea pe masă și atât zicea: „Impărate, mănâncă, bea 
şi te veselește, dar adu-ţi aminte că ai să mori!” 

Dar să revenim, că pentru moarte sunt încă multe 
de spus, mai cu seamă la aceștia cu hainele negre, că 
noi călugării avem mari jurăminte înaintea lui Dum- 
nezeu și cugetăm totdeauna la moarte. Că moartea 
nu alege nici tânăr, nici bătrân, nu te caută la 
contigente, la buletin de identitate, la livret. Nu te 
caută că eşti mirean sau călugăr, pregătit sau 
nepregătit. 

Să ne ajute Preasfântul Dumnezeu când vom 
închide ochii, să nu ne găsească nepregătiţi. 


ALT CUVÂNT DESPRE MOARTE 


De nimic nu-i mai sigur omul pe pământ decât 
de moarte. Că ai să trăieşti mai mult, nu ştii; că ai să 
fii mai bogat, nu ştii; că ai să fii mai sănătos decât 
eşti, nu ştii, dar că ai să mori, ştii. Şi nimeni nu poate 
contesta acest adevăr. 

Auzi ce a spus Dumnezeu la începutul lumii: Cu 
moarte veți muri. lar dumnezeiasca Scriptură, la 
Isus, fiul lui Sirah, spune: Toți murim. 

Să ştiţi un lucru: Moartea este viață pentru cei ce 
nu o uită pe dânsa. Atâta vreme cât strămoșii noştri, 
protopărinţii noștri Adam şi Eva, n-au uitat moartea, 
ei erau în Rai. Dar cum au uitat de moarte, au murit 
cu sufletul și, după nouă sute şi ceva de ani, au murit 
şi cu trupul. 

Deci, moartea, cum zice Sfântul loan Damas- 
chin, este viață pentru cei ce nu uită de ea. Moartea, 
dacă noi nu uităm de ea, ne aduce viaţă veşnică. 

Sfântul Vasile a fost întrebat de marele filosof 
Eubul, prietenul său din Alexandria: 

— Care este cea mai mare filosofie din lume, mai 
ales din lumea creştină? 

El i-a răspuns: 

— De-a pururea să cugetăm la moarte. 

Aceasta este cea mai înaltă filosofie! Pentru ce? 
Cine cugetă la moarte, nu moare cu sufletul. Cine 
cugetă la moarte, se fereşte de păcat. Că auzi ce 
spune Apostolul Pavel: Plata păcatului este 

moartea. Cine îşi aduce aminte de moarte, nu 
păcătuieşte. Auzi ce spune Isus, fiul lui Sirah, în 
cartea înţelepciunii sale: Fiule, adu-ți aminte de cele 
mai de pe urmă ale tale şi în veac nu vei greşi. 

Deci, ţineţi minte! Marele Apostol Pavel, cel mai 
mare vas al alegerii, trimis de Hristos spre luminarea 
neamurilor, auzi ce spune: În toate zilele pomenirea 
morții pururea o avem cu noi. Şi iarăşi: În toate 
zilele mor! In toate zilele murea păcatului şi via lui 
Hristos şi în toate zilele pomenirea morţii o avea în 
inima sa. Pentru ce? Ca să nu moară cu sufletul. 

Cine uită de moarte, uşor cade în mreaja ei, uşor 
moare cu sufletul şi se duce în gheenă! 

Dumnezeieştii Părinţi ne învaţă aşa: Omule, 
dacă vrei să-ţi iei un sfetnic şi un dascăl în viață, 
ca să te povățuiască sigur la calea mântuirii, nu 
lua pe nimeni altul decât pe moarte! Cel mai mare 
sfetnic care ne poate povăţui la Împărăţia cerurilor 
este moartea. Numai să nu uităm acest sfetnic, acest 
profesor, acest dascăl, ci totdeauna să-l avem 
înaintea ochilor minţii noastre. 

Moartea atât de bine te sfătuieşte, dacă nu uiţi de 
ea, atâta înţelepciune te învaţă, încât nici Solomon, 
întru toată înţelepciunea sa, nu poate să te înveţe cât 
te învață moartea. Că zic dumnezeieştii Părinți: 
„Nici Solomon nu cădea în plăceri şi în robia 
desfrânării cu femei, dacă avea moartea înaintea 
ochilor lui”. 

Dacă şi el ar fi avut dascăl pe moarte, moartea 
era mult mai înțeleaptă decât dânsul şi l-ar fi oprit de 
la păcat. Dar a uitat de moarte şi a căzut în mocirla 

răutăţilor, pentru că n-a vrut să aibă un sfetnic mai 
scump decât toţi, adică pe moarte. 

lată cum te opreşte moartea de la păcat: 

Trupul cugetă împotriva duhului, cum zice 
Sfântul Apostol Pavel. Când trupul se ridică cu 
război împotriva sufletului ca să-l spurce, atunci 
întreab-o pe moarte: 

- Ce zici, moarte? Să fac păcatul acesta, care mă 
îndeamnă trupul? Şi ea îţi va spune: 

— Nu fă păcatul, că vii în mâna mea şi te duc în 
gheenă! 

Te îndeamnă diavolul să furi? Întreab-o pe 
moarte. Şi ea îţi va spune: 

— Nu fura, că-i poruncă, şi vii în mâna mea! 

Te îndeamnă diavolul la desfrâu? Te îndeamnă 
diavolul la înjurat, la beţii, la fumat, la toate 
răutăţile? Intreab-o pe moarte: 

- Ce zici, moarte, să fac? Să vezi ce spune 
moartea: 

— Nu face acestea, că vii în mâna mea! Acuşi 
mori! Doar nu rămâne aici nimeni şi eu te arunc în 
gheena! 

Deci moartea este de mare folos şi întotdeauna 
trebuie s-o avem înaintea ochilor! lar când te 
îndeamnă diavolul să faci un păcat, întreab-o pe 
moarte: 

— Ce zici moarte? Tu eşti dascălul meu! Ce să 
fac? 

— Nu fă, că plata păcatului este moartea, şi mori 
cu sufletul şi vii în ghearele mele şi te duc în gheenă 
şi acolo te munceşti în vecii vecilor! 

Deci iată cât este de bună moartea, dacă ne-o 
punem sfetnic nouă! Cugetarea la moarte ne opreşte 
de la păcat întotdeauna şi ne învaţă să facem numai 
bine. De aceea, vai de acela care uită de moarte, că 
acela moare cu trupul la vremea lui, dar cu sufletul 
moare în clipa când face păcatul. 

Dacă am avea totdeauna moartea înaintea ochi- 
lor, n-am face păcatul, nu numai cu lucrul, dar nici 
cu cuvântul, nici cu gândul, pentru că Dumnezeu 
judecă şi păcatul cu gândul ca păcat desăvârşit. 

Ce spune dumnezeiescul părinte Efrem Sirul? 
„Nu vă aruncaţi în negrijă, fraţii mei, pentru păcatele 
cu gândul, că ar fi uşoare. Dacă păcatele cu gândul 
ar fi uşoare, nu socotea Insuşi Hristos, înțelepciunea 
lui Dumnezeu, preacurvie întru poftă de femeie şi 
ucidere întru ură de frate”. Numai ai cugetat cu 
patimă la femeie şi te-ai făcut preacurvar! Numai ai 
cugetat cu ură asupra fratelui tău şi îl urăşti şi eşti 
ucigaş! Ai auzit? Preacurvie din gândire şi ucidere 
din ură împotriva fratelui. 

Vezi? Însă moartea nici aici nu te lasă. Moartea 
te opreşte nu numai să nu treci la păcatul cu lucrul, 
ci nici la cel cu gândul. Pentru că Dumnezeu 
osândeşte gândurile ca pe fapte, în Legea Darului. 

Că El nu a venit să strice Legea, ci să o desă- 
vârşească. In Legea Veche era scris: Să nu furi! lar 
aici, în Legea Darului, nici să nu pofteşti lucrul 
altuia. Deci Hristos te opreşte ca nici să nu gândeşti 
cu patimă asupra lucrului altuia. 

Fraţii mei, fericit şi de trei ori fericit este omul 
acela care şi-a luat sfetnic pe moarte. Totdeauna 
când îl luptă lenevia să nu facă rugăciune, să nu-şi 

facă canonul dat de duhovnic; când îl luptă diavolul 
să nu păzească posturile, să dezlege la mâncare de 
dulce, când nu trebuie; sau când îl luptă diavolul să 
fure, sau să adune avere, sau să se răzbune pe altul, 
sau să curvească, sau să înjure, sau să se îmbete, sau 
să fumeze, el s-o întrebe pe moarte: 

— Ce zici, moarte, să fac lucrul acesta? 

Şi moartea îi spune: 

— Nu. Nu fă! Că plata păcatului este moartea. Eu 
vin îndată după păcat şi te iau şi te duc în gheenă! 

lată în ce chip moartea, de care noi ne temem, ne 
este cel mai mare prieten şi cel mai mare sfetnic în 
viaţă, spre viaţa veşnică. 

Filosofia noastră, a creştinilor, nu este să fugim 
de moarte. Dar ce? Să ne pregătim de moarte! Să o 
aşteptăm să vină la noi. Şi cum? Să ne mărturisim 
curat păcatele, să ne facem canonul, să ne împăcăm 
cu toţi, să încetăm de la păcate, să facem fapte bune 
şi atunci vom aştepta moartea ca pe o mare paradă, 
ca pe o mare sărbătoare. 

Auzi ce spune Sfântul Efrem: Bărbatul mustrat 
de conştiinţa sa pentru păcate, foarte tare se teme 
de moarte, iar omul drept aşteaptă moartea ca pe 
o mare sărbătoare! Să vină să-l treacă din moarte la 
viață, că veacul de acum este moartea sufletului, 
pentru cei ce se robesc de dânsul. 

Noi ne temem: „Vai de mine, mor!” Ne temem! 
Dar să nu ne temem de moarte. Să ne temem de 
păcat, că păcatul ne duce la moarte. Pentru că plata 
păcatului este moartea şi adevărata moarte a 
sufletului este păcatul! 


DESPRE MOARTEA CELOR PĂCĂTOȘI 


Să vă spun două cazuri de morţi năprasnice, să 
vedeţi cum mor cei ce nu se tem de Dumnezeu şi nu 
vor să se pocăiască. 

A venit o biată femeie din Ardeal şi mi-a spus: 

— Părinte, bărbatul meu, de când m-am căsătorit 
cu el, nu mergea la biserică, nu se ruga, nu postea, 
înjura şi era beţiv şi desfrânat. Și iată cum l-a 
pedepsit Dumnezeu. Acum, în Săptămâna Mare 
dinaintea Sfintelor Paşti, a venit acasă de la lucru şi 
mi-a poruncit să-i tai o pasăre şi să-i fac mâncare cu 
came. Degeaba am căutat eu să-i spun că-i păcat, că 
este săptămâna Sfintelor Patimi. De frică să nu mă 
bată, am făcut ce mi-a poruncit el. 

Seara, când a venit de la lucru, m-a întrebat: 

— Ai făcut varză cu carne? 

— Ți-am făcut, i-am zis eu. Este în bucătărie. 

Pe când mânca, l-a pedepsit Dumnezeu, că s-a 
înecat şi a murit cu carnea în gât. De aceea am venit, 
părinte, să-l puneţi la slujbe, poate l-o ierta 
Dumnezeu, că tare mai era rău şi necredincios! 

— Femeie, i-am zis eu, nu-l putem pune la 
sfintele slujbe, căci era necredincios şi a murit din 
vina lui, ca un sinucigaş! 

Să vă arăt cum a murit alt om rău. 

Intr-o zi a venit o femeie dintr-un sat de pe Valea 
Moldovei să-mi dea un pomelnic pentru soțul ei 
mort subit. Şi am întrebat-o: 

— Femeie, cum a murit soțul tău, să ştiu dacă pot 
să-l pun sau nu la sfintele slujbe? Că pe cei 
necredincioşi, pe sectari, pe beţivi şi pe desfrânaţi, 
care mor fără pocăință, nu-i putem pomeni la Sfântul 
Altar. 

- Părinte, soțul meu era bețiv şi desfrânat. Nu 
mergea la biserică, nu se spovedea şi nu mă lăsa 
curată nici o săptămână în Postul Mare, că nu ştia ce-i 
Duminică, ce-i zi de post sau sărbătoare. De aceea, 
din cauza lui nu m-am putut împărtăşi mulți ani de 
zile. Acum, la începutul Postului Mare, l-am întrebat 
pe părintele nostru ce să fac. lar el mi-a spus: 
„Ascunde-te la cineva săptămâna asta ca să poți 
posti cu curăție măcar şapte zile; apoi vină la 
mărturisire şi-ţi voi da aghiasmă mare”. 

Deci am făcut cum mi-a spus părintele. M-am 
dus la naşa noastră şi i-am spus copilului să-i spună 
soțului că sunt dusă la spital. Aşa am putut posti şi 
eu câteva zile cu rugăciune, cu post şi curăţie. Când 
vine el acasă de la lucru îl întreabă pe copil: 

— Măi, Vasile, unde-i mamă-ta? 

— Este dusă la spital! 

- la vezi, poate a venit. Să vină la mine. 

Dar să auziţi mânia lui Dumnezeu. În clipa aceea 
deodată bărbatul cade jos în casă — că din cauza 
beţiei i s-a rupt o arteră la inimă — şi începe a striga 
deznădăjduit: „Salvarea, salvarea, chemaţi salvarea 
să mă ducă la spital, că mor!” 

Şi cum s-a uitat la apus şi la miazănoapte, a 
început a vedea cuptoarele iadului şi pe diavoli. De 
aceea striga: „Cuptorul... Cuptorul cu foc! Uite 
diavolii cum vin să mă ia...! Nu mă lăsaţi...! Nu mă 

lăsaţi, că mă trag în cuptoarele iadului...! Femeie, nu 
mă lăsa!” 
Şi m-a apucat de mână şi aşa a murit... 


* 


Aţi văzut mânia cea dreaptă a lui Dumnezeu 
pentru cei care nu vor să se pocăiască? Căci iată ce 
spune în Psaltire: Moartea păcătosului este cumplită 
şi cei ce urăsc pe cel drept vor greşi! Fericiţi şi de 
trei ori fericiţi sunt creştinii aceia care se roagă şi 
care ţin sfintele posturi. Postul lungeşte viaţa. 
Sfântul Vasile cel Mare zice: „Bucatele cele multe şi 
bucatele cele grase, neputând să le mistuie stomacul, 
multe boli au adus în lume. Iar postului şi înfrânării 
pururea îi urmează sănătatea”. 

Ai -văzut pe Sfântul Eftimie cel Mare? Treizeci 
de ani n-a gustat pâine şi mâncare făcută la foc; 
numai cu verdeţuri se hrănea şi a trăit peste o sută de 
ani. Ai văzut pe Sfântul Leontie de Agra în Sfântul 
Munte, că n-a băut nici vin, nici untdelemn; numai 
cu fructe şi cu rădăcini de pământ trăia. Nu a mâncat 
toată viaţa lui mâncare fiartă la foc, sau pâine, sau 
vin. Numai când se împărtășea, lua o linguriţă de 
vin. Aşa! Şi-a pus nădejdea numai în Dumnezeu. 

Ce zice Mântuitorul? Nu numai cu pâine va trăi 
omul, ci cu tot cuvântul lui Dumnezeu. N-a pus 
nădejdea în hoitul acesta de trup, care ne duce în 
pământ. Că dacă aici omul păcătos nu poate răbda o 
scânteie de foc, acolo în iad, unde ard cei ce nu se 
pocăiesc, cum va răbda în vecii vecilor? Atunci va 
vedea fiecare! 


DRUMUL SUFLETULUI 
DUPA MOARTE 


Frații mei, să ne aducem aminte de nemurirea 
sufletului. Să ştiţi că suntem străini şi călători pe 
pământ. Auziţi ce zice Psaltirea: Nemernic este omul 
pe pământ şi străin ca toți părinţii săi. Nimeni nu 
rămâne în lumea aceasta. N-am venit să stăm aici. 
Aici este o trecere necontenită; am răsărit prin 
naştere şi asfințim prin moarte. 

Sfântul acela, dumnezeiescul lov, zice aşa: Din 
pântecele maicii mele am căzut în groapă. Aţi auzit? 
Atât i s-a părut viaţa pe pământ, după 400 de ani. Că, 
după bătaia aceea Dumnezeu i-a mai dăruit 140 de 
ani de viaţă, după ce l-a încercat cu atâtea chinuri şi 
boli; şi atât i-a părut, că din pântecele maicii sale a 
sărit în groapă. O săritură i-a părut viața. 

Voi nu auziţi cu ce ne aseamănă Duhul Sfânt? 
Omul ca iarba, zilele lui ca floarea câmpului; aşa va 
înflori. Şi iarăși: Zilele lui ca umbra trec. Şi iarăşi: 
Zilele mele ca umbra s-au plecat şi eu ca iarba 
m-am uscat. Şi iarăşi zice: S-au stins ca fumul zilele 
mele şi oasele mele ca uscăciunea s-au uscat. Şi 
iarăşi: Zilele anilor noştri ca pânza păianjenului. Cu 
pânza păianjenului s-au asemănat zilele vieţii 
noastre. Adică, cât este de slabă pânza păianjenului, 
aşa-i de slabă viaţa noastră pe pământ; suntem 
umbră, vis şi floare pe pământ! 

Dumnezeu zice lui Isaia: Ascultă, proorocule, 
strigă şi zi aşa înaintea poporului: Tot trupul omului 
este iarbă şi toată slava omului este ca floarea 
ierbii. Uscatu-s-a iarba şi floarea ei a căzul, iar 
cuvântul Domnului rămâne în veac. 

Deci să nu punem bază pe viața aceasta, că-i 
umbră şi vis. Ştiţi ce rămâne în veci? Sufletul. 
Trupul vedeţi că se face țărână. Că îngropăm şi 
dezgropăm morţii şi se fac în puţină vreme țărână. 
Mai ales după o vreme nici oasele nu mai rămân; 
toate se fac nimic. 

Asta-i şi porunca cea dintâi, că pământ eşti şi în 
pământ vei merge. Dar sufletul nu moare niciodată. 
Sufletul rămâne în vecii vecilor, că el este duh şi nu 
poate să moară. Aşa l-a făcut Dumnezeu. 

Dar, ca să ştiţi ce se întâmplă cu sufletul când 
moare omul, am să vă spun care-i drumul sufletului 
imediat după moarte, după tradiția Bisericii 
Ortodoxe. 

De când murim şi până la 40 de zile, când are loc 
judecata particulară a sufletului şi se hotărăşte de 
Dumnezeu unde o să stăm, la bine sau la rău, până la 
judecata de apoi, este un timp de tranziţie, adică un 
timp provizoriu, pentru drepți şi pentru păcătoşi. 

Când moare omul şi când îşi dă sufletul, în clipa 
aceea apar în fața lui atâţia diavoli câte păcate a avut 
omul şi atâţia îngeri sfinţi câte fapte bune a avut el în 
viață. Aşa arată Sfântul Efrem Sirul. 

Şi este o mare luptă atunci. Că sfintele puteri se 
luptă cu diavolii cum să ia sufletul, că diavolii zic că 
este al lor, că are păcate mai multe; iar îngerii zic că 
este al lor, că are mai multe fapte bune. Şi este o 

mare luptă şi de aceea se teme sufletul să iasă din 
trup. I se leagă limba când vede toate astea. El vede 
atunci multe, dar nu poate să spună. El ar spune: 
„Uite, câți diavoli au venit!” 

Părintele Eftimie de la Agapia Veche a văzut cu 
o săptămână înainte de a muri cum se luptau îngerii 
cu diavolii pentru suflet. Și zicea: „Uite cum se 
luptă! Îngerii Domnului sunt cu cununi de aur pe cap 
şi-i lovesc pe draci. Uite cum fug!” 

Cu o săptămână înainte a spus când va muri, căci 
a fost un om ales al lui Dumnezeu, cum spuneau 
maicile. Dar nu toţi văd taina aceasta şi să o poată 
spune; o văd, dar nu o pot spune. 

Atunci în ceasul morții are mare îndrăzneală 
îngerul de la botez. Când vine acesta, toţi se dau la o 
parte. Îngerul pe care îl avem de la Sfântul Botez are 
mare putere. De aceea, când vă rugaţi acasă, după ce 
ați terminat rugăciunile, să faceți şi câteva 
închinăciuni la îngerul pe care-l aveţi de la Botez şi 
să ziceţi aşa: „Sfinte îngere, păzitorul vieţii mele, 
roagă-te lui Hristos Dumnezeu pentru mine, păcătosul 
sau păcătoasa!” 

Pentru că acest înger, nu numai că ne păzeşte 
acum, dar el ne păzeşte şi în vremea morţii, el 
călătoreşte cu noi prin vămile văzduhului, până la 40 
de zile, şi îl avem de la dumnezeiescul Botez mare 
ocrotitor. Dacă nu ar fi el, diavolul ar face cu noi ce 
ar vrea. 

Auziţi ce zice în Psaltire: Nici să dormiteze cel 
ce te păzeşte. Şi iarăşi zice: Tăbări-va îngerul 
Domnului împrejurul celor ce se tem de Dânsul şi-i 
va izbăvi pe ei. Deci este clar că îngerul este cel ce 

ne păzeşte şi în viața de acum şi după ce murim, 
până la 40 de zile. 

Vine acel înger şi zice: „Daţi-vă la o parte! Eu 
ştiu viața acestui suflet de când s-a născut şi până 
acum”. Şi îngerul, venind, începe a vorbi cu sufletul 
aşa: „Nu te teme, frate suflete!” Sfântul Grigorie de 
Nyssa ne spune de ce-i zice frate. Pentru că şi 
îngerul şi sufletul sunt ființe raționale, de sine 
stăpânitoare, cuvântătoare şi sunt duhuri, cum zice 
Sfânta Evanghelie: Și vor fi toți ca îngerii lui 
Dumnezeu. 

„lată trupul tău! Ia aminte, frate suflete, acesta-i 
trupul tău, aceasta-i casa ta în care ai stat până acum. 
Cu acesta te-ai zămislit în pântecele maicii tale, cu 
acesta ai trăit 20, 60, 80, câți ani a vrut Dumnezeu 
să-ți dea pe pământ, că la Dumnezeu este viața, iar 
nu la noi. 

la aminte, frate suflete, când va suna trâmbița 
judecății de apoi, într-o clipeală a ochilor are să învie 
acest trup, cum îl vezi, şi ai să intri într-însul şi ai să 
mergi la judecată, cum spune Apostolul Pavel: Toți 
vor sta înaintea divanului judecății lui lisus Hristos, 
ca să ia fiecare după cum a lucrat, bine sau rău”. 

Îngerul păzitor îi aduce iar aminte: „lată, frate 
suflete, când erai copil mic — sau copiliță mică —, 
te-a trimis mama să aduci o căldare de apă sau să 
aduci zarzavat din grădină, sau să aduci gâştele de la 
păscut, sau să faci o treabă cât de mică în ogradă. 
Uite, așa gândeai tu atunci; aşa înțelegeai tu atunci”. 
Şi începe să-i aducă aminte din mica copilărie ce 
bine a făcut el cu trupul acesta şi ce rău a făcut. 

„Uite, aşa ai făcut când erai în clasa întâi la 
şcoală, în a doua, a treia; uite așa făceai! După ce ai 
ieşit în lume, când erai fată mare sau flăcău, când 
te-ai însurat sau măritat, uite aşa făceai”. Şi-i aduce 
aminte din pruncie şi până la moarte în fiecare zi şi 
ceas ce a făcut. Că sufletul, după ce iese din trup, 
foarte tare ţine minte. Este ca razele soarelui. Nu-l 
mai îngreunează pământul, nici trupul ca să uite. 
Toate le vede ca în oglindă. 

Aceasta se întâmplă în ziua întâi după moarte. 

In ziua a doua după moarte se întâmplă un lucru 
mai înfricoșat. In ziua a doua după moarte îl ia 
îngerul păzitor şi-l duce pe unde a umblat omul toată 
viaţa. Atunci se întâmplă ceea ce spune în Psaltire: 
Pentru ce mă tem în ziua cea rea? Că fărădelegea 
călcâiului meu mă va înconjura. 

Toată icoana vieţii omului se descoperă a doua zi 
după moarte. Dar ai să spui: „Părinte, cum poate 
sufletul omului să meargă într-o zi pe unde a mers 
toată viaţa?” 

Sufletul înconjoară pământul cât ai clipi din 
ochi. Sufletul nostru şi îngerul păzitor merg mai 
repede ca razele fulgerului, cum spune în Biblie: 
Alerga-vor, Doamne, în grabă şi mai repede ca 
razele fulgerelor, sufletele drepţilor se vor întoarce 
la Tine, citim la proorocul lezechiel şi în multe 
locuri. 

Sufletul este ființă gânditoare şi nici nu am zis 
cu limba un cuvânt şi cu gândul am şi înconjurat 
pământul mai înainte de a-l pronunţa; uite cum aș 
spune eu acum: Pekin, New York, Moscova, 
Bucureşti, Sihăstria. 

Aşa de repede merge sufletul după ce ieşim din 
trup. Şi nu-i o greutate să se ducă el, în ziua a doua, 
cu îngerul pe unde a umblat toată viaţa. El numai 
gândeşte şi a şi ajuns la locul acela, căci merge ca 
gândul. 

Şi unde-l duce în ziua a doua? Îl duce pe unde a 
umblat omul toată viaţa şi-i arată unde a făcut bine şi 
unde a făcut rău. Şi nu-i arată decât adevărul. 

„Uite, aici ai jucat, aici te-ai îmbătat, aici ai 
desfrânat cu atâtea femei sau cu bărbaţi, aici ai 
înjurat, aici ai fumat, aici ai avortat atâția copii, aici 
ai ocărât, aici ai furat, aici ai cântat, aici te-ai lenevit, 
aici te-ai răzbunat pe cineva. Ai batjocorit, ai 
blestemat, ai bătut. Nu te-ai spovedit, n-ai postit şi 
te-ai împărtăşit cu nevrednicie!” 

Şi-i arată şi faptele bune: „Uite, suflete, aici ai 
mers la biserică, aici ai ascultat cuvântul lui 
Dumnezeu, aici ai miluit pe cei săraci, aici ai învățat 
pe copii frica de Dumnezeu, aici ai citit sfintele cărţi, 
aici ai răbdat necazurile cu bucurie, aici ai dat un 
cuvânt de folos la altul, dincolo ai făcut milostenie, 
ai îmbrăcat pe cel gol, ai adăpat pe cel însetat, ai 
primit pe cel străin”. 

li arată toate, toate, şi sufletul săracul nu poate 
zice nimic, că nu-i arată decât adevărul, pentru că 
îngerul nu poate să mintă. Îi arată și cele bune şi cele 
rele. 

Şi se minunează sufletul foarte şi îl întreabă pe 
înger: 

— Sfinte îngere, cum de ştii tu acestea toate? 

— Cum să nu ştiu, dacă pururea am fost cu tine! 
Tu ai mâncat, eu nu pot mânca; tu ai dormit, eu nu 

am dormit; tu ai băut, eu nu pot bea; tu ai stat 
degeaba, eu nu pot. Eu nu-s duh care poate mânca, 
sau bea sau dormi. Eu pururea am fost treaz — cum 
zice în Psaltire: Nici să dormiteze cel ce te păzeşte. 
Că dacă nu aş fi fost eu cu tine, diavolii ar fi făcut 
mare prăpăd, împreună cu vrăjmaşii tăi văzuți şi 
nevăzuţi. Eu te-am apărat şi pururea am fost lângă 
tine şi mereu am scris ce gândești tu. Că eu ştiu 
gândurile tale şi ce vorbeşti tu şi ce faci tu, bine sau 
rău”. 

Asta se întâmplă în ziua a doua. Îl duce îngerul 
păzitor pe suflet pe unde a umblat toată viaţa. 

După moarte, sufletul ne vede pe noi. Vede că 
plânge mama, plânge sora sau soția sau soţul. Vede 
că plâng neamurile după el şi îi pare rău. Dar nu mai 
arc grija noastră; el se gândește atunci numai la el şi 
zice: „Ei rămân pe pământ şi se vor pocăi, că mai au 
vreme să facă fapte bune. Dar eu unde mă duc? Cine 
mă va ajuta pe mine acolo?” Şi aşa merge în ziua a 
doua pe unde a mers toată viaţa. 

lar în ziua a treia, lucru și mai înfricoşat. I se mai 
dau însoțitori sufletului nostru şase îngeri purtători 
de lumină şi cu cel de la Botez, sunt șapte, ca să 
treacă înfricoșatele vămi ale văzduhului. 

Aţi auzit de cele 24 de vămi ale văzduhului. Se 
fac slujbe pentru cei care vor să aibă milă de la 
Dumnezeu și să-i scape de duhurile întunericului din 
văzduh. 

Cele mai importante slujbe pentru cei care mor 
sunt spovedania generală şi Sfânta Împărtășanie, 
precum şi împăcarea cu toți. Iar imediat după moarte 
se face 40 de zile Sfânta Liturghie și parastase cu 

dezlegări şi milostenie la cei săraci, care ajută 
sufletul cel mai mult când trece vămile. Că Biserica, 
fiind mama noastră spirituală, se roagă acum pentru 
bietul suflet, care-i fiul ei după dar din Botez, să 
treacă uşor atunci vămile văzduhului. 

Ce se întâmplă până ce va trece sufletul vămile 
văzduhului? Atunci vede omul cât de folos îi era lui 
să fie mărturisit curat de păcate. Dacă nu ar fi lăsat 
Dumnezeu între El şi noi taina Sfintei Spovedanii, 
nici un om nu s-ar mântui. Că zice Apostolul Iacov 
că: Toți multe greşim şi nimeni nu-i fără păcat. 

Dar între noi şi Dumnezeu s-a lăsat taina 
Spovedaniei, care-i al doilea botez, cum zice preotul; 
aţi auzit că zice la mărturisire: „De vreme ce cu al 
doilea botez te-ai botezat, după rânduiala Tainelor 
creştineşti”. 

Acum, când trece vămile, vede sufletul cât îi era 
de folos dacă era mărturisit. 

De aceea, vă rog să ţineţi minte: Când vezi că s-a 
îmbolnăvit în casă mama, sora, fratele, soția, 
nepotul, copilul, tata, fiica, nu aduce întâi doctorul; 
întâi adu preotul şi-l spovedeşte curat de toate 
păcatele. 

Omul trebuie să se mărturisească obligatoriu de 
patru ori pe an toată viața, în cele patru posturi, cât 
trăieşte el, dar mai cu seamă când vezi că s-a 
îmbolnăvit rău. Atunci cheamă preotul repede să-l 
spovedească. Nu când i s-a legat limba sau şi-a 
pierdut cunoştinţa; ci din vreme, când are mintea 
clară şi ține minte. Şi-i spune: „Tată, mamă, băiete, 
spune tot ce-ai făcut!” 

Pune-l să scrie pe un caiet, dacă ştie, şi să-şi 
aducă aminte tot, că dacă ai reuşit să faci o 
spovedanie bună, ai câştigat sufletul lui. Că ce spun 
Sfinţii Părinţi? Chiar de a avut cineva păcate de 
moarte, foarte grele, dacă a murit spovedit, îl 
scoate Biserica. El stă în iad numai până se curăță 
de păcat, pentru că spune Sfânta Evanghelie: Nimic 
necurat nu va intra în Împărăția cerurilor. 

Ai auzit ce spunea un sfânt? El a văzut o mare de 
flăcări şi din marea aceea ieşeau porumbei albi ca 
zăpada şi zburau la cer. Şi acolo era iadul şi auzea 
țipete şi vaiete. „Cum, Doamne, ies porumbei din 
foc?”, s-a întrebat el. Porumbeii erau sufletele 
oamenilor drepţi, care s-au curățit prin canon stând 
în iad și şi-au plătit tot ce au avut de plătit. 

Pentru că Biserica intervine de pe pământ cel 
mai mult prin Sfânta Liturghie. Că jertfa şi răscum- 
părarea noastră se face prin Sângele lui Iisus Hristos. 
Cum zice şi Apostolul: Sângele Lui ne curăță de 
orice păcat. 

Creştinul, dacă a murit mărturisit şi dacă, 
Doamne fereşte, are păcate grele şi nu şi-a făcut 
canonul, el îşi face canonul dincolo, în iad. Dar din 
iad îl scoate Biserica prin Sfânta Liturghie, prin 
dezlegări şi milostenie şi tot la rai merge. 

Iar dacă a murit cineva nespovedit din tinereţe şi 
a avut păcate de moarte, grele, e aproape cum ar 
muri nebotezat. Toate slujbele care se fac pe pământ 
pentru un asemenea suflet, foarte puţin îl ajută, 
fiindcă nimic necurat nu va intra întru Împărăția 
cerurilor. 

Aşa au aşezat dracii vămile că, dacă ar putea, 
nici unul să nu treacă la cer. Ştiţi de ce au ei ura şi 
zavistia asta pe oameni? Pentru că sufletele drepţilor 
completează numărul din care au căzut ei. Lumea 
asta atât o ţine Dumnezeu — cum arată Sfântul 
Simeon Noul Teolog —, până se va împlini numă- 
rul îngerilor căzuţi, din sufletele drepţilor. Nu 
citiți la Psaltire? Plini-va căderile de sus, zdrobi-va 
capetele pe pământ ale multora. Atât ţine lumea. 
Până se împlineşte numărul îngerilor care au căzut, 
că au fost foarte mulţi; a treia parte din îngeri, cum 
zice Apocalipsa: Am văzut un diavol mare, roşu, 
care a tras cu coada lui a treia parte din stelele 
cerului şi le-a aruncat pe pământ. 

A căzut o treime de îngeri din toate cetele; şi din 
heruvimi şi din serafimi, din toate cetele, care au fost 
de-un gând cu satana, ca să se facă asemenea lui 
Dumnezeu. Și de aceea au atâta ură diavolii, că ştiu 
că fiecare suflet, dacă trece la cer, cum spune 
Evanghelia: Și vor fi toți ca îngerii lui Dumnezeu, va 
fi în locul lor şi le vor lua dregătoriile. 

De aceea stau în văzduh şi zic: „lată pe noi ne-a 
dat Dumnezeu jos din cer, iar sufletele acestea vor să 
treacă pe aici la Dumnezeu şi ne vor lua locul!” Şi 
atunci Dumnezeu le-a dat voie, cu dreptate, 
diavolilor să stea în calea sufletelor, căci Dumnezeu 
este şi drept, nu numai milostiv, şi au făcut aceste 
stații sau vămi, între cer şi pământ, ca să arunce în 
iad pe cei ce mor nepocăiţi, în grele păcate. 

Şi iată cum sunt aşezate: Vama întâi este pentru 
vorbirea de rău; vama a doua, pentru clevetire; vama 
a treia, pentru mânie, apoi lăcomia şi aşa mai 

departe, de la cele mai mici păcate până la cele mai 
mari. 

Şi cine n-a vorbit de rău? Cine nu s-a mâniat? 
Cine nu s-a lăcomit? Cine nu s-a lenevit? Cine n-a 
băut un pahar mai mult în viață? Sau cine n-a căzut 
cu gândul, cu imaginaţia şi chiar cu fapta în 
desfrânare, în beție, îndoială în credință şi în 
celelalte păcate trupeşti sau sufleteşti, cum citim în 
viaţa Sfintei Teodora? 

Aţi văzut ce a spus Sfânta Teodora când a ajuns 
la vama beţiei? 

„Mă minunam foarte că dracii îmi aduceau 
aminte de toate paharele de rachiu şi de vin pe care 
le-am băut în viață. Şi-mi arătau şi când am băut, în 
ce clipă și cu cine am fost şi de câte ori m-am 
îmbătat și de câte ori am băut. Şi îi întrebam pe 
sfinţii îngeri: 

— Cum de ştiu diavolii toate acestea? 

— Dacă ei au fost îngeri! 

Să ştiţi, însă, că de la Botez, pe lângă îngerul 
bun, care stă de-a dreapta creștinului, mai ai un înger 
din ceata stăpâniilor iadului, un diavol care stă pe 
umărul stâng. Acela scrie tot ce ai făcut tu rău și ce 
ai vorbit rău şi toate păcatele ce le-ai făcut în viaţă. 
lar îngerul bun scrie şi cele bune şi cele rele, cum 
spune acolo. Aşa crede Biserica lui Hristos. 

Acum să vedem ce se întâmplă cu sufletul celui 
mărturisit, când vine diavolul cu zapisul unde sunt 
scrise toate păcatele omului. Nu le mai găseşte 
scrise! Atunci diavolii urlă, răcnesc şi se mânie că pe 
acest suflet care avea păcate mari — avorturi, prea- 
curvii, furturi, înjurături, beţii şi altele — nu-l mai 

găseşte scris cu nimic. Când creșştinul a fost dezlegat 
de preot pe pământ, Duhul Sfânt a şters de acolo 
toate păcatele lui. Cuvântul lui Hristos care zice: Tot 
ce va dezlega preotul pe pământ, va fi dezlegat şi în 
cer. N-aţi auzit? Ce va lega el pe pământ, este legat 
Şi în cer. 

Deci spovedania, taina aceasta este aşa de mare, 
încât are putere să-l curețe pe om de orice păcat, să-i 
dezlege toate păcatele. Numai dacă omul a fost 
cuminte în viaţă, dacă s-a spovedit curat, acela trece 
uşor înfricoşatele vămi ale văzduhului a treia zi. 

Şi i se cântăresc faptele cele bune cu cele rele. 
Faptele cele bune sunt în formă de pietre scumpe, iar 
faptele cele rele în formă de pietre simple sau alte 
greutăți. 

Sufletul este foarte înțelept. El vede singur 
încotro merge. Dacă la vămi vede că trag păcatele 
mai greu, începe a plânge foarte şi a se întrista, mai 
ales că vede la vămi mii de diavoli care vor să-l 
răpească la fiecare vamă. Şi-i zice îngerul păzitor: 

— Nu te teme, frate suflete, că nu ştii judecăţile 
lui Dumnezeu! Nu te teme! 

Sufletul se bagă sub aripile îngerilor, când vede 
atâtea mii de draci. Un drac atât este de urât că dacă 
ar veni aici unde stăm noi acum, cum este el în iad, 
nu mai rămâne unul viu. Toţi murim de atâta 
urâciune și spaimă a îngerului căzut. Iar sufletul, 
când vede atâtea mii de draci, se bagă sub aripile 
îngerului şi zice: 

— Domnii mei îngeri, nu mă lăsaţi! Tare mă tem 
de aceştia! 

Şi-i zic îngerii: 

— Nu te teme, frate suflete, că eşti cu noi! Noi 
suntem garda lui Dumnezeu care te însoțim pe tine! 
Doamne fereşte, la 40 de zile să nu cumva să cazi în 
mâinile lor! Dar acum n-ai grijă, că noi te păzim! 

În ziua a treia sufletul nostru trece vămile văz- 
duhului şi exact a treia zi de când a ieşit din trup, în 
aceeaşi clipă ajunge prima dată la scaunul Preasfintei 
şi de viaţă făcătoarei Treimi. 

Şi ce vede el acolo? Că Sfânta Scriptură spune: 
Pe Dumnezeu nimeni nici odinioară nu L-a văzul. 
Dar ce vede sufletul atunci? Că pe Dumnezeu, lisus 
Hristos, L-a văzut toată lumea. Și n-a fost 
Dumnezeu? L-a văzut Avraam, L-a văzut Moise; dar 
L-a văzut cu pogorământ, după închipuire, cum a 
vrut să Se arate. Dar ființa lui Dumnezeu nimeni nu 
a văzut-o, nici heruvimii, nici serafimii. Fiinţa lui 
Dumnezeu este inaccesibilă oricărei minţi raţionale 
din cer şi de pe pământ. 

Deci, ce vede sufletul nostru a treia zi, când 
ajunge prima dată la tronul lui Dumnezeu? Iată ce 
vede, după mărturisirea Sfinţilor Părinţi. Vede 
strălucind o lumină negrăită, de miliarde de ori mai 
tare ca soarele, şi mireasma Duhului Sfânt. Aude 
cântările heruvimilor şi serafimilor şi apar nişte nori 
de aur azurii, mergând spre răsărit şi îngerii 
îngenunchează pe ei, împreună cu sufletul. 

Şi odată se opresc în loc către răsărit. Că de 
aceea, să ţineţi minte, ne închinăm la răsărit când 
facem rugăciunile; pentru că tronul lui Dumnezeu 
este la răsărit. N-ai văzut ce zice Sfânta Scriptură? Și 
au sădit rai în Eden spre răsărituri. N-aţi auzit ce 
spune Isaia? Răsărit este numele Lui. N-aţi auzit ce 

spune Psaltirea, pe care o aveţi în casă? Dumnezeu 
S-a suit peste cerurile cerurilor, spre răsărituri. Deci 
la răsărit este tronul Preasfintei Treimi. 

Şi se opresc norii aceştia şi îngerii care stau în 
genunchi cu sufletul care-i la fel cu ei. A treia zi 
aude acest glas pe limba lui Adam: „Duceţi sufletul 
acesta în Rai şase zile”. Că şase zile trece sufletul 
nostru prin Rai, cu iuţeala gândului. Atunci îngerii 
cei buni îl iau cu iuţeala fulgerului şi-l duc către 
grădinile Raiului. 

Când ajunge sufletul acolo cu îngerii, nimeni nu 
poate spune ce frumuseţe este. Şi atunci vede acolo 
că o floare din Rai, cum spune Sfântul Andrei, este 
mai scumpă decât toate popoarele lumii, decât toate 
podoabele şi bogăţiile veacului de acum; pentru că 
acea floare are viaţă în ea şi niciodată nu se mai 
veştejeşte sau nu moare. 

Acolo vede el, cum am zis, „Raiul desfătării”, 
„Palatul Noului Sion”, „Ierusalimul ceresc” şi câte 
spune Sfânta Scriptură. 

Dar o negrăită bucurie este când sufletul aude 
cântările a milioane de îngeri, de heruvimi și de 
drepţi, care cântă acolo. Apoi vede corturile 
drepţilor, despre care se spune la panahidă, cum 
spune şi Sfântul Cosma, care a fost prin Rai. Numai 
acolo câtă frumuseţe este! 

Ajunge în nişte livezi, nişte pometuri care n-au 
margini. Apar nişte pomi cu frunza de aur, cu florile 
de aur şi sub fiecare pom este un cort şi în cort este o 
masă de aur, şi în pomii aceia cântă păsări ale căror 
aripi nimeni nu poate spune cât de frumoase sunt; şi 
acele păsări nu mai mor în veacul veacului. 

Şi se minunează sufletul, că la unul cortul este de 
argint, la altul este de mărgăritar, la altul este de 
iachint, la altul de onix, la altul este de sardonix, la 
altul de ametist, la altul este de rubin, la altul de safir 
şi de celelalte pietre scumpe, de care se spune la 
Apocalipsă. 

El vede că şi mesele nu-s toate la fel. Şi copacii 
rodesc pe o singură ramură câte 70 feluri de roade. 
Cântă şi frunzele pomilor, cântă şi florile lor, cântă şi 
păsările; curg râuri de miere şi de lapte prin livezile 
acelea ca oglinzile. 

Este o mireasmă a Duhului Sfânt, pe care omul 
nu o poate spune. Dar cea mai mare bucurie când 
trece sufletul prin Rai alta este. Se întâlnește cu 
neamurile lui. 

Voi, fraţilor, să ştiţi că din neamul nostru avem 
şi în Rai, avem şi în iad, că Dumnezeu este drept. 
Cine a făcut rău, s-a dus în iad; cine a făcut bine, s-a 
dus în Rai. Şi când ai ajuns acolo în Rai, nu cunoşti 
numai pe bunicul sau pe străbunicul. 

Dacă te-aş întreba acum pe mata: „Cunoşti pe 
străbunicul de 300 de ani în urmă?” De unde să-l 
ştii! Că de-abia dacă îl cunoşti pe cel de 50-60 de ani 
în urmă. Acolo în Rai, însă, se cunosc oamenii unii 
cu alții. Sfântul loan Gură de Aur zice: „Mă întrebi 
dacă se cunosc sufletele în Rai? la aminte la 
Evanghelia cu bogatul şi săracul Lazăr. Când a murit 
bogatul şi când a murit Avraam? Cu mii de ani 
înainte şi se cunoşteau şi vorbeau”. 

Acolo în Rai îţi ies înainte neamurile toate care 
sunt la bine şi au palate de aur şi pietre scumpe şi 
livezi şi zic: „Măi, nepoate, măi, tu eşti al cutăruia, 

tu eşti a cutăreia, din ţara cutare, din satul cutare. 
Noi suntem neamuri cu tine. Noi am murit înaintea 
ta cu 100 de ani, cu 300 de ani. Tu eşti al cutăruia, tu 
nu ne cunoşti pe noi, dar noi te cunoaştem. Noi ştim 
unde mergi tu. Tu mergi la judecata particulară a 
sufletului. La 40 de zile se va hotărî cu tine unde 
mergi, în Rai sau în iad. 

De vei afla milă la Dumnezeu şi te va da la bine, 
să vii la lăcașurile noastre, că iată ce frumuseți avem 
aici, ce palate şi ce minunăţii, pe care nu poate să le 
înțeleagă omul. 

Şi aşa îl petrec neamurile lui şi îngerii, mergând 
prin Rai şase zile. 

Sufletul atunci uită cu totul că a trăit pe planeta 
asta, că a avut mamă, că a avut soră, că a avut frate... 
Că el vede acolo alte bucurii, străine cu totul de 
lumea asta trecătoare. Şi atunci îngerul de la Botez, 
când vede că el se bucură tare, căci acolo nimeni nu 
poate sta întristat de atâta bucurie, se apropie de el 
Şi-i spune aşa, dacă ştie că este drept: „Frate suflete, 
iată, la 40 de zile ai să vii să ocupi un loc de aici!” 

lar dacă-l ştie că-i păcătos îi zice: „Frate suflete, 
nu te bucura; nu te-am adus să rămâi aici. Te-am 
adus să vezi ce-ai pierdut în puţină vreme cât ai trăit 
pe pământ, dacă n-ai avut frică de Dumnezeu şi nu 
te-ai mărturisit şi n-ai postit şi n-ai mers la biserică şi 
n-ai făcut fapte bune!” 

Când aude sufletul că nu va rămâne în Rai — căci 
el credea că va rămâne acolo în veci —, cât de mare 
bucurie este în Rai, el se mâhneşte şi începe a plânge 
cu amar. 

— Cum, n-am să rămân aici? întreabă el pe 
îngerul său păzitor. 

— Nu! îi răspunde îngerul. Pe aici treci numai ca 
să vezi în puţină vreme ce au câştigat oamenii cu 
frica lui Dumnezeu şi ce au pierdut cei necredincioși, 
care nu s-au închinat lui Dumnezeu! 

Aşa trece sufletul şase zile prin Rai şi cu trei, 
care au fost până au ajuns la tronul Preasfintei 
Treimi, se fac nouă. Iar la nouă zile vin iarăşi, ca 
fulgerele cerului pe nori, îngerii, şi-l aduc înaintea 
Preasfintei Treimi, în lumina cea neapropiată 
gânditoare. El nu vede pe Dumnezeu, că nici 
heruvimii nu-L văd; numai lumină şi lumină 
negrăită, care nu se poate spune. 

Şi se opresc norii aceştia şi la nouă zile aude 
acest cuvânt, dacă sufletul este drept: „Acest suflet 
să aibă desfătarea şi bucuria cea fără margini a celor 
nouă cete îngereşti!” lar dacă-i păcătos: „Sufletul 
acesta să nu aibă parte de fericirea şi slava celor 
nouă cete îngereşti!” Acest cuvânt îl aude la nouă 
zile şi apoi aude, zicând: „Duceţi sufletul acesta prin 
iad 30 de zile”. 

Atunci îl iau îngerii şi-l întorc către miazănoapte 
şi către apus, la locurile iadului, care nu au margine. 
Şi atunci sufletul, când îl duc îngerii la iad, vede 
acolo ce spune Sfânta Scriptură: „iadul cel mai de 
jos”, „fântâna adâncului” şi „iezerul de foc” de la 
Apocalipsă. Acolo vede el viermele cel neadormit, 
despre care a spus Hristos, Dumnezeul nostru; vede 
focul cel nestins, gheena, foc negru care-i de 
miliarde de ori mai fierbinte ca focul pământesc şi 
care n-are margine adâncimea lui. 

Acolo vede el întunericul cel mai dinafară, cel 
mai dinăuntru, scrâşnirea dinţilor şi tartarul, câte mai 
auziţi la Sfânta Liturghie şi în Scriptură. 

Şi când vede el atâtea feluri de munci şi atâtea 
feluri de draci, vede acolo muncindu-se şi neamuri 
de-ale lui, cum vedea mai înainte în Rai. Şi neamurile 
ştiu pe unde trece şi-i ies înainte şi strigă către el: 

„Frate, nepotule, vărule, moşule, matale te duci 
la judecata particulară. Te rugăm din inimă, adu-ţi 
aminte de noi şi te roagă lui Dumnezeu pentru noi, 
dacă te va da la bine. Uite, noi ne muncim aici de 
atâția ani, de 200 de ani, de 300, de 500 de ani 
fiecare!” 

După cum se bucura sufletul mai înainte în Rai, 
că şi-a văzut neamurile lui la bine, aşa se scârbeşte 
acum de aceste neamuri ale lui, care, pentru păcatele 
lor, au fost rânduite la osândă. 

Şi trec cele treizeci de zile cu iuţeala gândului, 
ca fulgerul, şi sufletul vede nenumăratele şi 
negrăitele şi nenumitele munci ale iadului. 

Deci treizeci de zile prin iad şi cu nouă care au 
fost când s-a întors din Rai sunt 39 de zile. Iar în a 
40-a zi îl iau îngerii şi-l duc a treia oară la scaunul 
Preasfintei şi de viață făcătoarei Treimi, în lumina 
cea neapropiată, gânditoare, spre închinare. 

Şi atunci, la 40 de zile, aude acest glas în limba 
aramaică a lui Avraam, dacă sufletul este drept: 
„Duceţi acest suflet în Gan Eden!”, adică în 
desfătare şi bucurie fără margini; iar dacă, Doamne 
fereşte, este păcătos aude: „Duceţi sufletul acesta în 
Şeol sau Hades”, adică în iad şi în muncă. 

Îngerii lui Dumnezeu, cât sunt de buni şi 
preamilostivi, însă, dacă le dă poruncă Dumnezeu 
să-l ducă la greu, îl duc la greu, îl duc în iad. 

Dacă ar vedea atunci cineva cum se roagă 
sufletul nostru la îngeri, când vede că-l duc la 
chinuri, ar plânge temeliile pământului. Se bagă sub 
aripile îngerilor şi zice: 

— Îngerii lui Dumnezeu cei preasfinţi, cei 
preabuni, nu mă lăsați! Unde mă duceţi? Intr-ale cui 
mâini mă duceţi? Cine ar să mă mai scoată pe mine 
de acolo? Cine mai are milă acum de mine? Cine ştie 
de pe fața pământului în ce chinuri mă duc eu acum? 

Iar îngerii plâng şi-i spun: 

— Frate suflete, noi suntem slugile lui Dumnezeu, 
noi avem poruncă. Nu putem face nimic mai mult, 
decât cum porunceşte Ziditorul: să te ducem la bine 
sau la rău! 

Și-l duc, dacă, Doamne fereşte, sufletul a trăit 
rău, în păcate şi fără pocăință, îl duc la rău sau, dacă-i 
bun şi a păzit poruncile Domnului, îl duc în Rai, 
potrivit cu faptele lui bune sau rele. 

Aceasta se întâmplă la 40 de zile după moarte. 
De aceea Biserica, mama noastră cea duhovni- 
cească, are mare grijă să facă pomeniri după fiecare 
mort la 3 zile, la 9 zile şi la 40 de zile, pentru că 
atunci se hotărăște unde va sta sufletul nostru, la 
bine sau la greu. 

De la 40 de zile mai rămâne o singură portiță 
deschisă pentru suflet. Dacă sufletul a fost în 
credinţa ortodoxă şi a fost fiu adevărat al Bisericii lui 
Hristos, şi dacă n-a căzut în vreo sectă sau în alte 
rătăciri, sau păcate grele şi dacă a fost spovedit şi 

împărtăşit, Biserica îl poate scoate din chinurile 
iadului prin sfintele slujbe şi prin milostenie. 

Biserica este mama noastră spirituală, care ne-a 
născut pe noi la dumnezeiescul Botez prin apă şi prin 
duh. Biserica este stâlpul şi întărirea adevărului, 
Biserica este trupul lui Hristos, Biserica este mireasa 
Mielului, cum spune la Apocalipsă. 

De aceea are mare îndrăzneală către Capul ei din 
ceruri care este Hristos. Aţi auzit ce spune Hristos în 
Evanghelie: Eu sunt buciumul, vița — adică trunchiul 
copacului — şi voi sunteţi ramurile; toată viţa care 
rămâne întru Mine, aduce roadă multă, iar care nu 
rămâne întru Mine, în foc se aruncă. 

Deci, băgaţi de seamă! Cine nu rămâne în 
Biserică, nu rămâne în trupul lui Hristos. Cine s-a 
rupt de Biserică, toţi sectanţii care au ieşit şi au 
împânzit lumea — căci sunt peste 800 de secte numai 
în Europa —, aceştia sunt neghină în grâu, aceştia 
sunt seminţele satanei! Doamne, zice Evanghelia, 
n-ai semănat sămânță bună în farina Ta? Dar de 
unde are neghină? Un om vrăjmaş, adică diavolul, a 
făcut aceasta. 

Sectanţii sunt buruieni crescute la umbra 
Bisericii, oameni stricaţi la minte şi la credinţă, prin 
care satana vrea să rătăcească şi pe alţii. Să nu-i 
ascultați! Cine s-a rupt de Biserică, s-a rupt de 
Trupul lui Hristos. 

Ia să vă dau o imagine: Dacă copacul acesta ar fi 
încărcat cu flori până în vârf sau cu roade, un copac 
roditor, şi dacă o mlădiţă s-a rupt de acolo cumva şi 
a căzut cu greutatea roadelor sale jos, mai rodește 
aceea? Ce se întâmplă? Se usucă şi o punem pe foc. 

Aşa-i sufletul care s-a rupt de Biserică. S-a rupt 
de trupul lui Hristos. Că Biserica este, cum spune 
marele Apostol Pavel, trupul lui Hristos. 

Şi acea mlădiță, acel suflet care s-a rupt de 
Biserică, în veacul veacului nu mai rodeşte şi nici 
mântuire nu are. Pentru că Duhul Sfânt şi seva 
Duhului Sfânt vine numai prin punerea mâinilor, de 
la Apostoli la episcopi, de la episcopi la preoţi şi de 
la preoţi se lucrează în rândul credincioșilor prin 
Tainele care le-a hotărât Dumnezeu să le lucreze 
preotul, ca iconom al Tainelor lui Dumnezeu. Pe altă 
cale nu vine Duhul Sfânt în Biserică. 

Feriţi-vă! Fugiţi cât puteţi, ca de diavoli, de acei 
care vă învaţă să nu vă închinaţi Sfintei Cruci, sau 
Maicii Domnului, sau să nu mergeţi la Biserică, sau 
să nu ascultați de preot. Aceia vin cu satana în inimă 
şi-n minte să vă rupă de Biserică, de adevărul nostru 
dogmatic, de credința noastră ortodoxă, care este 
neschimbată de 2000 ani, de la Hristos. 

Acum sectele au ieşit ca ciupercile după ploaie, 
Şi toate sectele au venit mai mult din Occident. Cele 
mai multe au venit de la oameni bolnavi la minte. Eu 
am o sectologie care s-a tipărit la Bucureşti şi am 
arătat acolo şi istoricul lor, de unde au venit, cu ce 
scop au venit. Vin cu scopul să ne strice şi credința 
şi neamul, să ne piardă sufletele! 

Nu ieşiţi din corabia mântuirii. Nu plecaţi din 
Biserica lui Hristos. Biserica este mama noastră 
duhovnicească. Ea ne-a născut prin apă şi prin duh, 
la Botez. Deci să cinstiţi Biserica şi pe preoți şi pe 
arhierei şi pe Sfântul Sinod. 

Țineţi-vă de Biserica noastră cea de totdeauna. 
Să fiți creştini buni și cetăţeni buni şi să împliniţi 
porunca Sfântului Apostol Pavel: Daţi celui cu 
cinstea, cinste; celui cu dajdia, dajdie; celui cu frica, 
frică, şi nimănui cu nimic să nu rămâneţi datori. 

Se spune la Epistola către Romani: Tot sufletul 
să se supună stăpânirii celor mai înalte, că nu este 
stăpânire decât de la Dumnezeu. Şi iar spune: Cel ce 
nu se supune stăpânirilor, legii lui Dumnezeu se 
împotriveşte. 

A ieşit o sectă blestemată, foarte periculoasă 
pentru țară şi Biserică, care se cheamă „Martorii lui 
Iehova”. Aceştia sunt cei mai înverşunaţi împotriva 
conducerii de stat şi a Bisericii. Să fugiţi ca de 
diavoli, ca de satana de aceştia! Aceştia nu numai că 
nu sunt creştini, dar sunt mai răi decât toți păgânii. 
Că nu recunosc nici Biserica, nici statul şi nu cred în 
Hristos. 

Păziţi-vă de orice sectă, rămânețţi fii ai Bisericii 
lui Hristos, cum au fost părinţii şi bunicii voştri şi 
strămoşii din veac. 

Rămâneţi în Biserică, ţineţi-vă de mama noastră, 
care este Biserica. Că, Doamne fereşte, chiar dacă 
omul merge la iad pentru păcatele lui, Biserica îl 
poate scoate prin dumnezeiasca Liturghie, prin 
pomeniri, prin milostenii și prin jertfe. 

Fără Biserică nu este mântuire! Cine a ieşit din 
Biserică, nu mai are pe Hristos, că Biserica este 
Trupul lui Hristos. Cine a ieşit din Biserică, nu mai 
este fiu după dar al lui Dumnezeu din Botez, ci este 
fiu al satanei, căci s-a rupt de la mama lui 

duhovnicească şi a luat-o după capul lui şi s-a 
pierdut. 

Dumnezeu să vă ajute. Cu aceasta închei şi vă 
rog din toată inima să aveţi frica lui Dumnezeu, să 
nu uitaţi rugăciunea, şi să vă rugaţi şi pentru noi, 
păcătoşii. Amin. 


DESPRE RAI 


Acum am să vă spun ceva despre Rai într-o 
istorioară care urmează de aici înainte. V-am spus că 
marele Apostol Petru pe Tabor ar fi voit veşnic să 
rămână acolo împreună cu Hristos, învățătorul său, 
cu Ilie şi cu Moise, pentru că a gustat câteva clipe 
din slava Raiului şi din slava dumnezeirii lui lisus 
Hristos. Şi iată ce am a vă spune. 

A fost în Constantinopol un împărat roman pe la 
anul 814 şi a avut un frate al său după trup. Acesta 
nu s-a mai însurat. A fost un om foarte evlavios, 
foarte credincios şi, văzând cum trece viaţa aceasta 
ca fumul şi ca visul, ca floarea şi ca umbra, s-a 
gândit să se ducă la o mănăstire să se facă călugăr. 

Şi s-a dus la o mănăstire din munţii Constan- 
tinopolului, la apa Șangarului. Și-a împărțit toată 
averea lui şi a dat-o la săraci şi s-a îmbrăcat în rasa 
călugărească, primind numele de Cosma. lar 
călugării, ştiindu-l că învățase carte cu împăratul şi 
văzând ascultarea şi smerenia lui, l-au pus stareţ; şi a 
stăreţit timp de 10-12 ani. 

Apoi a căzut într-o boală foarte grea şi a zăcut 
mai mulţi ani, iar în una din zile şi-a dat duhul. Și 

s-au adunat călugării, care erau aproape trei sute, şi 
au început a plânge după păstorul lor cel iubit care 
murise, cu numele Cosma, căci așa îl chema. Și 
stăteau uimiţi şi plângeau pentru că un stareț ca acela 
nu avusese mănăstirea de la începutul ei. 

Dar a murit fericitul Cosma, iar a doua zi, cu 
voia lui Dumnezeu, a înviat. 

lar când a înviat privea cu ochii, cum stătea 
culcat cu fața în sus pe laiță, în podul casei. Şi cum 
stătea cu ochii aţintiți în podul casei, şoptea cu 
buzele sale încet nişte cuvinte neîncheiate şi 
neînţelese de nimeni. Și a stat așa timp de aproape o 
zi întreagă. După aceasta a deschis ochii şi, când a 
văzut pe călugări în jurul lui, a început a căuta în 
sân. 
Și căutând în sân, îi întreba pe călugări: „Unde 
sunt cele două bucăţi de pâine uscată pe care mi le-a 
dat Părintele Avraam?” Și mai trecea oleacă şi iar 
căuta în sân şi întreba: „Unde sunt cele două bucăţi 
de pâine uscată pe care mi le-a dat Părintele A- 
vraam?” Atunci călugării au văzut că el a avut mare 
descoperire şi au început a plânge, zicând: 

— Părinte sfinte, dar cum de vorbeşti sfinția ta 
acum? Ştii c-ai murit? 

— Ştiu. 

— Ştii că de ieri, de pe vremea aceasta ai fost 
mort? Spune-ne nouă, dacă poți, te rugăm cu lacrimi, 
unde ai fost 24 de ore cât ai fost mort? Și ce pâine 
ceri de la noi? Ce bucăţi de pâine cauţi în sân? Două 
bucăţi de pâine uscată. 

Atunci şi-a dat el seama că a fost răpit în cealaltă 
lume şi a zis ucenicilor săi: 

— Dragii mei, adunaţi-vă aici că am să vă spun 
câte am văzut şi câte am auzit pe unde am fost şi 
câte mi-a ajutat Dumnezeu să țin minte. 

Apoi a început să le spună aşa: 

Știu că ieri pe vremea aceasta am murit. Și când 
am murit, au venit în jurul meu o mulțime de diavoli, 
care de care mai urâţi. Unii boncăluiau ca taurii, alții 
nechezau ca şi caii, alţii urlau ca lupii, alții băteau ca 
nişte câini, alții croncăneau ca şi corbii, alţii şuierau 
ca şerpii şi toţi se repezeau la mine să mă ia. Şi 
spuneau: „N-ai făcut pocăință destulă! Ai fost frate 
de împărat, ai trăit în palate şi încă nu ţi-ai ispășit 
păcatele prin pocăință la mănăstire. Eşti al nostru!” 

Și zicea starețul Cosma: „Eu, cât am trăit, aveam 
în chilia mea icoana celor doi apostoli, Andrei şi 
Ioan Evanghelistul. Și m-au luat dracii, unii mă 
împingeau din urmă, alții mă trăgeau înainte, alții mă 
împungeau, alții mă muşcau și mă duceau. 

lar eu strigam la Maica Domnului şi la cei doi 
Sfinţi Apostoli, Andrei şi loan Evanghelistul, să 
vină, să nu mă lase. Şi m-au dus diavolii şi deodată 
am ajuns la o prăpastie, o râpă, care nu era mai largă 
decât atât cât ar arunca un om voinic o piatră, ca o 
azvârlitură de piatră, dar adâncimea ei era până la 
iad. 

Și se auzeau în acea râpă, în acea prăpastie, mari 
țipete, mari vaiete, mari tânguiri. Și peste toți care 
erau acolo înăuntru mergea un râu de foc şi ei 
strigau: «Vai de noi şi de noi şi de cei ce ne-au 
născut pe noi!» Și dracii voiau să mă dea în prăpastia 
aceea. 

Deodată s-a făcut o punte mică peste prăpastie, 
numai de două degete, dar fără bară. Și ziceau dracii: 
«Din două una ai să faci: ori te dăm aici în prăpastia 
aceasta, ori treci puntea»”. ` 

Şi spunea Sfântul Cosma: „Imi era foarte greu şi 
una şi alta. De cad în prăpastie, mi s-a spus că aceea 
este gura iadului şi mă înghite şi nu mai ies. Ca să 
mă sui pe punte era de asemenea imposibil că toți 
cădeau. Atunci când ei mă târau să mă arunce în 
flăcări, am strigat: «Maica Domnului, nu mă lăsa!» 
Şi deodată a apărut o femeie îmbrăcată în alb, ca 
fulgerul, şi doi apostoli. Erau Andrei şi loan 
Evanghelistul. Şi a zis Maica Domnului către 
Apostoli: «Ioane şi Andrei, luați sufletul acesta din 
mâinile dracilor şi-l duceți până la Raiul desfătării». 
Şi atunci dracii au fugit toți şi m-au luat cei doi 
apostoli, iar Maica Domnului s-a făcut nevăzută. 

Şi a zis apostolul: «Nu te teme, frate Cosma, de 
acum mergi cu noi. Sari pe punte!» Și au sărit ei pe 
puntea aceea numai de două degete. Și un apostol 
mă ducea de mână înainte şi unul mergea în urmă şi 
mă ţinea. 

Şi-am trecut acea mare prăpastie pe puntea cea 
îngustă, dar la capătul punţii era un arap care se 
părea că ajunge până la nori şi avea limba lui de zeci 
de metri afară de foc şi ochi de flăcări şi acest arap 
stătea cu o mână deasupra prăpastiei şi mâna aceea 
care stătea deasupra prăpastiei era umflată ca un 
stâlp, iar cealaltă era zbârcită şi lungă. 

Acela, când ne-a văzut pe noi, cu greu s-a dat în 
lături şi scrâşnea cu dinţii la mine: «Mi-ai scăpat de 
data aceasta, dar ai să mai vii o dată pe aici». Şi eu, 

după ce am trecut de arapul acela, am întrebat pe 
Sfinţii Apostoli Andrei şi loan: 

— Sfinţilor ai lui Dumnezeu Apostoli, cine este 
arapul acela care stă la capătul punţii aceleia pe unde 
am trecut? 

— Acela este satana. Ai auzit ce spune Apostolul 
Petru? Domnul puterii văzduhului. 

— Dar de ce are mâna aceea umflată, care o 
întinde deasupra prăpastiei aceleia? 

— De-atâtea suflete câte ia de pe punte şi le 
aruncă mereu în gura iadului. Că veşnic, veşnic vin 
de pe faţa pământului şi i s-a umflat mâna câte ia de 
pe punte şi aruncă în iad! 

— Dar eu, am întrebat, am să scap de el? 

— Tu ai să scapi, fiindcă ai avut pe Maica 
Domnului ocrotitoare şi pe noi. Deci nu te teme de 
el, căci mergem până la Raiul desfătării. 

Și am mers, după ce am trecut de arapul acela, şi 
am dat de nişte câmpii verzi cu milioane de milioane 
de flori de multe feluri de culori şi era o mireasmă de 
flori cum nu este pe fața pământului şi cum nu poate 
să îşi închipuie nimeni. Și florile acelea le bătea un 
vântişor aşa cald, iar deasupra florilor erau cete-cete 
de copii cu aripi strălucitoare, care mergeau şi 
zburau deasupra florilor şi cântau așa: «Sfânt, sfânt, 
sfânt, Domnul Savaot, plin este cerul şi pământul de 
slava Ta». 

Mergând noi printre milioanele acelea de grupuri 
de copii, care zburau pe deasupra florilor, în mijlocul 
acelei câmpii am văzut un bătrân cu barbă albă, 
frumoasă, veşmintele lui străluceau ca soarele şi am 
mers acolo. Şi când am mers noi cu apostolii, cu 

Andrei şi cu loan, bătrânul acela a binecuvântat pe 
apostoli şi i-a sărutat pe frunte, iar ei i-au sărutat 
mâna. Atunci am întrebat eu pe apostoli: 

— Domnii mei, cine este bătrânul acesta aşa de 
frumos şi de ce sunt atâtea milioane de copii care 
zboară pe aici? 

— Ai auzit de «Sânul lui Avraam»? 

— Am auzit în Evanghelie. 

— Ei, acesta este Avraam Patriarhul, iar mili- 
oanele de copii care cântă aici şi zboară pe deasupra 
florilor sunt sufletele drepţilor care au intrat în 
«Sânul lui Avraam» şi care au fost drepţi şi milostivi 
ca el. 

După aceea ne-am luat rămas bun de la acela 
care zicea că este Avraam şi am plecat zburând; 
mergeam prin văzduh cu iuțeală mare şi am ajuns în 
altă parte şi acolo odată s-au făcut nişte ziduri de aur 
şi de pietre scumpe şi nişte porţi în forma fulgerului, 
iar nişte tineri foarte frumoşi, încinşi cu curcubeie de 
aur, stăteau la porţi şi aveau săbii de foc; la poartă şi 
pe poartă era, ca şi cum ar răsări soarele, lumină ca 
fulgerul. Şi au întrebat cei de la poartă pe Apostolul 
Andrei şi pe loan: 

— Unde duceţi sufletul acesta? 

Şi a zis Apostolul Andrei: 

— Avem poruncă de la Maica Domnului şi de la 
Domnul nostru lisus Hristos să-l ducem până la 
Raiul desfătării. 

Atunci s-au deschis porţile singure şi am intrat 
după acele ziduri. Acolo am văzut nenumărate 
biserici şi palate ale cerului. Nimeni nu putea să 
numere atâtea biserici, şi atâtea minuni se vedeau, 

încât limbă de om nu poate povesti. Erau pomi care 
numai pe-o singură ramură rodeau 60-70 feluri de 
roade. 

Florile şi frunzele pomilor cântau slavoslovia lui 
Dumnezeu. Și fiecare pom avea un cort; dar nici 
pomii nu semănau unii cu alții şi nici corturile. Și în 
cort era o masă şi un scaun de aur şi bucate şi băuturi 
scumpe pe masă. Dar bucatele nu semănau, iar la 
fiecare cort, la fiecare masă stătea o persoană foarte 
frumoasă, ca de treizeci de ani. 

Toţi erau de această vârstă, căci la judecată toți 
vor învia cu vârsta de treizeci de ani, după cum arată 
Sfinţii Părinţi. Și acolo cântau păsări, milioane şi 
milioane, dar nici păsările dintr-un pom nu semănau 
cu cele din alți pomi. Culoarea aripilor păsărilor 
numai Dumnezeu o ştia şi păsările acelea unele erau 
albastre, altele roşii, altele vişinii, altele gri, altele 
albe, altele trandafirii, şi cântau cu negrăită 
frumuseţe psalmi şi rugăciuni. 

La unul pomul era de mărgăritar, la altul de onix, 
la altul era de rubin, la altul era de safir, la altul era 
dc ametist, şi aşa mai departe. Și mesele, la unul era 
de marmură, la altul de aur, la altui de argint şi nici 
scaunele nu semănau. Şi era atâta frumuseţe şi atâta 
cântare acolo, iar mulțimea pomilor şi a corturilor şi 
felurimea aceea atât de frumoasă nu mai avea 
margini. 

Şi mergând noi pe acolo, eram uimiţi de atâta 
frumuseţe şi cântare. Atunci am întrebat pe 
Apostolul Andrei: 

— Domnii mei, aici este Raiul desfătării? 

— Nu, frate, de abia am ajuns la pământul celor 
blânzi. 

Vezi ce spune în fericirea a treia din Evanghelie: 
Fericiţi cei blânzi, că aceia vor moşteni pământul. 
Să nu credeţi că este vorba de pământul acesta 
stricăcios. Auzi ce pământ îi aşteaptă pe cei blânzi! 
Şi de abia am ajuns la pământ şi am întrebat: 

— Dar de ce corturile sunt altfel şi bucatele şi 
băuturile altfel şi pomii altfel şi scaunele altfel şi 
păsările cântă altfel dintr-un copac în altul? 

Atunci mi-a spus Apostolul Andrei: 

— N-ai auzit ce spune Mântuitorul în Evanghelie? 
În casa Tatălui Meu sunt multe lăcaşuri şi Eu Mă 
duc să vă pregătesc vouă loc. Deci aici, frate Cosma, 
să ştii că şi cortul şi masa şi pomul şi poamele şi 
păsările toate sunt după mărimea faptelor bune ale 
fiecărui om. Cum şi-a împodobit cineva pomul pe 
fața pământului cu post, cu rugăciune, cu milostenie, 
cu viață curată, cu facere de bine, așa îl găseşte 
dincolo şi se va veseli în vecii vecilor, că aici nu mai 
este bătrâneţe, nu mai este boală, nu mai este moarte, 
nu mai este durere. De aceea este depărtare şi 
deosebire de la un pom la altul, pentru că este după 
măsura faptelor bune ale fiecărui suflet care a ajuns 
aici”. 

Și a mers sufletul dreptului aceluia zburând ca 
gândul, că aşa merge sufletul, ca razele soarelui de 
repede. Şi a mers cam cât ar merge un om cinci sute 
de ani pe jos. 

„Noi am mers deci în câteva minute, pentru că 
mergeam ca gândul. Şi am dat de alte zidiri de 
milioane de ori mai frumoase ca cele dintâi şi de 

alte porţi în forma fulgerului şi la ele nu mai erau 
tineri, ci erau serafimi cu şase aripi care păzeau. Şi 
am întrebat: 

— Domnii mei, ce ziduri, ce cetate este aici? 

Și au zis: 

— Acum, frate, ne apropiem de Palatul Noului 
Sion al lui Hristos, care-l va da celor doisprezece 
Apostoli după Judecata de Apoi. 

Şi îndată porţile cele în chipul fulgerului s-au 
deschis şi serafimii aceia au întrebat: 

— Unde duceţi sufletul acesta? 

Şi a zis Apostolul Ioan Evanghelistul: 

— Poruncă avem de la Mântuitorul şi de la Maica 
Domnului să-l ducem până la Raiul desfătării. 

Atunci ne-au dat drumul şi am intrat. 

Când am intrat dincolo de aceste ziduri, am 
văzut munţi de aur şi am văzut un palat care avea 
douăsprezece temelii, cum spune la Apocalipsă, cu 
douăsprezece pietre scumpe şi douăsprezece uşi în 
douăsprezece părţi şi acoperit cu aur curat şi lumina 
ca ziua şi era o lumină acolo care strălucea de mili- 
oane de ori ca soarele, iar soarele nu se vedea acolo. 

Şi palatul acesta avea douăsprezece uşi şi n-am 
văzut acolo nici pasăre, nici om, nici fiară, nici 
îngeri, nici oameni. Și am întrebat pe Apostolii care 
mă conduceau: 

— Domnii mei, ce este palatul acesta şi câtă 
mărime are? 

Și a zis Apostolul Andrei: 

— Acest palat este atât de mare, că dacă ar merge 
un om o mie de ani pe jos, tot nu-l înconjură. Acesta 
este palatul celor doisprezece Apostoli, care se cheamă 

Noul Sion, şi care-l vor lua Apostolii după Judecata 
de Apoi pentru osteneala lor, că au predicat 
Evanghelia în lume şi au murit martiri şi li s-au tăiat 
capetele pentru dragostea şi credinţa în Iisus Hristos. 

Şi am trecut şi de acel palat şi zburam peste 
munții cei de aur şi era o mare de cristal, cu apa ca 
cristalul de limpede şi avea o mireasmă de trandafiri 
care nu se poate spune pe fața pământului. Și am 
trecut pe deasupra acelei mări şi am ajuns la un râu 
care curgea ca cristalul şi erau ierburi şi flori multe 
şi nişte copaci înalţi şi foarte frumoşi, cum nu am 
mai văzut pe fața pământului şi erau flori până sus şi 
nişte păsări mari cântau acolo şi ziceau aşa: 

Fericiți cărora li s-au iertat fărădelegile şi 
cărora li s-au acoperit păcatele. Şi am întrebat pe 
Apostolul Andrei: 

— Domnul meu, ce zic păsările acestea, căci 
cântă din psalmi? 

— Ai auzit ce zic? Fericiţi cei cărora li s-au iertat 
fărădelegile şi cărora li s-au acoperit păcatele. 
Păsările acestea, fiule, nu mai mor în veacul 
veacului. Ele sunt pline de Duhul Sfânt şi proorocesc 
şi arată că aici în frumuseţea aceasta nu are să poată 
intra nimeni decât acela căruia i se vor ierta păcatele 
şi i se vor acoperi fărădelegile. 

Atunci am întrebat: 

— Dar care păcate se iartă la om şi care se 
acoperă? 

Și a zis: 

— Păcatele pe care le-a cunoscut omul că sunt 
păcate şi le-a mărturisit la duhovnic şi i-a părut rău și 
a făcut canon pentru ele, se iartă. Iar acelea pe care 

omul nu le-a ştiut că sunt păcate sau le-a uitat, nu din 
rea voinţă, ci din neputinţă, acelea se acopăr din mila 
lui Dumnezeu, că altfel nici un suflet nu ar fi ajuns 
aici. Pentru că, auzi ce spune Evanghelia: Nimic 
necurat nu va intra întru împărăția cerurilor. 

Mergând noi aşa, s-a făcut un tunel, un munte de 
aur şi un tunel mare, dar tunelul acela lumina ca 
soarele şi acolo era o masă mare, căreia nu i se vedea 
marginea. Şi stăteau oamenii la mese şi îngerii 
slujeau la mese şi puneau băuturi cereşti şi 
mâncăruri cereşti şi era mare veselie. Şi erau mii şi 
mii care se veseleau şi cântau şi stăteau la mese. 

Şi spune Sfântul Cosma: 

— Când m-am uitat la masă, am început a 
cunoaşte oameni de la noi din oraş, din 
Constantinopol, şi din sat şi călugări de-ai noştri şi 
neamuri care au mers la bine şi foarte mă bucuram 
că am dat acolo peste oameni cunoscuţi. Dar ce 
folos, că am stat acolo câteva minute şi numai am 
auzit un glas: „Luaţi pe starețul acesta de aici şi-l 
duceţi înapoi, iar în locul lui aduceţi pe monahul 
Atanasie de la Mănăstirea Trăian!” Că era 
mănăstirea de la Alfa apropiată de Mănăstirea Trăian 
cum este mănăstirea noastră, Sihăstria, aproape de 
Mănăstirea Secu. Și îndată a venit îngerul Domnului, 
zicând: 

— Frate Cosma, iată n-am ajuns la Raiul 
desfătării. 

— Dar unde suntem? 

— Dacă treceam tunelul acesta ajungeam în Raiul 
desfătării, dar este porunca lui Hristos să te ducem 
înapoi în trup, căci plâng călugării după tine, că au 

rămas fără păstor. Și avem poruncă să te ducem. 
Deci nu mai ajungem la Raiul desfătării. 

Deci mi-am luat rămas bun de la aceia şi toți îmi 
spuneau: „Nu te teme, frate Cosma, că tot aici ai să 
vii, când va fi sfârşitul tău!” Şi m-au luat pe altă cale 
şi am trecut şapte iezere de munci şi m-au dus de am 
văzut muncile iadului şi am ajuns iarăşi în câmpia 
aceea unde era Avraam şi ne-am dus la el şi a 
întrebat Patriarhul Avraam: 

— Dar l-aţi dus până la Raiul desfătării? 

Iar ei au zis: 

— Nu, ci până aproape de Raiul desfătării, căci a 
venit poruncă de la Dumnezeu să-l ducem în trup şi 
să învie, căci plâng după el fiii săi duhovniceşti! 

Atunci Avraam a zis: 

— Dacă se duce înapoi pe fața pământului şi 
învie, am să-i dau şi eu ceva. 

Şi mi-a dat un pahar de aur cu vin şi trei bucăţi 
de pâine albă, curată. Și-am băut din vinul acela 
puţin, şi atât era de bun şi dulce că a trecut în toate 
simțirile mele, şi ştiu că am mâncat şi o bucată de 
pâine şi-am zburat din grădinile acelea. 

Şi am ajuns iarăşi la arapul acela care se lăuda că 
am să mai trec şi am trecut iarăşi prăpastia aceea 
mare pe care o trecusem şi deodată m-am văzut în 
mănăstire şi acum, cum mă vedeți. 

Ştiam că patriarhul Avraam mi-a dat trei bucăţi 
de pâine şi numai una am mâncat-o şi am băut vin 
acolo în „Sânul lui Avraam”. Insă două bucăţi de 
pâine au rămas şi ştiu că le-am pus în sân. Aceasta 
caut eu acum. Vă rog, dați-mi cele două bucăţi de 
pâine pe care mi le-a dat Părintele Avraam, căci 

ştiam că le-am pus în sân. Și dacă vreţi, duceţi-vă 
repede până la Mănăstirea Trăian şi vedeți dacă 
monahul Atanasie nu cumva a murit! 

Când s-au dus frații, atunci îl scoteau pe năsălie 
din chilie. Şi a spus Cuviosul Cosma: 

— Ştiţi unde se duce Atanasie? Se duce în 
preajma Raiului desfătării, la acea masă îngerească, 
căci am auzit că mi s-a spus mie: «Luaţi-l pe acesta 
de aici, duceţi-l în trup, că plâng călugării după el şi 
aduceţi în locul lui pe monahul Atanasie de la 
Mănăstirea Trăian». Deci să ştiţi că monahul 
Atanasie s-a dus în locul meu şi se va bucura în vecii 
vecilor”. 

Aşa a fost Sfântul Cosma în Rai şi a văzut acolo 
şi pământul celor blânzi şi lăcaşul drepţilor. Aduce- 
ți-vă aminte de predica aceasta, de pământul celor 
blânzi, că fiecare îşi împodobeşte acolo pomul şi 
masa şi bucatele şi poamele şi păsările, toate, după 
cum se va osteni în viaţa aceasta ca să facă voia lui 
Dumnezeu. 

Apostolul Pavel zice: Petrecerea noastră este în 
ceruri. Ferice de creştinul acela care trăieşte pe 
pământ, iar cu mintea lui trăieşte în cer; cu mintea 
lui se înalță la Dumnezeu şi după puterea lui se 
osteneşte să facă fapte bune, ca să se ducă în Raiul 
desfătării. 

Acolo nu mai este moarte, nu mai este bătrâneţe, 
nu mai este durere, nu mai este boală, nu mai este 
frică. Ci veşnic va avea, cum zicea Apostolul Pavel, 
dreptate şi bucurie şi pace întru Duhul Sfânt. 

Dumnezeu şi Preacurata Lui Maică să ne ajute la 
toți să ajungem şi noi păcătoşii măcar cât de cât să 

moştenim „un colțişor de Rai”, cum spune bătrânul 
Părinte Paisie câteodată la molitfă, numai să nu fim 
afară de Raiul lui Dumnezeu, ca nu cumva, Doamne 
fereşte, să ne chinuim în veci. 


ALTĂ ISTORIOARĂ 
DESPRE RAI 


O mie de ani înaintea ochilor Tăi, Doamne, sunt 
ca ziua de ieri care a trecut (Psalmul 89, 4). 

Era un călugăr de mult în mănăstire şi se întreba: 
„Cum poate să treacă o mie de ani ca o zi?” Atât este 
de frumos în Rai şi atât de mare fericire, că o mie de 
ani pare o zi. 

Călugărul era paraclisier la biserică şi avea viață 
înaltă. El s-a rugat Maicii Domnului câţiva ani de 
zile şi zicea: „Maica Domnului, roagă-te la 
Mântuitorul Hristos să-mi arate cum trec o mie de 
ani ca o zi? Căci ştiu că aceste cuvinte ale Duhului 
Sfânt sunt adevărate”. S-a rugat trei ani şi i-a arătat 
Dumnezeu. 

Fiind paraclisier, după slujba de la miezul nopții 
a rămas singur în biserică citind acatistul Maicii 
Domnului. Cheile le avea în mână şi fesul îl pusese 
pe o strană. Deodată a intrat în biserică un vultur şi 
s-a aşezat pe iconostas. Dar atât era de frumos 
vulturul, cum nu mai văzuse în viaţa aceasta nimeni. 
Era cu mii de culori, avea coc, ochii negri şi se uita 
prin biserică. Fiecare pană era ca o piatră scumpă. 

Călugărul, când a văzut vulturul că s-a aşezat pe 
iconostas, a uitat să se mai roage şi s-a gândit: „Măi, 

eu mă reped ca să-l prind! Că dacă l-oi prinde pe 
acesta, nu-mi mai trebuie altă avere pe fața 
pământului. Măcar o pană să iau de la el!” 

S-a repezit spre vultur, dar vulturul a zburat în 
mijlocul bisericii. Se făcea că nu poate zbura. 
Călugărul, după el. Când să-l prindă, vulturul a 
zburat în pridvor. „Vai de mine! Doamne, ajută-mă 
să-l prind!” 

Dar când să pună mâna pe el, vulturul iar a 
zburat, dar mai mult pe jos; ieşind din biserică s-a 
aşezat pe gard. Când s-a repezit călugărul spre gard, 
vulturul a zburat în pădure. 

Călugărul a sărit peste gard, zicând: „Doamne, 
ajută-mă să-l prind!” Când să pună mâna pe el, 
vulturul a zburat într-o poiană mare. „Doamne, nu 
mă lăsa. Măcar o pană să iau de la el!” 

Când s-a repezit în mijlocul poienii la vultur, 
acesta a zburat într-un brad. Atunci a început a 
plânge călugărul: „Doamne, n-am fost vrednic măcar 
o pană din el să iau”. Şi se uita la vultur. „Doamne, 
Doamne, ce frumoasă pasăre! N-am mai văzut aşa 
pasăre frumoasă!” 

Dar deodată vulturul a început să cânte o cântare 
cum nu a mai auzit el pe fața pământului. Era îngerul 
în chip de vultur, dar el nu ştia; şi a stat şi s-a uitat la 
vultur, care i-a cântat 355 de ani. 

Părându-i-se că a trecut doar un ceas, călugărul, 
în timpul acesta, nici nu a îmbătrânit, nici nu a 
obosit, nici nu a flămânzit, nici nu a însetat şi nimeni 
nu a dat peste el. 

Apoi zburând vulturul, monahul fiind cu cheile 
bisericii în mână, şi-a adus aminte: „Vai de mine, nu 

mi-am luat nici fesul şi biserica a rămas descuiată; 
mă duc să încui biserica”. 

A venit la mănăstire, având cheile bisericii în 
mână; dar mănăstirea nu o mai cunoştea. Biserica era 
acoperită altfel, chiliile erau altele. Se gândi întru 
sine: „Doamne, ori eu mi-am ieşit din minţi, ori 
mănăstirea asta nu-i a noastră”. Știind că stătuse doar 
un ceas şi ceva, s-a dus la portar cu cheile în mână. 

Portarul vede un bătrân cu barbă albă, foarte 
strălucit la faţă şi-i zice: 

— Binecuvintează, părinte! Cu ce drum pe la noi? 

— Fiule, mă duc să încui biserica. 

— Dar de unde eşti? 

— De aici, de la mănăstire. 

— Dar unde ai fost dus? 

— Până aici, mai aproape. 

— Părinte, nu eşti de la noi. 

— Nu mă cunoşti, fiule, dar eu sunt călugărul 
cutare, sunt paraclisierul şi mă duc să încui biserica! 

— Stai, părinte, să mă duc să-i spun starețului. 

Dar stareţul a visat în noaptea aceea o descope- 
rire şi a auzit un glas de trei ori: „Deschideţi porțile 
mănăstirii ca să intre porumbelul Domnului!” 

— Părinte, a venit un călugăr bătrân, luminat la 
față, zicând că vrea să încuie biserica, că el este 
paraclisier. 

— Deschide-i, fiule, că o taină mare este aceasta! 
Vino cu el la mine. 

Când a venit la stareţ, acesta l-a întrebat: 

— Părinte, mă cunoşti pe mine? 

— Nu. 

— Dar mănăstirea o cunoşti? 

— Nu o mai cunosc. Biserica o cunosc, dar parcă 
nu mai este aşa cum era. Avea alt acoperiş. 

— Dar unde ai fost plecat, părinte? 

— Am fost până aici, în pădure. 

Starețul a pus să se tragă clopotele mănăstirii şi a 
adunat în biserică tot soborul, care avea 300 de 
călugări. Apoi l-a adus pe acest călugăr în mijlocul 
bisericii şi l-a pus în fața catapetesmei să-l vadă toți 
călugării şi l-a întrebat: 

— Părinte, dintre toţi aceşti călugări, cunoşti pe 
vreunul? 

— Viu este Hristos, nu cunosc pe nici unul! A 
răspuns el. 

— Dar voi îl cunoaşteţi pe acest călugăr? A 
întrebat starețul pe monahi. 

— Nu-l cunoaştem, au răspuns ei. 

— Pârinte, dacă spui că ai plecat de un ceas de 
aici, cine era stareţ când ai plecat? a întrebat atunci 
stareţul. 

— Avva Ilarion. 

— Cine era eclesiarhul mare? 

— Avva Ambrozie. 

— Cine era econom? 

— Avva Chiriac. 

— Cine era veşmântar? 

— Avva Gherontie. 

Atunci a spus starețul: 

— Mare taină s-a descoperit între noi. Să vină 
arhivarul mănăstirii. Şi i-a spus: Du-te şi adu 
arhivele mănăstirii aici pe câteva sute de ani în urmă 
şi caută când a fost rândul acesta de călugări. 

A căutat cu 50 de ani, cu 100 de ani; a căutat cu 
200 de ani, cu 300 de ani şi nu se găseau. Şi a căutat 
cu 355 de ani şi a găsit nişte registre mâncate de 
carii, vechi, rătăcite prin podul mănăstirii. Când a 
început a citi cutare, cutare, i-a găsit. 

— Părinte, dar când ai plecat? 

— Trebuie să fie un ceas şi ceva. 

— Părinte, dar care a fost lucrul pentru care te-ai 
rugat lui Dumnezeu? 

— Eu mă rog de multă vreme şi citesc rugăciuni 
la Maica Domnului ca să-mi arate Mântuitorul ceea 
ce spune în Psaltire: O mie de ani înaintea ochilor 
Tăi, Doamne, sunt ca ziua de ieri care a trecut! 

— Părinte, iată că Preasfântul şi Preabunul 
Dumnezeu ţi-a împlinit cererea sfinţiei tale. N-ai 
vrut să crezi, sau ai crezut, dar ai vrut să te convingi. 
Iată, de când ai plecat au trecut 355 de ani! 

Bătrânul a început a plânge. Starețul îi vorbi: 

— Vezi, părinte, că ţi-a arătat Dumnezeu minunea 
pentru că te-ai rugat cu credință? Dacă 355 de ani 
ți-au părut ca un ceas, acum crezi că o mie de ani 
sunt ca o zi înaintea lui Dumnezeu? 

— Cred, părinte! 

Atunci starețul a poruncit ca un preot să se 
îmbrace repede în veșminte. A adus Sfintele Taine şi 
l-a împărtășit pe bătrân în faţa tuturor. 

Bătrânul a primit Sfintele Taine şi a zis: 

— Părinților, iertați-mă, că mare uimire mi s-a 
făcut. 

Faţa lui lumina ca soarele. Apoi a cerut iertare de 
la toţi şi a murit în biserică. 


DESPRE IAD 


Vom vorbi câteva cuvinte despre iad. De-atâtea 
ori auziți cuvântul iad în dumnezeiasca Evanghelie, 
în Sfânta Scriptură, în învățăturile Sfinţilor Părinţi, şi 
în tradiţia Bisericii Ortodoxe. Dar v-aţi pus vreodată 
întrebarea ce este iadul? 

Ce este iadul? Să ştiţi că iadul este împărăţia 
morţii; iadul este locul acela unde se chinuiesc, după 
dreptatea lui Dumnezeu, dracii şi toţi care au mâniat 
pe Dumnezeu şi au făcut voile lor în această lume. 

Jadul este împărăţia dracilor, a cărui poartă este 
deznădejdea, curte sunt legăturile; ferestre, întu- 
nericul, masă, reaua împuţiciune şi putoare;, mâncare 
este foamea; băutură este setea; ceasornic este plân- 
sul; aşternut este văpaia; orânduială este tulburarea 
cea fără rânduială a prăpastiei aceleia groaznice. 

Dar ştiţi dumneavoastră câte feluri de munci are 
iadul? Nouă feluri de munci sunt în iad şi toate sunt 
veşnice şi foarte grele. 

Prima muncă din iad este întunericul negrăit 
şi neînchipuit, cum arată marele prooroc Isaia. Dar 
nu întunericul acesta, care-l vedem noi pe pământ. 
Intuneric pipăibil. Ai văzut în Egipt, în pământul 
Ghesem, că unde erau evreii era lumină şi în tot 
Egiptul era întuneric? 

Nimeni nu ştia pe unde să meargă. Dumnezeu ce 
nu poate? Toate-s la Dânsul. Întuneric pe lumea asta, 
dar celălalt întuneric îi veşnic. 

Acolo este întuneric aşa de tare, încât îl poţi 
pipăi cu mâna. Aceasta o zice dumnezeiescul Iov: 
Mă voi cobori în pământul întunericului celui veşnic, 
care nu are lumină, dar nici tămăduire în veac. 

De întunericul acesta a amintit şi Mântuitorul 
nostru lisus Hristos în Evanghelia Sa, când zice: 
Legați-i mâinile şi picioarele şi aruncaţi-l pe el întru 
întunericul cel mai dinafară, arătând prin aceasta, 
cum zice şi dumnezeiescul părinte Efrem Sirul, că 
este un întuneric greu. 

A doua muncă, după întuneric, este plângerea 
şi scrâșnirea dinţilor. Atâtea lacrimi se varsă în iad 
într-o singură zi, că, dacă s-ar aduna pe faţa 
pământului, ar face un ocean mai mare ca Oceanul 
Pacific. Oceanul Pacific are 48.000 km lungime, de 
la Polul Nord până la Polul Sud; are 18.500 km 
lățime şi, la Insulele Mariane, are 11 km adâncime. 
Şi în iad, într-o singură zi, lacrimile care se varsă 
acolo ar face un ocean mai mare ca Pacificul. Atâta 
plângere este în iad. 

A treia muncă este putoarea cea rea. Dacă s-ar 
aduna toate putorile de pe fața pământului la un loc 
n-ar face nici un miligram faţă de putoarea care este 
acolo. Ca să vă daţi seamă ce putoare este în iad am 
să vă spun o istorioară. 

Doi fraţi de la o mamă s-au dus la mănăstire să 
se facă călugări. Și unul s-a dus în mănăstire şi a 
avut răbdare multă, smerenie multă, ascultare fără 
cârtire şi a rămas în mănăstire până la moartea lui. 
Iar altul şi-a pierdut răbdarea şi a spus că se duce în 
lume înapoi la tată şi mamă. Fratele cel care a rămas 
în mănăstire îl sfătuia: 

— Frate, nu te duce înapoi. Auzi ce spune 
Evanghelia: Nimeni, punând mâna pe plug, să nu 
mai privească înapoi. Deci nu te du, frate, în lume, 
pentru că mare primejdie este să laşi mănăstirea şi să 
te duci din nou în lume. 

lar el a zis: 

— Nu, eu mă duc! 

— Dar nu te temi de chinurile iadului? 

— Nu cred, frate, că muncile iadului sunt chiar 
aşa de grele, cum spune Sfânta Scriptură sau cum 
spun oamenii. Aşa s-a scris în cărți ca să ne sperie. 

Și s-a dus acasă şi s-a căsătorit şi şi-a făcut de 
cap. Dar n-a trăit mult, decât trei ani, şi a murit. 
Auzind călugărul că fratele său, care s-a întors în 
lume, a murit, a început să se roage cu foc lui 
Dumnezeu, zicând: „Doamne, arată-mi să văd unde 
este fratele meu: în iad sau în rai!” 

După o vreme destul de îndelungată, într-o 
noapte o umbră neagră a intrat în chilia lui. Și când 
s-a uitat el bine la lumina lumânării, l-a cunoscut. 
Umbra i-a zis, plângând şi suspinând: 

— Mă cunoşti? Eu sunt fratele tău. 

Era negru ca un cărbune. Doar după glas l-a 
cunoscut. Și atunci acesta, văzându-l într-o stare 
jalnică ca aceea, l-a întrebat: 

— Frate, de unde vii? 

— Din iad, că am lăsat mănăstirea şi m-am dus în 
lume şi mi-am făcut de cap; am murit în păcate şi 
m-am dus pentru păcatele mele în muncile iadului. 

Şi atunci acesta a început să întrebe: 

— Măi, frate, ştii ce-mi spuneai tu mie, că 
muncile iadului nu-s aşa de grele, ci s-au scris aşa 

numai să sperie lumea şi să înfricoşeze pe oameni. 
Chiar aşa este de greu în iad? 

— De mii de ori sunt mai cumplite chinurile 
iadului decât cum sunt scrise; şi de ar avea tot codrul 
limbă și toată iarba pământului de ar vorbi, n-ar 
putea spune cât de greu este în iad! 

Dar fratele se făcea că nu-l înţelege. 

— Frate, oare voi putea să le încerc şi eu puţin, ca 
să mă încredinţez de adevăr? 

— Nu poţi auzi răcnetele şi ţipetele şi vaietele din 
iad, că tot atunci mori. 

— Dar n-aş putea măcar să pipăi iadul? 

— Nu poţi, că acolo este foc care arde de miliarde 
de ori mai tare ca acesta şi tot atunci te-ai topi, fiind 
în trup material. 

— Nu pot nici să văd? 

— Nu poţi, că mori de frică, văzând priveliştea 
aceea groaznică şi urgia mâniei lui Dumnezeu! 

— Dar cum aş putea eu să încerc măcar cât de 
puţin muncile iadului? 

— Frate, ţine minte. Ai putea mirosi oleacă din 
putoarea iadului! 

Cum era îmbrăcat cu haina, a scuturat mâneca 
hainei puţin şi s-a făcut nevăzut. Şi când a scuturat 
mâneca, atâta putoare a ieşit din mâneca hainei lui, 
încât acela a căzut mort jos şi trei zile nu a putut să 
iasă din chilie. 

Greu de tot a deschis uşa şi s-a târât afară din 
chilie şi a ieşit acea putoare din chilia lui, încât s-a 
împrăștiat în toată mănăstirea. 

Călugării au părăsit mănăstirea trei luni de zile 
din cauza putorii nesuferite care ieşea din chilia de 
unde a scuturat cel din iad mâneca hainei lui. 

După trei luni, acel miros greu a dispărut. 
Călugării, când s-au întors înapoi, l-au găsit pe acela 
din chilia căruia ieşise acea putoare şi l-au întrebat: 

— Ce a fost, frate, putoarea aceasta? De unde a 
venit? 

Iar el a răspuns: 

— Ştiţi, părinţilor, eu am avut un frate bun în 
mănăstire, care s-a dus în lume şi-a murit după trei 
ani căsătorit. Eu m-am rugat Domnului să-mi arate 
unde este fratele meu. 

După multă rugăciune, într-o noapte a venit la 
mine şi l-am întrebat unde este. Aflând că este în iad, 
curios, l-am întrebat cât de greu este în iad, deoarece 
îl ştiam nepăsător, zicând că nu crede că muncile 
iadului sunt chiar aşa de grele, cum scrie în cărți. 

Atunci el m-a încredinţat că nici nu poate spune 
limba de țărână cât de greu este în iad şi ceea ce 
scrie în cărţi este foarte puţin spus. 

Ca să vezi muncile iadului, a spus el, este 
imposibil, că tot atunci mori; nici nu poți auzi ce este 
în iad că mori, nici nu poţi pipăi; şi mi-a dat să miros 
oleacă din putoarea care este în iad. 

Atunci şi-a scuturat mâneca la haină şi iată sunt 
trei luni de zile de când putoarea aceasta stăpâneşte 
mănăstirea noastră şi ați fugit; şi de-abia acum se 
poate veni înapoi. 

Şi a încredinţat tot soborul mănăstirii cât de mare 
putoare este în iad. Aceasta este deci a treia 
pedeapsă a iadului. 

A patra muncă în iad este foamea și setea. Aţi 
auzit ce spune proorocul Isaia: Vor flămânzi precum 
câinii şi vor urla şi se vor jeli, şi nimeni nu va potoli 
foamea lor. Şi Mântuitorul ne arată în Sfânta 
Evanghelie, în pilda cu bogatul şi Lazăr: Părinte 
Avraame, trimite pe Lazăr să-şi înmoaie vârful 
degetului său în apă, să vie să-mi răcorească limba, 
că rău mă chinuiesc în văpaia aceasta. 

Ai auzit ce-i acolo? Un deget înmuiat în apă cât 
de mare preţ are! Şi nouă aici nu ne place apa, vrem 
vin, rachiu, dresuri şi cutare. Vai de noi că nu 
cugetăm deloc ceea ce ne aşteaptă. Foamea şi setea 
sunt a patra muncă. 

A cincea muncă a iadului este tartarul, 
gheaţa. Tartarul este un iezer fără fund, plin de 
gheaţă şi foarte rece. Aceasta este „scrâşnirea 
dinţilor” de care vorbeşte dumnezeiasca Scriptură, 
adică gerul acela nesuferit de care nu-şi poate 
închipui nimeni. 

A şasea muncă este viermele cel neadormit. 
Acolo sunt viermi de foc care mănâncă trupurile 
oamenilor şi sufletele lor în vecii vecilor, şi niciodată 
oamenii nu mor. Acolo sunt balauri de foc şi şerpi de 
foc care înoată prin văpăile iadului, cum înoată peştii 
prin apă la noi, şi nu se vatămă. Şi îi prind pe cei 
păcătoşi şi-i sug şi-i înțeapă şi-i mănâncă în vecii 
vecilor, împreună cu viermii cei neadormiţi. Asta 
este munca a şasea. 

A şaptea muncă este gheena, adică focul cel 
nestins, care este cea mai grea dintre toate. Focul cel 
negru care arde în vecii vecilor cu întuneric. 

De acela se tem şi dracii. Că ei se rugau 
Mântuitorului, când făcea minuni pe malul Mării 
Galileii, când a scos demonii din cei doi îndrăciţi: Te 
ştim pe Tine cine eşti, Fiul Celui Preaînalt; Te 
rugăm nu ne trimite pe noi în gheenă! Acolo îi 
trimitea, că El avea putere. Şi dracii se tem de 
gheenă, de care spune Mântuitorul în Evanghelie: 
Unde focul lor nu se stinge. 

Dar nu este foc de acesta ca al nostru, care se 
face ca să dea lumină; focul acesta, chiar de ar arde 
pe cineva, dar dă lumină; acela însă este foc negru ca 
păcura şi de miliarde de ori mai fierbinte ca acesta. 
Aşa spune fericitul Ieronim. 

Cât de mare este focul unde se topeşte oţelul, 
totuşi este neînchipuit de slab faţă de focul iadului, 
ca şi cum ar fi zugrăvit pe pereţi, ca şi cum ai vedea 
un foc zugrăvit pe perete cu vopsea şi nu te frigi. 

Aşa este de slab focul acesta față de focul 
iadului. Focul nestins nu mai are acolo nevoie de 
materie, cum zice Sfântul Efrem: „Că nu sunt 
oarecare care-l aprind cu materie din lumea aceasta”. 
Acolo este foc nestins, nu este foc cu lemne aprinse, 
ci arde cu urgia mâniei Domnului negrăită, către cei 
păcătoşi. 

Acest iezer de foc, de care spune la Apocalipsă, 
nu are fund în veacul veacului şi arde pe toate 
duhurile cele rele şi le chinuieşte în vecii vecilor. 

De aceea spune dumnezeiescul Părinte loan 
Gură de Aur: Nimenea din oamenii care îşi aduc 
aminte de gheenă, .nu vor ajunge în gheenă. Că 
cine cugetă la iad scapă de iad. Cine îşi aduce aminte 
de gheenă, scapă. Că nu există om care-şi aduce 

aminte de gheenă, care este atâta de groaznică 
muncă, să ajungă în gheenă. 

Fiindcă îndată ce îşi aduce aminte de gheenă, el 
se fereşte de păcat şi începe a lucra fapta bună, se 
mărturiseşte, pune început bun, îşi face canonul şi îşi 
îndreaptă viaţa sa. Este ca acela de care se spune în 
Biblie: „Că nu mai este fapta ta ca ieri şi ca 
alaltăieri; poate să fie omul până azi un drac şi mâine 
se face înger luminat”. Numai să-şi aducă aminte de 
iad şi de gheenă,; că dacă uită iadul ajunge în iad, iar 
dacă nu uită iadul nu ajunge acolo. 

lată am să vă spun o istorioară despre gheenă şi 
despre veşnicia iadului, care se găseşte scrisă într-o 
carte veche. 

În Sfântul Munte al Atonului trăia un călugăr cu 
numele Andrei. Şi acesta ducea o viață sfântă, în 
feciorie, asceză, post, rugăciune şi priveghere, în 
meditații sfinte şi în cugetarea Sfintelor Scripturi. 
Dar s-a îmbolnăvit când era aproape de treizeci de 
ani şi a zăcut unsprezece ani şi nu mai murea. 

Atunci, după dreptate, acest călugăr cu numele 
Andrei şi-a pus întrebarea: „De ce sufăr eu?” Pentru 
că nu se ştia cu păcate aşa de grele, ca să sufere pe 
pământ atât de groaznică boală. Şi a început săracul, 
ca tot omul care nu poate răbda, să se roage așa la 
Dumnezeu: 

„Doamne, cer de la Tine un singur lucru, şi 
anume: sau să mor sau să mă fac sănătos, că nu mai 
pot răbda! Mi-au rămas numai oasele şi pielea!” 

Rugându-se el aşa, într-una din nopţi a strălucit o 
lumină uimitoare în chilia lui. El s-a temut să nu fie 
de la draci, căci şi diavolul se face în chipul lui 

Hristos, în chip de înger, în chip de sfânt ce 
străluceşte ca soarele şi poate să te înşele. 

Este ceea ce spune Sfântul Apostol Pavel: Nu-i 
de mirare că însuși satana se preface în chip de 
înger de lumină şi slujitor al dreptății. Adică dracii 
se pot preface în chip de slujitori ai dreptăţii. 

Deci s-a temut călugărul şi a început să facă 
cruce. Şi îndată a văzut că intră pe uşa lui un tânăr 
foarte frumos la chip, foarte minunat, cu un toiag de 
aur în mână, cu o cunună de aur pe cap şi o cruce de 
aur pe frunte şi i-a zis: 

— Nu te teme, părinte, nu-s diavol. Eu sunt 
îngerul păzitor al vieţii tale şi m-a trimis Dumnezeu 
să-ți spun un lucru. Eu totdeauna sunt cu tine; toate 
suspinele tale, toate lacrimile, toate oftările, toate 
durerile, toate necazurile tale eu le ştiu. Că tu dormi, 
eu nu dorm niciodată; tu mănânci, eu nu mănânc; tu 
bei, eu nu beau. 

Adu-ţi aminte ce spune psalmistul: 7ăbări-va 
îngerul Domnului împrejurul celor ce se tem de 
dânsul şi-l va izbăvi pe el, şi ...nici să dormiteze cel 
ce te păzeşte. 

Deci, părinte, eu ştiu necazurile tale. Dar iată tu 
ai început să te rogi lui Dumnezeu aşa de la o vreme: 
„Doamne, sau să mor sau să mă fac sănătos, că nu 
mai pot răbda!” Şi Dumnezeu m-a trimis să-ți spun 
ție două lucruri: 

— Care? 

— lată ce spune Dumnezeu prin mine: „Vrei să 
mai rabzi boala un an pe pământ sau să stai trei 
ceasuri în iad?” 

Dar el, când a auzit, a zis: 

— Doamne, îngerul Domnului, tu care ştii neca- 
zurile mele, să mai zac eu un an pe pământ? Nu ştii 
că o noapte îmi pare un an şi că toate bolile mai cu 
seamă noaptea sunt grele? Deci cum am să mai rabd 
eu un an această groaznică boală? Și pentru ce rabd 
eu? Că eu ştiu ca om că m-am silit, de când am venit 
aici în Sfântul Munte, să fac voia lui Dumnezeu. 

Şi a zis îngerul Domnului: 

— Tu nu suferi pentru tine. Tu suferi pentru 
neamurile tale care sunt în iad şi Dumnezeu te-a 
găsit pe tine şi voieşte ca prin osteneala şi suferința 
ta să scoată din iad rudeniile tale până la al nouălea 
neam. Că aşa se întâmplă, dacă un călugăr bun îşi 
face datoria, mulţi din neamul lui se mântuiesc prin 
el. 

Nu ai auzit ce zice proorocul Ieremia? 
Dumnezeu răsplăteşte păcatele părinților asupra 
copiilor până la al patrulea neam. 

Deci tu suferi pentru strămoşii tăi. Dar dacă vrei 
să ieşi şi tu din iad şi ei, să mai zaci un an pe pământ 
sau trei ceasuri în iad. Dar ia seama ce spui, i-a spus 
îngerul, că în clipa aceea ţi-am şi luat sufletul! 

A stat el şi s-a gândit. 

— Gândeşte-te bine! i-a spus îngerul. 

— Trei ceasuri în iad! 

Când a zis aceste cuvinte, i-a şi luat sufletul. Şi 
unde l-a dus? L-a dus în gheena, de care v-am 
amintit mai înainte, cel mai greu loc din iad, de care 
se tem şi dracii. 

Şi când l-a dus acolo şi l-a băgat în focul cel 
negru şi de miliarde de ori mai fierbinte ca acesta, a 
fost cuprins de întunericul ce domnea pretutindeni şi 

a început a răcni şi a geme de durere, căci balaurii 
cei de foc au început să-l muște şi să-l chinuiască. 
El, când s-a văzut acolo şi a văzut atâta deznădejde 
şi atâta strigăt şi atâta durere şi atâta spaimă şi atâta 
foc, a început să strige cât putea: „Doamne, miluieş- 
te-mă! Doamne, iartă-mă!” 

După o oră, o lumină a despicat întunericul şi a 
apărut îngerul Domnului. Când l-a văzut, a început a 
bate din palme şi a striga aşa: 

— Vai mie! Vai mie! Vai mie! Toate le-am 
crezut, dar una ca asta n-am crezut! 

— Ce n-ai crezut, părinte Andrei? 

— N-am crezut că un înger al Domnului poate să 
mintă! 

— Cum se poate una ca asta, ca să spun eu 
minciuni? Eu nu sunt om păcătos, eu nu sunt duh 
rău, diavol. Eu nu pot face păcat, eu nu pot minţi. 
Cum pot eu să mint, dacă sunt rază de dumnezeire, 
sunt lumina a doua din lumina cea dintâi? Cum aş 
putea eu să spun minciuni? 

— Dar cum ne-a fost vorba în chilie la mine? 

— Cum? 

— N-a fost vorba că mă vei scoate de aici după 
trei ceasuri? lată au trecut mai mult de trei sute de 
ani de când mă chinuiesc aici! 

Ingerul i-a spus: 

— Adevărul este Hristos. De-abia a trecut o oră şi 
mai ai încă două ore de stat. 

— Două ore? a strigat monahul cu groază. Este 
oare cu putinţă să fi trecut numai o oră până acum? 

— Eu am venit să văd dacă poţi răbda. 

Atunci a zis călugărul Andrei: 

— Doamne, dacă acesta este adevărul, că de-abia 
a trecut un ceas de când mă chinuiesc aici în iad, 
du-mă înapoi în trupul meu cel rănit şi bolnav şi să 
sufăr acolo, nu un an, ci sute de ani, ba chiar până la 
ziua venirii lui Hristos, numai să nu mai stau o clipă 
aici în focul cel nestins! 

Şi îndată, cu iuţeala gândului, l-a luat îngerul şi 
l-a dus înapoi în trup. 

Cine a ştiut că a fost mort un ceas? Când a înviat 
a început a striga: 

— Miluiţi-mă! Miluiţi-mă! 

Şi a venit călugărul care îl îngrijea şi a întrebat: 

— Ce este, părinte? De ce strigi? 

— Să se adune tot soborul mănăstirii. 

Erau trei sute de călugări acolo. Şi l-au pus într-un 
cerdac înalt şi le-a spus la toți minunea care s-a 
petrecut cu el; că el a stat un ceas în iad şi i s-au 
părut mai mult de trei sute de ani. Atâta de greu a 
trecut timpul. 

Să ne ferească mila şi îndurarea lui Dumnezeu şi 
a Maicii Domnului pe toți din câţi suntem aici să nu 
îngăduie Dumnezeu ca vreunul să încerce durerile şi 
chinurile iadului în vreun fel. Şi toţi, cu darul 
Mântuitorului şi cu mijlocirea Maicii Domnului, a 
Sfântului loan Botezătorul şi a tuturor sfinţilor, să ne 
mântuim, să ne uşurăm înainte de a ne duce din 
lumea aceasta şi să ne întâlnim cu toţii în veacul 
viitor la bucuria cea veşnică. 

Munca a opta din iad este deznădejdea. Acolo 
toată lumea este deznădăjduită de mila lui Dumne- 
zeu, aducându-și aminte de cuvântul Evangheliei, că 
s-a închis uşa şi că pocăință în iad nu mai este. 

Munca a noua din iad este veşnicia, care 
stăpâneşte atâtea miliarde şi miliarde de suflete. Nu 
mai există acolo o limită, că adică are să rabde omul 
o mie de ani sau o sută de mii de ani, ci în vecii 
vecilor. 

Dar ca să le descrie cineva câte una singură, 
nimeni nu poate spune, numai una cât îi de grea, că 
este imposibil a descrie limba de țărână. 

Cine poate spune măcar una din munci câtă 
suferință aduce firii omeneşti? Că drepții după sfârşit 
primesc cele patru însuşiri ale trupului şi păcătoşii 
primesc şi ei una: însuşirea nemuririi. 

Primesc trupuri nemuritoare, ca să ardă în vecii 
vecilor şi să nu se mistuie; să se chinuiască în vecii 
vecilor şi să nu scape; să înseteze în vecii vecilor şi 
să nu aibă apă; să le fie foame în vecii vecilor şi să 
nu aibă mâncare. 

Nemurirea o au de la judecată înainte, cum 
spune Hristos, spre a se chinui în vecii vecilor. 
Amin. 


CELE PATRU LEGI DUPĂ CARE 
VA JUDECA HRISTOS LUMEA 


Am zis câteva cuvinte despre moarte. Acum voi 
zice câteva cuvinte şi despre conştiinţă, că cine își 
păzeşte conştiinţa sa curată, negreşit moartea îl 
găseşte fericit şi pregătit. Conştiinţa este judecătorul 
cel drept pe care l-a pus Dumnezeu înlăuntrul nostru. 

Conştiinţa nu poate fi reflexia materiei în veacul 
veacului. Ea este glasul lui Dumnezeu în om şi ea 

pururea îl mustră, când greşește: „Omule, de ce ai 
făcut asta?” 

Această lege a firii o au şi chinezii, o au și 
creștinii, o au şi budiștii şi brahmanii şi 
mahomedanii. Este legea cea dintâi pe care a pus-o 
Dumnezeu în inima omului de la creaţie, după care 
s-a condus lumea până la Legea cea scrisă. M-a 
întrebat un avocat necredincios: 

— Părinte, eu nu mă împac cu judecata de apoi! 

— Dar de ce nu te împaci, frate? Cum aşa? 

— Cum, părinte, o să mă judece Hristos, dacă eu 
aş fi chinez sau de alt neam, care n-am auzit de 
Hristos? Cei de acolo nu au auzit de Hristos. Oare 
Dumnezeu pedepseşte cu nedreptate? El este drept. 
Cum o să mă judece şi o să mă pedepsească, dacă eu 
nici nu am auzit de Evanghelia lui Hristos? 

— Stai oleacă! Dumneata ştii să învârți actele 
acolo, să faci procese verbale sau ce faci dumneata. 
Scriptura însă nu o cunoşti. Eşti un raționalist, 
desfaci firul în 40 şi te prăpădeşti cu totul, umblând 
de capul tău. 

Patru legi sunt după care Dumnezeu va judeca 
tot pământul. Nu una, ci patru. Și nimeni nu poate 
scăpa de urgia și dreptatea lui Dumnezeu, fie chinez, 
fie brahman, fie budist, fie creștin, fie mahomedan, 
fie evreu, pentru că Dumnezeu este drept, cum zice 
apostolul: Dumnezeu este drept şi tot omul mincinos. 

Dumnezeu, deoarece este drept, a pus legile 
acestea, ca pe toți să-i judece după dreptate. Auzi? 
Patru legi. 

Legea cea dintâi este legea firii sau legea 
conştiinţei. Prin această lege a mustrat Dumnezeu pe 

Cain, când a omorât pe fratele său Abel. Că auzi ce 
spune Scriptura: „Atât era mustrat de conştiinţă că a 
căzut în deznădejde şi a strigat aşa: Mai mare este 
greşeala mea, decât a mi se ierta mie”. 

A căzut în deznădejde că a ucis pe fratele său 
Abel, păstorul; că Dumnezeu i-a primit aceluia jertfa 
şi el l-a zavistuit şi, ieşind la câmp, l-a omorât. 

Legea conştiinţei îi spunea: „Ce-ai făcut? Ai 
omorât pe fratele tău!” Aude pe Dumnezeu: 

— Cain, unde-i fratele tău? 

Dar el, în loc să zică: „Doamne, am greșit”, a zis: 

— Dar ce, eu am păzit pe fratele meu? 

Şi i-a zis Dumnezeu: 

— Glasul sângelui fratelui tău strigă către Mine 
din pământ. Pentru că ai făcut aceasta, cu toate 
pedepsele te voi pedepsi pe tine şi cine te va omori 
pe tine de şaptezeci de ori câte şapte se va pedepsi... 

Şi a trăit Cain peste o mie de ani, cum scrie în 
Hronograful lui Chedrinos, și nimeni nu-l omora, că 
se temea de pedeapsa care era pusă de Dumnezeu 
asupra lui. Care au fost cele şapte pedepse ale lui 
Cain, pentru că a ucis pe fratele său, Abel? 

Mai întâi a fost deznădejdea, apoi tremurarea, 
apoi plânsul, că plângea gemând pe pământ, apoi 
frica, căci fugea dintr-un loc în altul, de teamă că-l 
vede Dumnezeu; apoi blestemarea pământului să 
nu-și dea roadele sale şi celelalte, cum scrie în 
Sfânta Scriptură la Facere, capitolul IV. 

Orice om de pe pământ, când face rău, este 
mustrat de conștiința sa, care îi spune: „De ce ai 
făcut rău?” Aceasta este legea cea dintâi dată de 

Dumnezeu omului, numită şi legea conştiinţei sau 
legea firii. 

A doua lege, care stă în fața noastră veșnic, cum 
arată Sfântul Grigorie de Nyssa şi care ca o trâmbiţă 
din înaltul cerului răsună pururea și ne arată pe 
Dumnezeu, este legea zidirii. 

Cine a făcut cerul, pământul şi toate câte sunt? 
Luna, ierburile, florile, peştii, mările, râurile, 
pietrele, copacii, munţii, toate vieţuitoarele de pe 
uscat, din apă şi din aer? Cine le-a făcut, fraţilor? 
Cine a făcut ceasul universului care merge cu atâta 
precizie şi uimire, încât nimeni nu-l poate imita? 
Nimeni altul decât Bunul Dumnezeu! Centrul de 
îndrumare al acestei lumi este Ziditorul ei, 
Dumnezeu, Care a pus rânduială în toate. 

Această lege a zidirilor este ceea ce spune 
proorocul David: Cerurile spun slava lui Dumnezeu 
şi facerea măinilor Lui o vesteşte tăria. Cum? Prin 
aşezarea lor sferică şi prin imensa lor depărtare; prin 
spaţiu interstelar, care are miliarde de ani călătoria 
luminii, prin mişcarea astrelor cereşti, a zodiacului şi 
a planetelor cu atâta măsură şi precizie, încât uimeşte 
mintea celor mai mari astronomi din lume. 

Ce-a zis Isac Newton, marele fizician englez, 
care treizeci de ani a fost ateu și la urmă a descoperit 
„Legea gravitaţiei universale” și a văzut că fiecare 
planetă o atrage pe cea mai mică şi nu o lasă să se 
depărteze, nici să se sfărâme sau să meargă în 
neregulă în lumea astrelor cerești? A pus aparatele 
pe masă şi a zis: Mare eşti, Doamne, și minunate 
sunt lucrurile Tale și nici un cuvânt nu este de 
ajuns spre lauda minunilor Tale! 

Vezi? El, aflând știința din afară, a venit la frica 
de Dumnezeu, cunoscând minunile cele mari din 
lumea astrelor. Ce-a zis Kepler, Isaac Newton şi 
ceilalţi, de care nu îmi ajunge vremea să-i amintesc, 
când s-au convertit, văzând ei zidirea lui Dumnezeu 
că nu-i singură, că are un centru de îndrumare şi o 
precizie care uimeşte toată mintea? 

Din secretele naturii încă nu s-a scos nici unu la 
miliard. Că înţelepciunea lui Dumnezeu n-are 
margini şi nici nu va avea în veacul veacului, pentru 
că nemărginită este înțelepciunea Creatorului. 

Deci a doua lege care ne stă tuturor în față este 
Legea zidirilor sau a creaţiei. Că prin contemplaţia 
naturală în duh, noi ne suim de la raţiunile lucrurilor 
la Ziditorul lor. 

Dacă vezi corabia, trebuie să te gândeşti că a fost 
un meșter care a făcut-o; dacă vezi o haină bună pe 
un om, trebuie să ştii că a fost bun și croitorul. Dacă 
vezi un palat, o clădire arhitectonică frumoasă, să ştii 
că a fost un arhitect deştept. Dacă vezi un ceas, 
negreşit este un ceasornicar priceput care l-a făcut. 
Orice altceva vezi, nu poţi zice că s-au făcut singure. 

Deci toate acestea ne arată că este un Făcător şi, 
dacă este, trebuie să ne temem şi să ascultăm de El, 
ca să nu ne pedepsească după dreptate. 

A treia lege este Legea scrisă, dată de 
Dumnezeu lui Moise pe Muntele Sinai, adică cele 
zece porunci şi tot Vechiul Testament, după care va 
fi judecat poporul ales, adică evreii. 

A patra şi ultima lege este Legea Darului, Legea 
desăvârşirii, Legea dragostei lui lisus Hristos, adică 
Sfânta Evanghelie. După această lege dumnezeiască 

vor fi judecaţi toți creștinii, botezați în numele 
Preasfintei Treimi. 

Cea dintâi a fost legea firii, care rămâne generală 
pentru toate popoarele până la sfârşitul lumii. Cea 
de-a doua, legea zidirilor, este la fel cu cea dintâi. 
După cea dintâi şi a doua lege se vor judeca toate 
popoarele lumii, afară de creştini şi de evrei. După 
Legea scrisă, adică după Vechiul Testament, se vor 
judeca evreii. lar după Legea Darului şi după 
Evanghelie vom fi judecaţi noi creştinii, fiindcă 
legea noastră este mai desăvârşită decât toate 
celelalte legi. lar dacă o călcăm, mai mare păcat 
avem şi mai mare muncă vom avea decât ei, care 
n-au cunoscut Evanghelia. 

Aşadar, ne-a pus Dumnezeu asemenea avocat. 
Să nu ne înşelăm, fraţilor, şi să zicem că Dumnezeu 
nu ştie ce facem fiecare. Nici nu vei putea să spui că 
nu ai păcat, pentru că n-ai ştiut, că ai fost chinez sau 
turc sau ateu. 

Păgân dacă ai fost, dar conștiință ai avut şi după 
acea lege te va judeca. Zidirea ai văzut-o. Nu ţi-ai 
pus niciodată întrebarea cine a făcut cerul, soarele, 
pământul şi toate, ca după aceea să te gândești şi să 
te temi de Dumnezeu, Care a făcut toate? Amin. 


JUDECATA DE APOI 


La Judecata de apoi Hristos va judeca și pe 
oameni şi pe îngeri, adică pe diavoli, şi toate 
popoarele lumii. Atunci când va veni Fiul Omului 
întru slava Sa, va pune pe păcătoşi de-a stânga Sa şi 


134 NE VORBEŞTE 


pe drepţi de-a dreapta Sa şi va răsplăti fiecăruia după 
faptele lui. 

Dar să ştiţi că judecata universală a lumii va fi 
anunțată întâi prin arătarea semnului Sfintei Cruci pe 
cer. Că zice: Și vor vedea pe norii cerului semnul 
Fiului Omului, adică Crucea Mântuitorului, Care va 
veni pe nori și va străluci mult mai tare decât 
soarele. 

Când vor vedea Sfânta Cruce toate popoarele 
păgâne, şi cei ce nu o cinstesc, că vine înaintea 
Împăratului Hristos pe norii cerului, că o aduc îngerii 
şi va lumina toate popoarele, atunci, cum zice 
Evanghelistul Matei: Vor plânge toate popoarele 
lumii. 

Atunci vor cunoaşte al cui este semnul Crucii, 
Cine vine după el, Cine a avut Cruce şi Cine S-a 
răstignit pe ea, adică Hristos, Mântuitorul lumii. 

Era obicei la romani şi la egipteni, când avea să 
vină împăratul într-o cetate, să-i aducă sceptrul lui 
înainte. Deci mergea toiagul împărătesc de aur, pe 
care îl duceau nişte slugi şi ziceau: „Vine în urmă 
Împăratul!” Așa vor aduce îngerii Sfânta Cruce pe 
norii cerului, înainte de a veni judecata lumii. 

Și când vor vedea că străluceşte Crucea, toate 
marginile lumii, toate popoarele păgâne care au hulit 
Crucea şi cei ce au fost creștini și au înjurat-o şi nu 
s-au pocăit şi toate sectele ce s-au lepădat de Cruce, 
în mare frică şi cutremur vor fi, ştiind că în urma 
Crucii vine Acela Care S-a răstignit pe dânsa și Care 
a avut-o ca armă cu care a dărâmat iadul. 

După arătarea Sfintei Cruci, alt semn al 
judecății este trâmbiţa, glasul trâmbiţei de apoi. 

Dar fac întrebare unii din sfinţi: „Oare o trâmbiţă va 
fi?” Că apostolul zice că toţi ne vom schimba la 
glasul trâmbiţei de apoi, într-o clipeală a ochilor. Iar 
Evanghelia spune aşa: Când va trimite Dumnezeu pe 
îngerii Săi cu trâmbițe. Oare o trâmbiţă va fi? 

Nu. Când auzi glasul trâmbiţei, este glasul lui 
Hristos, aşa înţeleg Sfinţii Părinţi. lar când auzi că va 
trimite pe îngerii Săi cu trâmbiţe, aceste trâmbiţe vor 
fi purtate de milioane de îngeri. 

Care îngeri vor veni cu trâmbiţele acestea? Ne 
arată Sfântul Grigorie Teologul, și anume: ceata 
începătoriilor sau a căpeteniilor. Aceştia sunt care 
păzesc acum hotarele împărăţiilor lumii. Fiindcă 
fiecare ţară are îngerul său, fiecare oraş are îngerul 
său, fiecare sat are îngerul său, fiecare regiune are 
îngerul său, cum arată dumnezeieştii Părinți. 

Aceşti îngeri care păzesc satele, oraşele, ținutu- 
rile şi țările sunt îngerii din ceata începătoriilor. 

Cea mai de jos este ceata îngerilor, a doua este 
ceata arhanghelilor şi a treia este ceata căpeteniilor 
sau a începătoriilor. Această misiune o au ei. După 
cum stăpâniile ocârmuiesc văzduhurile şi vânturile, 
aceştia păzesc hotarele limbilor. 

Este ceea ce a spus marele Prooroc Moise: Și au 
pus hotarele ţărilor după numărul îngerilor lui 
Dumnezeu. 

Dar nu numai fiecare țară şi oraş şi sat are 
îngerul ei, ci şi fiecare om are câte un înger păzitor 
de la dumnezeiescul Botez. Aceasta este cinstea cea 
mare a creştinismului! Popoarele păgâne de-abia au 
câte un înger păzitor la fiecare sat și oraş, iar la 
creştinii ortodocşi, fiecare are îngerul său păzitor. 

Ce vor face acești îngeri la judecată? Vor suna 
cu trâmbiţe de aur. Şi auzi ce spune Sfântul Grigorie 
Teologul în „Cuvânt la Judecata de apoi”, cât de 
puternice vor fi aceste trâmbiţe: „Ce trâmbiţe, zice, 
vor fi acelea care vor spinteca văzduhurile, vor 
despărți stihiile, vor deschide mormintele, vor 
sfărâma porțile iadului, vor deschide deasupra porțile 
cerului? Atâta cutremur va fi, încât se va clătina pă- 
mântul ca o frunză, când vor începe aceste trâmbiţe. 

Toate popoarele vor fi în mare spaimă și, de-ar 
putea să mai moară atunci, ar muri de mii de ori de 
glasul cel jalnic al trâmbiţelor. Şi când vor suna 
aceste trâmbiţe, gândiţi-vă, se vor deschide mormin- 
tele de la începutul zidirii lumii, de când a murit 
primul om până astăzi; și la glasul acestor trâmbiţe 
Duhul Sfânt va veni să învie pe toţi oamenii de la 
începutul zidirii lumii. 

Corpul omului este făcut din cele patru stihii: din 
pământ, din apă, din aer şi din foc. La Judecata de 
apoi, într-o clipeală a ochilor se vor preface trupurile 
noastre înapoi în aceste patru elemente din care au 
fost făcute, cât am trăit pe pământ. 

Aceste trâmbiţe vor suna și vor scula toate 
popoarele de la zidirea lumii pe pământ şi toți 
oamenii vor fi răpiți în văzduh, cum spune Sfântul 
Apostol Pavel, şi vor sta întru întâmpinarea 
Domnului, că pământul nu-i va încăpea, de-ar fi cât 
furnicile de mici. De aceea vor sta în văzduh, iar 
tronul judecății va sta deasupra Văii Plângerii. 

Care ați fost la Ierusalim, știți că Valea 
Ghetsimani este la răsărit de Ierusalim, numită și 
Valea Plângerii sau Valea lui Iosafat, pe unde curge 

pârâul Cedrilor. Deasupra acelei văi şi a Muntelui 
Eleon va sta, în văzduh, tronul Mântuitorului, iar 
văzduhul şi tot pământul va fi plin de îngeri şi de 
oameni înviaţi, de sufletele drepţilor adunaţi la 
înfricoșata Judecată. 

Atunci când vor suna trâmbiţele acestea, nu vor 
avea putere să sune numai în jos, ci şi în sus. Odată 
cu deschiderea iadului, odată cu deschiderea 
cerurilor, va chema nu numai sufletele oamenilor la 
judecată, ci şi pe toţi diavolii care nu au număr, toate 
duhurile le va scoate din iad şi îi va chema la 
judecată să dea seama de ce nu s-au supus poruncii 
Ziditorului şi de ce au înşelat lumea atâtea mii de ani 
şi au îndemnat pe oameni să facă rău. 

Atunci se va împlini ceea ce spune proorocul 
David: Chema-va cerul de sus şi pământul de jos, ca 
să aleagă pe poporul Său. Când auzi că va chema 
cerul, înseamnă toate puterile îngerești, toți îngerii 
din cer se vor cobori la glasul trâmbiţelor. 

Şi când auzi că va chema pământul de jos, 
înseamnă că toți oamenii care sunt pe pământ și toate 
duhurile din iad vor fi chemate în văzduh să dea 
seama de răutatea lor. Că zice: Chema-va cerul de 
Sus şi pământul de jos. Pentru ce? Ca să aleagă pe 
poporul Său. 

Atunci va despărţi, cum spune Evanghelia, pe 
cei drepți de cei păcătoşi, precum desparte păstorul 
oile de capre; și vor merge cei ce au făcut cele bune 
în viaţa veșnică, iar cei ce au făcut cele rele, întru 
munca şi osânda veșnică. 

Dar, frații mèi, când va suna trâmbiţa judecății şi 
milioane de trâmbiţe vor învia pe toți oamenii, oare 

aşa o să înviem noi, cum suntem acum și cum 
murim? Cutare om sau cutare femeie aşa va învia? 

Doamne fereşte! La judecată nu este vârstă şi nu 
este materie care o poți vedea, ci toți vor învia la 
vârsta de treizeci de ani. Nu mai este copil şi bătrân, 
ci vârsta care a avut-o Mântuitorul la botez. Toţi vor 
fi de treizeci de ani. 

Afară de asta, să ştiţi, când vor învia miliardele 
şi miliardele de oameni, fiecare trup va străluci după 
cum i-au fost faptele. Iată, nici sufletele nu vor fi 
exact unul ca celălalt, ci după faptele lor. Cei ce vor 
fi păcătoşi, vor avea trupuri întunecate; care vor fi 
mai păcătoşi, vor avea trupuri și mai întunecate şi 
alții vor fi ca diavolii de întunecaţi. 

Iar cei buni vor fi albi, şi alții foarte albi şi 
luminoşi. Că zice Sfântul Efrem Sirul: „După aşeza- 
rea cea din afară, la judecată se vor cunoaşte faptele 
omului”. 

Şi nu numai atât. Când vor întâmpina pe Domnul 
în văzduh, cei păcătoşi şi foarte răi nu vor merge în 
văzduh, ci vor rămâne pe pământ. lar cei drepți, 
după măsura dreptăţii, au să se ridice de la pământ. 
Unii au să fie de un metru de la pământ, alţii, de o 
sută de metri; alții, de o mie; alţii, în nori, după 
fapte. 

De aici are să se cunoască dreptatea lui 
Dumnezeu. Te-a tras pământul? Ai slujit pământului 
în lumea asta și faptelor pământeşti? De aceea stai pe 
pământ, că de acolo mergi în iad! Iar cei drepți, de s-au 
ridicat o palmă de la pământ, în vecii vecilor tot în 
sus vor merge. Merge-vor din putere în putere, cum 
aţi auzit că spune Proorocul David, din slavă în slavă 

spre Dumnezeu, Care n-are margini. Că aceştia s-au 
învrednicit să zboare de la pământ. lar cei ce-au 
rămas pe pământ merg cu diavolii în jos, unde vor fi 
osândiţi. Așa va fi la Judecată! 

Trupurile pe care le vom primi la înviere nu mai 
au moarte, iar trupurile păcătoşilor vor arde în vecii 
vecilor şi nu se vor topi, căci nu mai sunt trupuri 
materiale ca acestea care se frig de o lumânare şi de 
un chibrit. 

Ce fel de trupuri vom primi la Judecată auzim pe 
Sfântul Apostol Pavel, că zice: Seamănă-se întru 
slăbiciune, scula-se-va întru putere. Trupul pe care-l 
primesc drepții după Judecată, ştiţi câtă putere are? 
Poate clătina lumea toată ca pe un măr; poate muta 
munții din loc, poate birui toate oştirile lumii numai 
cu amenințarea. Atâta putere au să aibă drepții. 
Seamănă-se întru slăbiciune, scula-se-va întru 
putere. 

Şi iarăşi zice Apostolul, a doua însușire: 
Seamănă-se întru necinste, scula-se-va întru slavă. 
Ce semănăm în mormânt? Viermi, putoare, mâncare 
viermilor, țărână... Du-te la un mort, după ce l-ai 
îngropat pe cel mai iubit al tău, că miroase mai urât 
decât toată murdăria lumii, la câteva zile. Ţi-e greață, 
fugi de dânsul! 

Oare așa o să se scoale la înviere? Cei păcătoşi 
se vor scula tot cu trupuri nestricăcioase, dar 
întunecate şi urâte, care vor arăta faptele lor; iar cei 
drepţi, nu așa. 

Se seamănă întru necinste pe pământ, pentru că 
după trup suntem mâncare viermilor şi țărână şi 
putoare. Dar mâine, mai mult: Scula-se-va întru 

slavă. Trupurile drepţilor vor fi mult mai strălucite 
decât soarele, cum spune Mântuitorul: Atunci drepții 
vor străluci ca soarele întru împărăția Tatălui Meu. 

Ia închipuiți-vă acum, dacă ar fi la amiază şi ai 
vedea soarele pe cer, şi ai mai vedea un soare, şi ai 
mai vedea o sută de sori, şi ai mai vedea o mie de 
sori, atunci de groază n-ai şti unde să te duci. Mori 
de frică! Dar când vor veni milioane de drepți şi vor 
străluci mai tare decât soarele, ce lumină va fi 
atunci? Ce spaimă, ce minune mare va înconjura tot 
pământul, când vor vedea atâta slavă a drepţilor care 
va veni? 

Aşa vor veni drepții la Judecată, cu slavă mai 
mare decât soarele. Intre aceştia, cel mai mult vor 
străluci sfinții din cer: apostolii, proorocii, mucenicii, 
Cuvioşii, toți călugării, care au dus viaţă îngerească 
pe pământ, păstorii de suflete, care au păstorit bine 
turma lui Hristos, cei ce au postit şi s-au rugat cu 
inimă curată, mamele cu copii, pe care i-au crescut 
în frica de Dumnezeu, copiii nevinovaţi, cei ce s-au 
nevoit în feciorie şi curăţie, cei ce au fost milostivi, 
smeriţi și blânzi cu inima şi toți cei ce au iubit pe 
Hristos şi Biserica Lui şi au trăit cu sfinţenie întru 
dreapta credinţă. 

Şi iarăşi zice marele Apostol Pavel: Seamănă-se 
trup sufletesc, scula-se-va trup duhovnicesc. Nu se 
mai scoală trupul acesta de țărână așa. Trupurile 
duhovniceşti ştiţi câtă putere au? Ştiţi câtă subțirătate 
au? După cum arată marele Vasile şi fericitul 
Ieronim şi dumnezeiescul Părinte loan Gură de Aur, 
trupurile duhovnicești sunt ca şi trupurile îngereşti, 

nemuritoare, luminoase şi pot să meargă mai repede 
ca razele fulgerelor. 

Aşa va fi şi sufletul nostru după ce iese din trup. 
Că zice proorocul lezechiel: Alerga-vor, Doamne, în 
grabă sufletele dreptilor şi mai repede ca razele 
fulgerelor se vor întoarce la Tine. Credeţi că 
sufletul, după ce iese din trup, merge așa cum 
mergem noi? Mai repede ca fulgerul merge, că tot 
aşa de repede merge şi îngerul. Poate înconjura 
lumea cât ai clipi din ochi. 

Aşadar, trupurile duhovnicești, cum arată 
dumnezeieştii Părinţi, ca fulgerul se vor purta. Într-o 
clipeală de ochi trupurile duhovniceşti ale drepţilor 
se pogoară în iad sau se suie la cer, se duc la 
marginea lumii şi nimeni nu-i mai poate opri, atât de 
subțiri sunt şi atâta putere de alergare au. 

Auzi ce spune iarăși Sfântul Apostol Pavel: 
Seamănă-se întru stricăciune — aceasta este a patra 
însuşire a trupului înviat —, scula-se-va întru nestri- 
căciune. Păi nu se seamănă în stricăciune când se 
zămisleşte omul din păcat? Apoi nu vezi că se strică 
mortul încă de pe pământ, dacă nu-l îngropi repede? 
Şi apoi, în groapă trupul nu se face țărână şi putoare? 
Dar, după înviere, scula-se-va întru nestricăciune, 
zice marele Apostol Pavel. 

Trupurile drepţilor, după înviere, au însuşiri 
îngereşti. Nu mai mor, nu îmbătrânesc, nu au dureri, 
nu le trebuie mâncare, nu se pot tăia de sabie, nu se 
ard de foc, nu se îmbolnăvesc, nu se mai pot ţine de 
lacăte, trec prin uşile încuiate, cum a trecut Mântui- 
torul după Inviere. Aceste trupuri stricăcioase devin 
nestricăcioase prin înviere. 

Acestea sunt cele patru însuşiri ale trupurilor 
morţilor după înviere, când va suna trâmbiţa jude- 
cății de apoi şi de trei ori fericit este acela care se va 
învrednici de însușirile acestea, ca să fie drept 
înaintea lui Dumnezeu şi să primească aceste daruri, 
adică: nestricăciunea, cinstea, puterea duhovniceas- 
că şi slava. 

Îngerii din cer care păzesc stihiile şi care vor 
suna din trâmbițe la Judecata de apoi sunt îngeri 
păzitori care-l păzesc pe om de la dumnezeiescul 
Botez şi până la moartea lui. 

De aceea sunteţi datori totdeauna, când vă rugați 
lui Dumnezeu seara şi dimineaţa, ca, pe lângă alte 
rugăciuni, să faceţi şi câteva închinăciuni sau 
metanii către îngerul păzitor şi să ziceţi aşa: 

„Sfinte îngere, păzitorul vieţii mele, roagă-te lui 
Hristos Dumnezeu pentru mine, păcătosul”. 

Rugaţi-vă la îngerul păzitor, căci el călătoreşte 
cu noi toată viaţa, de la Botez până la moarte, și 
însoţeşte sufletul prin vămile văzduhului patruzeci 
de zile, până la judecata particulară, iar în vremea de 
apoi mijloceşte milă pentru sufletul pe care l-a păzit. 
Amin. 

